পার্ট - ১| মতবিরোধপূর্ণ বিষয়ে সঠিক পন্থা অবলম্বনের উপায় | amarboi.org\nমূলপাতা বই মতবিরোধপূর্ণ বিষয়ে সঠিক পন্থা অবলম্বনের উপায় সব বই নিবন্ধ ভিডিও অডিও প্রেজেন্টেশন\nলেখকঃ শাহ ওয়ালিউল্লাহ মুহাদ্দিসে দেহলভী (রহঃ)\nরেটিংঃ ৫/৫ (২) টেক্সট পিডিএফ ডাউনলোড প্রিন্ট সাউন্ড\nঅনুবাদকের কথাসাহাবায়ে কিরামের(রাঃ) যুগ থেকেই ইসলামে ইজতিহাদী বিষয়ে মতপার্থক্য সৃষ্টি হয়ে আসছে। ইজতিহাদী মতপার্থক্য কখনো মুজতাহিদগণের খামখেয়ালির কারণে সৃষ্টি হয়নি। বরঞ্চ ইজতিহাদ এবং মতপার্থক্যের মূল ভিত্তি ছিলো সুন্নাতে রাসুল(সঃ) এবং সাহাবায়ে কিরামের আছার। সাহাবায়ে কিরাম(রাঃ), তাবেয়ী এবং ইমাম মুজতাহিদগণের কালে মতপার্থক্য ইসলামের জন্য ক্ষতিকর কিছু ছিলোনা। বরঞ্চ তখন তা ছিলো রহমত ও কল্যাণময়। কিন্তু পরবর্তীতে কিছু লোক মতপার্থক্যকে বড় করে দেখতে থাকে। এটাকে বিদ্বেষ, গোঁড়ামী ও বিবাদ বিসম্বাদের হাতিয়ার হিসেবে পরিণত করে। ফলে মুসলমানদের মধ্যে সৃষ্টি হয় বিভিন্ন দল উপদলের। অজ্ঞতাবশত এদের এক দল নিজেদের মতকেই সঠিক আর ভিন্ন মতকে বেঠিক বলে আখ্যায়িত করতে শুরু করে। ফলে সত্য সন্ধানী লোকেরা পড়েন বিপাকে। সাধারণ মানুষ হয় বিভ্রান্ত।\nগ্রন্থকারের ভূমিকাসমস্ত প্রশংসা আল্লাহর। সালাত পেশ করছি রাসুলুল্লাহ (সঃ) এর প্রতি। এক সময় আল্লাহতায়ালা আমার অন্তরে সত্য ও ন্যায়ের জ্ঞান প্রতিভাত করে দেন। ফলে উম্মাতের মুহহামদীয়ার মধ্যে বিরাজিত মতপার্থক্য ও মতবিরোধসমূহের কারণ এবং আল্লাহ ও রাসূলের নিকট কোনটি সত্য-সঠিক তা আমি উপলব্ধি করতে পারি। এসব বিষয়ের এমন সহজ সুস্পষ্ট ব্যাখ্যা এবং সমাধান পেশ করার যোগ্যতা ও আল্লাহতায়ালা আমাকে দান করেচন, যে ব্যাখ্যা ও সমাধান পেশ করার পর আর কোন সংশয় ও জটিলতা বাকি থাকবে না।\n১. মতবিরোধমুক্ত সোনালী যুগঃ রাসুলুল্লাহর (সা) যুগ আমাদের একালের মতো নবী করীমের (সা) যুগে ফিকহী মাসআলা মাসায়েল নিয়ে গবেষণা করা হতোনা। তার সময় ‘ফিকাহ’ নামে আলাদা কোনো বিষয়েরও অস্তিত্ব ছিলনা। জ্ঞান গবেষণার ক্ষেত্রে পৃথক একটি বিভাগ হিসেবে ‘ফিকাহ’ নামে কোনো বিষয়ের সংকলন সম্পাদনাও হয়নি। বর্তমানে আমাদের আমাদের ফকীহরা (ইসলামী আইন বিশারদরা) যেভাবে দলিল-আদিল্লা ও যুক্তিপ্রমাণসহ পৃথক পৃথকভাবে প্রতিটি বিষয়ের গুরুত্ব, মর্যাদা, বিধি-বিধান, শর্ত-শারায়েত ও প্রয়োগরীতি বর্ণনা করেন, সে সময় বিধি বিধান বর্ণনার ক্ষেত্রে এ ধরনের কোনো পদ্ধতি চালু ছিল না। এখন যেমন কোনো একটি সমস্যা (মাসআলা) কল্পনা করে নিয়ে তার উপর গবেষণা চালানো হয়; যেসব জিনিসের সংজ্ঞা প্রদান করা যেতে পারে, সেগুলোর যুক্তি ভিত্তিক সংজ্ঞা প্রদান করা হয়; যেসব জিনিসের সীমা ও পরিধি নির্ণয় করা যেতে পারে সেগুলোর সীমা-পরিধি স্পষ্ট করে বলে দেয়া হয়—এরূপ কোনো পদ্ধতি তখন ছিলনা।\nরাসুলুল্লাহ সাল্লাল্লাহু আলাইহি ওয়াসাল্লামের তরীকা ছিলো এর চাইতে ভিন্নতর। তার তরীকা এরূপ, যেমন তিনি অযু করতেন। সাহাবায়ে কিরাম প্রত্যক্ষ করতেন, তিনি কি নিয়মে অযু করছেন। তার অযু দেখে দেখে তার তরিকায় অযু করতেন। এটি অযুর রুকন, এই অংশ অযুর নফল কিংবা এটা অযুর আদব—এভাবে বিশ্লেষণ করে করে তিনি বলতেন না। একইভাবে তিনি নামায পড়তেন। সাহাবায়ে কিরাম তার নামায পড়া দেখতেন। তার নামায পড়া দেখে দেখে তার তরীকা অনুযায়ী নামায আদায় করতেন। তিনি হজ্জ পালন করেন। লোকেরা তার হজ্জের পদ্ধতি অবলোকন করে এবং সেই অনুযায়ী নিজেরা হজ্জ পালন শুরু করে। সাধারণত এটাই ছিলো নবী করীম (সা) এর শিক্ষাদান পদ্ধতি। তিনি কখনও ব্যাখ্যা করে বলেননি যে অযুত চার ফরয, কিংবা ছয় ফরয। অযু করার সময় কখনও কোনো ব্যাক্তি যদি অযুর অংগ সমূহ পরপর ধৌত না করে তবে তার অযু হবে কি হবেনা—এমন কোনো ঘটনা আগে থেকে ধরে নিয়ে সে বিষয়ে আগাম কোনো বিধান জারি করা উচিৎ বলে তিনি কখনও মনে করতেন না। এরূপ ধরে নেয়া এবং অসংগঠিত অবস্থার বিধাবনের ক্ষেত্রে তিনি কদাচিতই কিছু বলেছেন।\nঅপরদিকে সাহাবায়ে কিরামের (রা) অবস্থাও এই ছিলো, এই ধরনের ব্যাপারে তারা নবী করীমকে (সা) খুব কমই প্রশ্ন করতেন। হযরত ইবনে আব্বাস (রা) বলেনঃ “আমি রাসূলুল্লাহর (সা) সাথীগণের চাইতে উত্তম কোনো মানব দল কখনও দেখিনি। রাসুলে খোদার গোটা জিন্দেগীতে তারা তাকে মাত্র তেরটি প্রশ্ন করেছেন। এর সবগুলোই কুরআনে উল্ল্যেখ হয়েছে।\nযেমনঃ ‘(আরবীيسئلونك عن الشهر الحرام قتال فيه :)\n(ইয়াসআলুনাকা আনিশ শাহরিল হারামি কিতালুন ফীহি)’—‘হে নবী এরা তোমাকে হারাম মাসগুলোতে যুদ্ধ সংক্রান্ত বিধান জিজ্ঞেস করছে’। অথবা\n‘(আরবী: يسئلونك عن المحيض)\n(ইয়াসালুনাকা আনিল মাহীদ)’—হে নবী তারা তোমার নিকট হায়েয সংক্রান্ত বিষয় জানতে চাচ্ছে’—প্রভৃতি।”\nঅতপর হযরত ইবনে আব্বাস (রা) বলেনঃ “সাহাবীগণ কেবল সেইসব প্রশ্নই করতেন, যা ছিলো তাদের জন্য উপকারী।”\nহযরত আবদুল্লাহ ইবনে উমার (রা) বলেনঃ “তোমরা এমন কোন বিষয়ে প্রশ্ন করোনা, যা বাস্তবে সংঘটিত হয় নি। কারণ, আমি উমর ইবনুল খাত্তাবকে (রা) এ ধরনের প্রশ্নকর্তাদের অভিসম্পাত করতে দেখেছি।”\nকাসেম (রা) লোকদের সম্বোধন করে বলেনঃ “তোমরা এমনসব বিষয়ে প্রশ্ন করছো, যেসব বিষয়ে প্রশ্ন করার জন্যে আমরা কখনো মুখ খুলিনি। তাছাড়া তোমরা এমনসব বিষয়েও খুটে খুটে প্রশ্ন করছো যা আমার জানা নেই। সেগুলো যদি আমার জানা থাকতো, তবে তা নবী করীমের (সা) ফরমান অনুযায়ী বলে দিতাম।”১\n[১. নবী করীম (সা) বলেছেনঃ কিয়ামতের দিন ঐ আলিমের মুখে আগুনের লাগাম পরানো হবে, যে কোন জ্ঞান রাখ সত্বেও প্রশ্নকর্তাকে তা বলেনি। -অনুবাদক]\nউমার ইবনে ইসহাক (রহ) বলেছেনঃ “রাসূলে খোদার (সা) অর্ধেকের বেশী সাহাবীর (রা) সংগে সাক্ষাতের সৌভাগ্য আমার হয়েছে। আমি তাদের চাইতে অধিক জটিলতামুক্ত এবং কঠোরতা বর্জনকারী মানব সাক্ষাত পাইনি।”\nউবাদা ইবনে বসরকান্দী (রা) থেকে এই ফতোয়া চাওয়া হয়েছিলোঃ “কোনো নারী যদি এমন কোনো স্থানে মৃত্যুবরণ করে, যেখানে তার কোনো ওলী পাওয়া যাবেনা, সে অবস্থায় তাকে গোসল দেয়ানো হবে কিভাবে?” জবাবে তিনি বলেছিলেনঃ “আমি এমন লোকদের সাক্ষাত লাভ করেছি,২\n[২. অর্থাৎ সাহাবায়ে কিরাম (রা)–অনুবাদক]\nযারা তোমাদের মতো কঠোরতা এবং জটিলতা অবলম্বন করতেন না। তারা তোমাদের মতো (ধরে নেয়া বিষয়ে) প্রশ্ন করতেন না।”৩\n[৩. এই বাণী (আছার) গুলো সবই ইমাম দারমীর গ্রন্থ থেকে সংকলিত হয়েছে। –গ্রন্থকার ]\n২. মতবিরোধের ইতিহাসের সূচনাযুগঃসাহাবায়ে কিরামের (রা) যুগঃ\nরাসূলুল্লাহ (সা) সাধারণত সাহাবীগণের সাধারণ সভাতেই দ্বীনি কথাবার্তা বলতেন এবং শিক্ষা প্রদান করতেন। সে কারণেই দেখা যায়, শায়খাইন [হযরত আবু বকর (রা) ও হযরত উমার (রা)] তাদের খিলাফতামলে কোন বিষয়ের শরয়ী বিধান জানা না থাকলে তা অন্যান্য সাহাবীদের নিকট থেকে জিজ্ঞাসা করে জেনে নিতেন। তারা জিজ্ঞেস করতেন, তোমরা এ বিষয়ে রাসূলুল্লাহর (সা) কোনো বক্তব্য শুনেছ?\nআবু বকরের সম্মুখের যখন দাদীর ওয়ারিশী পাওনা সংক্রান্ত মাসয়ালা উপস্থাপিত হলো, তখন তিনি বললেন, “দাদীর অংশ পাওয়া সম্পর্কে আমি রাসূলুল্লাহর (সা) কোনো বাণী শুনিনি। তাই এ বিষয়ে আমি অন্যদের কাছে জিজ্ঞেস করে নেবো।” অতঃপর যোহরের নামাযের পর তিনি সমবেত লোকদের জিজ্ঞাসা করলেন, “তোমরা কেউ দাদীর ওয়ারিশী পাওয়া সম্পর্কে রাসূলুল্লাহর (সা) থেকে কোনো বক্তব্য শুনেছ কি?”\nমুগীর ইবনে শু’বা (রা) বললেনঃ ‘হ্যাঁ, আমি শুনেছি।’ তিনি জিজ্ঞেস করলেনঃ ‘কি শুনেছ’ মুগীরা (রা) বললেনঃ “রাসূলুল্লাহ (সা) দাদীকে মাইয়্যেতের রেখে যাওয়া সম্পদের এক ষষ্ঠাংশ প্রদান করেছেন।” তিনি জিজ্ঞেস করলেনঃ “বিষয়টি তুমি ব্যাতিত আর কারো জানা আছে কি?” মুহাম্মদ ইবনে মুসলিম (রা) বললেনঃ “মুগীরা যথার্থ বলেছেন।”\nতাদের বক্তব্য শুনার পর আবু বকর (রা) আবেদনকারী মহিলাকে তার মৃত নাতির রেখে যাওয়া সম্পদের এক ষষ্ঠাংশ দিয়ে দেন। এরূপ দুয়েকটি নয়, অসংখ্য ঘটনা হাদীসের গ্রন্থাবলীতে উল্ল্যেখ আছে। যেমনঃ হযরত উমারের নিকট গর্ভস্থ সন্তানের দিয়্যতের (রক্তমূল্য) বিষয়টি উত্থাপিত হলে এ বিষয়ে তার কোনো বিধান জানা না থাকায় তিনি এ প্রসংগে সাহাবায়ে কিরামের নিকট প্রশ্ন করেন। জবাবে মুগীরা ইবনে শু’বা (রা) বলেনঃ রাসূলুল্লাহ (সা) এর রক্তমূল্য নির্ধারণ করেছেন ‘গুররাহ’।৪\n[৪. ‘গুররা’ একজন দাস মুক্ত করা কিগবা মৃতের ওলীকে পঞ্চাশ দিনার বা পাঁচশ দিরহাম প্রদাব করা।–অনুবাদক]\nতার নিকট এ বিষয়ে নবী করীমের (সা) হাদীস শুনার পর হযরত উমার (রা) সে মুতাবিক ফায়সালা প্রদান করেন। মহামারী আক্রান্ত অঞ্চলের উপর দিয়ে সফর করা যাবে কিনা এ বিষয়ে হযরত উমার (রা) আবদুর রহমান আউফের (রা) বর্ণিত হাদীসের উপর আমল করেন।৫\n[৫. ঘটনাটি হলোঃ সিরিয়া অভিযানের সময় হযরত উমার (রা) মুসলিম বাহিনী নিয়ে যাত্রা করেন। পথিমধ্যে কোনো এক স্থানে গিয়ে জানতে পারেন সম্মুখের অঞ্চলগুলো ব্যাপক মহামারীতে (প্লেগ) আক্রান্ত। যাত্রা অব্যাহত রাখা না রাখার ব্যাপারে তিনি উপস্থিত লোকদের পরামর্শ চাইলেন। হযরত আবদুর রহমান ইবনে আউফ এসে বললেন, নবী করিম (সা) মহামারী আক্রান্ত অঞ্চলে যেতে নিষেধ করেছেন। এ হাদীস শুনে তিনি বাহিনীকে প্রত্যাবর্তনের নির্দেশ দেন। –অনুবাদক]\nমাজুসীদের (যরোষ্ট্রীয় ধর্মাবলম্বী) ব্যাপারেও তিনি হযরত আবদুর রাহমান ইবনে আউফ (রা) এর বর্ণিত হাদীস অনুযায়ী ফায়সালা করেন।৬\n[৬. হযরত উমার (রা) তার খিলাফত আমলে মাজুসীদের থেকে জিযিয়া আদায় করছিলেন না। অতপর আবদুর রহমান ইবনে আউফ (রা) বললেনঃ নবী করীম (স) হিজরের মাজুসীদের নিকট থেকে জিযিয়া আদায় করতেন। এ হাদীস শুনার পর তিনি তাদের উপর জিযিয়া ধার্য করে দিলেন।–অনুবাদক]\nআবদুল্লাহ ইবনে মাসুদ (রা) মা’কাল ইবনে ইয়াসার (রা) বর্ণিত হাদীস স্বীয় রায়ের সম্পুর্ণ সমার্থক পেয়ে সীমাহীন খুশী হন।৭\n[৭. এ রায় ছিলো এমন একজনের ব্যাপারে যার স্বামী এমন অবস্থায় মারা গিয়েছেন যে, এখনো তিনি স্ত্রী্র সান্নিধ্যে আসেননি এবং তার মোহরও ধার্য করেননি।–অনুবাদক]\nহযরত আবু মুসা আশয়ারী কোনো প্রয়োজনে উমার ফারুকের কাছে আসেন।দরজায় তিনবার আওয়াজ দেবার পরও কোনো জবাব না পেয়ে তিনি প্রত্যাবর্তন করেছিলেন। অতঃপর উমার (রা) দরজা খুলে দূর থেকে তাকে ডেকে আনেন এবং ফিরে যাবার কারণ জিজ্ঞাসা করেন। তিনি বললেন, নবী করীম (সা) বলেছেনঃ “তিনবার আওয়াজ দেওয়ার পরও অনুমতি পাওয়া না গেলে দরজা থেকে ফিরে যাবে।” উমার (রা) বললেনঃ তোমার বর্ণনার সপক্ষে আরেকজন সাক্ষী লাগবে। অতঃপর আবু সায়ীদ খুদরী (রা) আবু মুসার (রা) বর্ণিত হাদীসের সত্যতা স্বীকার করলে হযরত উমার (রা) তা গ্রহণ করেন।\nমতপার্থক্যের ভিত্তি, সূচনা ও কারণ\nমোটকথা, নবী করীম (সা) সাধারণত মাসায়েল এবং আহকামে শরীয়াহ সাহবায়ে কিরামের আ’ম ইজতেমায় ইরশাদ করতেন। একেকজন সাহাবী নবী করীম (সা) কে যে তরীকায় ইবাদাত করতে দেখেছেন এবং তার থেকে যেভাবে ফতোয়া ও ফায়সালা শুনেছেন, তিনি তা আয়ত্ত করে নেন এবং সেভাবে আমল করতে থাকেন। অতঃপর তিনি নবী করীম (সা) এর এসব বক্তব্য ও আমলকে অবলম্বন করে পরিবেশ পরিস্থিতি ও অবস্থার বিচারে সেগুলোর উদ্দ্যেশ্য ও গুরুত্ব নির্ণয় করতেন। এ নির্ণয়ের ক্ষেত্রে তাদের প্রত্যেকের মধ্যেই কাজ করত ঐকান্তিক নিষ্ঠা। এভাবে তারা কোনো হুকুমকে নির্ণয় করেন ‘মুবাহ’। কোনটিকে ‘মুস্তাহাব’ ও কোনটিকে ‘মানসূখ’। এ নির্ণয়ের ক্ষেত্রে দার্শনিক দলিল প্রমাণ নয়, বরঞ্চ তাদের মনের প্রশান্তি ও প্রসন্নতাই ভূমিকা পালন করে। যেমন, তোমরা সরল সোজা গ্রাম্য লোকদের অবস্থা দেখতে পাচ্ছ। তারা অতি সহজেই পরস্পরের কথা বুঝে ফেলে। তারা একজন অপরজনের কথার মধ্যকার ইশারা-ইংগিত, উপমা উদাহরণ এবং ব্যাখ্যা বিশ্লেষণ দ্বারা তার বক্তব্য বিষয়কে নির্দ্বিধায় বুঝে নিতে পারে।\nরাসূলে খোদার (সা) যুগ পর্যন্ত এভাবেই লোকেরা আমল করতো। অতঃপর সাহাবায়ে কিরামের (রা) বিভিন্ন দেশ ও অঞ্চলে ছড়িয়ে পড়েন। তারা যে যেখানে গেছেন, তিনিই সেখানকার জনগণের নেতৃত্ব লাভ করেন। এ সময় জীবনের বিভিন্ন বিভাগে নতুন নতুন ঘটনা তাদের সামনে আসতে থাকে। এসব বিষয়ে লোকেরা তাদের কাছে ফতোয়া ও ফায়সালা চান। প্রত্যেক সাহাবী তার নিকট রক্ষিত প্রমাণিত জ্ঞান (কুরআন-সুন্নাহ) দ্বারা কিংবা প্রমাণিত জ্ঞানের আলোকে জবাবা প্রদান করতেন। কোনো বিষয়ে যদি এভাবে সমাধান পাওয়া না যেতো তবে তারা সে বিষয়ে ইজতেহাদ করতেন এবং যে কারণ ও উদ্দেশ্যের ভিত্তির উপর রাসূলে খোদা (সা) শরয়ী বিধান প্রদান করেছেন, তা জানার চেষ্টা করতেন। অতঃপর যে কারণ উদ্দেশ্যের সাথে মাসয়ালার সাথে সামঞ্জস্য দেখতে পেতেন, সেখানে তারা অনুরূপ বিধান প্রয়োগ করতেন। এই প্রয়োগের ক্ষেত্রে তারা রাসূলে খোদার বিধান প্রয়োগ নীতি ও উদ্দেশ্যের পূর্ণ অনুবর্তন করতেন।\nএ ব্যাপারে তারা পূর্ণ তাকওয়া ও ঈমানদারীর সাথে নিজেদের যোগ্যতাকে কাজে লাগাতেন। এখান থেকেই শুরু হয় তাদের মধ্যে মতপার্থক্যের। আর এর কারণ প্রতিষ্ঠিত ছিলো কয়েকটি মৌলিক ভিত্তির উপরঃ\nপ্রথম পার্থক্যঃ রাসূলের হাদীস জানা না থাকার পার্থক্য\nযেসব কারণের উপর ভিত্তি করে সাহাবায়ে কিরামের মতামতের মধ্যে পার্থক্য সৃষ্টি হয়েছিলো, তার পয়লাটি হচ্ছে এই যে, কোনো একটি প্রশ্ন বা সমস্যার সমাধান সম্পর্কে একজনের হয়তো রাসূলুল্লাহর বক্তব্য জানা ছিলো, পক্ষান্তরে অন্য এক সাহাবীর হয়তো সে বিষয়ে নবী করীম (স) এর বক্তব্য জানা ছিলো না যার ফলে সে বিষয়ে তিনি বাধ্য হয়ে ইজতিহাদ করেন। এরূপ ইজতিহাদের কয়েকটি অবস্থা হতো। যেমনঃ\nএক. কখনো এরূপ ইজতিহাদ রাসূল (সা) এর অনুরুপ হয়ে যেতো। ইমাম নাসায়ী (রা) প্রমুখ থেকে বর্ণিত একটি হাদীস হচ্ছে এর উদাহরণ। উক্ত হাদীসে বর্ণিত হয়েছে, আবদুল্লাহ ইবনে মাসউদের (রা) নিকট এমন একজন মহিলার প্রসংগে জিজ্ঞাসা করা হয়, যার স্বামী তার মহরানা নির্ধারণ এবং সান্নিধ্য গমনের পূর্বেই মৃত্যু বরণ করেছে? তিনি জবাব দিলেন, এ বিষয়ে রাসূলুল্লাহর (সা) কোনো ফায়সালা আমার জানা নেই। কিন্তু এ বিষয়ে যে কোনো একটি ফায়াসালা দেওয়ার জন্য লোকেরা তাকে পীড়াপীড়ি করতে থাকে। তখন তিনি বিষয়টির উপর ইজতিহাদ করে এই ফায়সালা প্রদান করেনঃ মহিলাটিকে এমন পরিমাণ মোহরানা দিতে হবে, যা তার সমমর্যাদার মহিলারা পেয়ে থাকে। এর চাইতে কম ও না এর চাইতে বেশী ও না। তাছাড়া মহিলাটিকে ইদ্দত পূর্ণ করতে হবে এবং সে তার স্বামীর রেখে যাওয়া সম্পদ থেকে উত্তরাধিকার লাভ করবে। এ ফায়সালা শুনার সাথে সাথে হযরত মা’কাল ইবনে ইয়াসার (রা) দাঁড়িয়ে সাক্ষ্য দেনঃ “রাসূলুল্লাহ (সা) আমাদের কাবিলার জৈনক মহিলার ব্যাপারে ঠিক অনুরূপ ফায়সালা করেছিলেন।” তার সাক্ষ্য শুনে আবদুল্লাহ ইবনে মাসউদ এতো খুশি হন, যতটা ইসলাম কবুল করার পর থেকে ঐ সময় পর্যন্ত আর হননি।\nদুই. কখনো এমন হতো যে, কোনো একটি মাসয়ালা সম্পর্কে দু’জন সাহাবী পরস্পর আলোচনা করতেন। এ আলোচনার মাধ্যমে রাসূলের (সা) কোনো হাদীস তাদের সামনে এসে যেতো এবং হাদীসটির বিশুদ্ধতা সম্পর্কে তাদের মধ্যে প্রবল আস্থা জন্ম নিতো। এমতাবস্থায় মুজতাহিদ তার ইজতিহাদ পরিত্যাগ করে হাদীসটি গ্রহণ করতেন। উদাহরণস্বরূপ সেই হাদীসটির কথা উল্লেখ করা যাক, যেটি হাদীসের ইমামগণ হযরত আবু হুরাইরা (রা) সম্পর্কে বর্ণনা করেছেন। তা হলো এই যে, হযরত আবু হুরাইরা (রা) এর ধারণা ছিলোঃ “যার উপর গোসল ফরয হলো (জুনুবী), সে যদি সূর্যোদয়ের পূর্বে গোসল না করে, তাহলে তার রোযা হবে না।” কিন্তু নবী করীমের (সা) পবিত্র স্ত্রীগণের কেউ কেউ যখন নবী করীম (সা) এর এই ধারণার বিপরীত ছিলো বলে বর্ণনা করলেন, তিখিন হযরত আবু জুরাইরা তার ধারণা থেকে প্রত্যাবর্তন করলেন।\nতিন. আবার কখনো এমন হতো যে, ইজতিহাদকারী সাহাবীর নিকট রাসূলুল্লাহর (সা) এর হাদীসটি পৌছেছে বটে, কিন্তু তা বিশ্বাসযোগ্য পন্থায় পৌছায়নি। এমতাবস্থায় মুহতাহিদ বর্ণনাটি পরিত্যাগ করতেন এবং নিজের ইজতেহাদের উপর আমল করতেন। এ উদাহরণ পাওয়া যায় ফাতেমা বিনতে কায়েস (রা) এর একটি হাদীস থেকে যা ছয়টি সহীহ গ্রন্থেই (সিহাহ সিত্তাহ) বর্ণিত হয়েছে। হাদীসটি হলোঃ “ফাতেমা বিনতে কায়েস (রা) হযরত ইমারের (রা) সম্মুখে বললেনঃ রাসূলুল্লাহ (সা) জীবিত থাকতে আমাকে তিন তালাক দেয়া হয়েছিলো কিন্তু তিনি আমাকে ইদ্দতকালীন খোরপোষ দেয়ার নির্দেশ দেননি এবং তালাক দেয়া স্বামীর বাড়িতেও থাকতে দেননি।” হযরত উমার (রা) ফাতিমা (রা) এর এ বক্তব্য গ্রহণ করতে অস্বীকার করেন। তিনি বলেনঃ “আমরা একজন নারীর কথায় আল্লাহর কিতাব পরিত্যাগ করতে পারি না।৮\n[৮. এখানে কুরআনের কয়েকটি আয়াতাংশকে ইংগিত করা হয়েছে। সূরা তালাকে বলা হয়েছেঃ “আরবীঃولا تخرجهن من بيوتهن (ওয়ালা তুখরিজুহুন্না মিন বুয়ুতিহিন্না) “অর্থাৎ, ইদ্দতকালে তোমরা তাদের বাসগৃহ থেকে বের করে দিও না।” এবং “اسكنهن من حيث سكنتم من وجدكم” (আসকিনহুন্না মিন হাইছু সাকানতুম মিন উজদিকুম) “তাদের ইদ্দতকালে তাদের সেই বাসগৃহে থাকতে দাও তোমাদের সামর্থ্য অনুযায়ী তোমরা নিজেরা যে বাসগৃহে থাকো।” এ আয়াতগুলো থেকে জানা গেলো যে, ইদ্দতকালে নারীদেরকে ঘর থেকে বের করে দেয়া যাবে না। বরঞ্চ তালাকপ্রাপ্তাকে এ সময়ের জন্যে নিজের ঘরে থাকতে দেয়া স্বামীর দায়ীত্ব। তাছাড়া কুরআনে আরো বলা হয়েছেঃ “انفقوا عليهن” (আনফিকু আলাইহিন্না) “তাদের ব্যায়ভার বহন করো।” এ থেকে প্রমাণিত হয় যে, ইদ্দতকালে তালাকপ্রাপ্তার ব্যায়ভার ও বহন করতে হবে। আয়াতাংশগুলো অর্থ প্রকাশের দিক থেকে পরিস্কার, দ্ব্যর্থহীন, ও সাধারণ অর্থবোধক। এখানে নির্দিষ্ট করে কেবল ‘তালাকে রিজয়ী’ (ফেরতযোগ্য তালাক) দেয়া নারীর কথা বলা হয়নি। তাই এ আয়াতগুলোর হুকুম সব ধরনের তালাক দেয়া নারির উপরই প্রযোজ্য হবে। এই সাধারণ হুকুমটির প্রেক্ষিতেই হযরত উমার (রা) ফাতিমা বিনতে কায়েসের (রা) বর্ণনা প্রত্যাখ্যান করেন। কারণ তার বর্ণনাটি কুরআনের আয়াতের স্পষ্ট বিরোধী।\nহযরত উমার (রা) এর এই কর্মপন্থা থেকে আমরা একটি গুরুত্বপূর্ণ মূলনীতি লাভ করি। ফাতিমা (রা) ছিলেন একজন সাহাবী। উদুকে হাদীস অনুযায়ী ‘আসসাহবাতু কুল্লুহুম উদূল’ আর ফাতিমা ও সাহাবীদের অন্তর্ভূক্ত ছিলেন। কিন্তু তা সত্বেও তার বর্ণনা কুরআনের স্পষ্ট অর্থের সাথে সাংঘর্ষিক হউয়ায় তিনি তা গ্রহন করেননি। এতে বুঝা গেলো, হাদীস বিচারে কেবল সনদই বিবেচ্য নয়, বরঞ্চ বক্তব্য বিষয়ও (মতন) খতিয়ে দেখতে হবে। সোনালী সূত্রের মধ্যেও ভ্রান্তির সম্ভাবনা থাকতে পারে। সুত্রের (সনদ) বিশুদ্ধতা সর্বাবস্থায় হাদীসের বিশুদ্ধতার জন্যে যথেষ্ট নয়। কারণ ফাতিমা বিনতে কায়েসের (রা) বর্ণনার মধ্যে তো সুত্রগত দুর্ববলতার কোনো অবকাশ ছিল না। (সঃ ইসলহী)]\nতাছাড়া তার বক্তব্য সঠিক কি ভুল তাও নিশ্চিত বলা যায় না। তিন তালাকপ্রাপ্তা মহিলাকে অবশ্যি খোরপোষ এবং বাসস্থান দিতে হবে।” তাছাড়া “আমাকে রাসূল (সা) খোরপোষ এবং বাসস্থানের ব্যাবস্থা করে দেননি” ফাতিমা বিনতে কায়েসের (রা) একথাশুনতে পেয়ে হযরত আয়িশা (রা) বলে উঠলেনঃ “ফাতিমার কি হলো? সেকি আল্লাহকে ভয় করে না?”\nদ্বিতীয় আরেকটি উদাহরণ দিচ্ছি। আ উদাহনরণটি বর্ণনা বুখারী এবং মুসলিমে উল্লেখিত হয়েছেঃ “হযরত উমার (রা) মনে করতেন, জুনুবী (যার উপর গোসল ফরয হয়েছে) যদি গোসলের পানি না-ও পায়, তবু তায়াম্মুম দ্বারা সে পবিত্রতা অর্জন করতে না। ”\nঅতঃপর হযরত আম্মার ইবনে ইয়াসার (রা) তাকে নিজের ঘটনা শুনালেন। তিনি বলেন, “একবার রাসূলুল্লাহ (সা) এর সফরসংগী ছিলাম। আমার গোসলের জরুরত হলো। কিন্তু পানি পাওয়া গেল না। তার তায়াম্মুমের উদ্দেশ্যে ধুলায় গড়াগড়ি করে নিলাম। পরে ঘটনাটি রাসূলুল্লাহ (সা) কে জানালাম। তিনি বললেন, তোমার এতটুকুই করা যথেষ্ট ছিলো, (একথা বলতে বলতে) তিনি নিজের দু’হাত যমীনের মারলেন এবং সেখান থেকে উঠিয়ে স্বীয় মুখমন্ডল ও হস্তদ্বয় মাসেহ করে দেখালেন।” হযরত উমারের (রা) দৃষ্টিতে আম্মারের এ বর্ণনায় কোনো দুর্বলতা ছিলো। ফলে তিনি তার এই বক্তব্য গ্রহণ করলেন না। তার দৃষ্টিতে বর্ণনাটি প্রামাণ্য দলিল ছিলো না। অবশ্য পরবর্তীতে হাদীসটি মশহুর হয়ে যায় এবং দুর্বল হবার ধারণা চাপা পড়ে যায়। ফলে লোকেরা তার উপর আমল করতে থাকে।\nচার. কখনো এমন হতো যে, মুজতাহিদ সাহাবীর নিকট সংশ্লিষ্ট বিষয়ের হাদীসই পৌছেনি। যেমন সহীহ মুসলিমে বর্ণিত হয়েছেঃ আবদুল্লাহ ইবনে উমার (রা) মহিলাদেরকে গোসলের সময় মাথার চুল খুলে নিতে হুকুম করতেন। হযরত আয়িশা (রা) ব্যাপারটি হানতে পেরে বিস্মিত হয়ে বললেন, “ইবনে উমারের কি হলো, কেনো তিনি মহিলাদেরকে চুল খোলার নির্দেশ দেন? এমন হলে তো তাদেরকে মাথার চুল কামিয়ে ফেলতে বললেই হয়। অথচ আমি এবং রাসূলুল্লাহ (সা) এক পাত্রে গোসল করতাম। আমি কহুলতাম না শুধুমাত্র মাথায় তিনবার পানি ঢালতাম।”\nএ ব্যাপারে দ্বিতীয় উদাহরণটি পাওয়া যায় ইমাম যুহুরী বর্ণিত একটি ঘটনায়। তাহলোঃ “হিন্দ রাদিয়াল্লাহু আনহার একথা জানা ছিলো না যে, কোও নারীর যদি দশদিনের বেশী ঋতুস্রাব হতে থাকে, তাহলে তাকে দশম দিনের পর থেকে নামাজ পড়তে হবে। এ কারণে তিনি সেসময় নামায পড়তেন না। আর নামাজ পড়তে না পারার কারণে তিনি শুধু কান্নাকাটি করতেন।”\nদ্বিতীয় কারণঃ রাসূলের কজের ধরণ নির্ণয়ের পার্থক্য\nসাহাবায়ে কিরামের (রা) মধ্যে মতপার্থক্য সৃষ্টি হবার দ্বিতীয় কারণটি ছিলো এই যে, তারা নবী করীম (সা) একটি কাজ করতে দেখেছে। (কিন্তু মানবিক চিন্তার প্রকৃতিগত তারতম্যের কারণে কাজটির ধরন ও গুরুত্ব অনুধাবনের ক্ষেত্রে তাদের মধ্যে পার্থক্য হয়ে যায়।)। ফলে কেউ রাসূলের (সা) উক্ত কাজটিকে মনে করেছেন ইবাদাত আর কেউ মনে করেছেন মুবাহ। এ ব্যাপারে দু’টি উদাহরণ পেশ করা যেতে পারে। প্রথম উদাহরণটি হচ্ছে ‘তাসবীহের’। মানে হজ্ব সফরের উদ্দেশ্যে রাসূল (সা) এর আবতাহ উপত্যকায় অবতরণের ঘটনা। আসহাবে উসূল ঘটনাটি বর্ণনা করেছেন। আবু হুরায়রা (রা) এবং আবদুল্লাহ ইবনে উমার (রা) এর দ্ররুষ্টিতে এই অবতরণের কাজটি ইবাদতের অন্তর্ভূক্ত ছিলো। তারা এটাকে হজ্জের সুন্নাতের অন্তর্ভুক্ত মনে করত। কিন্তু হযরত আয়িশা (রা) এবং আবদুল্লাহ ইবনে আব্বাস (রা) এর মতে, তিনি সেখানে ঘটনাক্রমে অবতরন করেছিলেন। সুতরাং সেটা হজ্জের সুন্নাতের অন্তর্ভূক্ত নয়।\nএ ব্যাপারে দ্বিতীয় উদাহরনটি হচ্ছে এই যে, “সাধারণ মুসলমানদের মতে, খানায়ে কা’বার তাওয়াফের সময় ‘রমল’ করা সুন্নাত। কিন্তু আবদুল্লাহ ইবনে আব্বাস (রা) এর মতে রাসূলুল্লাহ (সা) যে রমিল করেছিলেন, তা ছিলো একটি আকস্মিক ঘটনা। তিনি তা করেছিলেন মক্কার মুশরিকদের একটি র্ভৎসনার জবাবে তিনি সাময়িকভাবে এ কাজটি করেছিলেন। তারা বলতঃ ‘মদীনার সুতাররা মুসলমানদেরকে বিচূর্ণ ও ক্লান্ত করে রেখেছে।’ এ র্ভৎসনার জবাব তিনি মুসলমানদের নিতান্তই সাময়িকভাবে “রমল” করার হুকুম দিয়েছেন। এটি হজ্জের স্থায়ী কোনো সুন্নাত নয়।”\nতৃতীয় কারণঃ ধারণাগত বিশ্লেষণের পার্থক্য\nসাহাবায়ে কিরামের (রা) মধ্যে মতপার্থক্যের সৃষ্টি হবার তৃতীয় কারণটি হলো, রাসুলুল্লাহর (সা) কাজস্মূহের কথা বর্ণনার ক্ষেত্রে তাঁদের ধারণাগত বিশ্লেষণ। যেমন, রাসূলুল্লাহ (সা) হজ্জ সম্পাদন করেছেন আর সাহাবায়ে কিরাম (রা) তা প্রত্যক্ষ করেছেন। পরে তারা লোকদের কাছে রাসূলুল্লাহর (সা) সেই হজ্জের ধরণ বর্ণনা করতে গিয়ে বলেছেন, তিনি ‘হজ্জে তামাত্তু’ করেছেন। কেউ বলেছেন, তিনি ‘হজ্জে কিরান’ করেছেন। আবার কারো কারো মতে সেটা ছিলো ‘হজ্জে ইফরাদ’।৯\n[৯. ‘তামাত্তু’ সে ধরণের হজ্জকে বলা হয়ম যাতে হজ্জের মাসগুলোতে মক্কা গিয়ে উমরা আদায় রবং মাথা মুনফ করে ইহরাম খুলে ফেলা হয়। অতঃপর জিলহজ মাসের আট তারিখে আবার নতুন করে ইহরাম বেঁধে হজ্জ আদায় করা হয়। ‘কেরান’ সেই হজ্জকে বলা হয়, যাতে উমরা এবং হজ্জ উভয়টার জন্যে একত্রে ইহরাম বাঁধা হয় এবং উভয়টা সমাপ্ত করার পর ইহরাম খোলা হয়। আর উমরা বিহীন হজ্জকে ইফরাদ বলা হয়।–অনুবাদক]\nএর দ্বিতীয় উদাহরণটি হচ্ছে আবু দাউদে সংকলিত হযরত সায়ীদ ইবনে যুবায়ের (রা) বর্ণিত একটি হাদীস। তিনি বলেনঃ “আমি আবদুল্লাহ ইবনে আব্বাসকে বললাম, হে আব্বাস! হজ্জের ইহরাম বাঁধার পর রাসূলুল্লাহ (সা) যে তালবিয়া১০\n[১০. হজ্জের তালবিয়া হচ্ছে, (لَبَّيْكَ اللَّهُمَّ لَبَّيْكَ، لَبَّيْكَ لاَ شَرِيْكَ لَكَ لَبَّيْكَ، إنَّ الْحَمْدَ وَالنِّعْمَةَ لَكَ وَالْمُلْكَ، لاَ شَرِيْكَ لَكَ) “লাব্বাইক আল্লাহুম্মা লাব্বাইক। লাব্বাইকালা-শারিকালাকা লাব্বাইক। ইন্নাল হামদা ওয়াননি’মাতা লাকা ওয়াল মুলক লা-শারিকালা।”]\nপাঠ করেছিলেন, সে বিষয়ে রাসূলুল্লাহ (সা) সাহাবীগণের মধ্যে মতপার্থক্য দেখে আমার কাছে বিস্ময় লাগছে।” আমার বক্তব্য শুনে ইবনে আব্বাস বললেনঃ\n“এ বিষয়ে প্রকৃত ঘটনা আমার সবার চাইতে বেশী জানা আছে, আসলে রাসুলুল্লাহ (সা) একটিই মাত্র হজ্জ করেছিলেন, আর এই জন্যেই সে হজ্জের বিস্তারিত বিবরণের ব্যাপারে লোকদের মধ্যে মতপার্থক্যের সৃষ্টি হয়েছে। ঘটনা হছে এই যে, রাসূলুল্লাহ (সা) হজ্জের উদ্দেশুএ মদীনা ত্যাগ করেন। অতঃপর তিনি মসজিদে যুলহুলাইফাইয় দু’রাকাত নামাজ আদায় করেন। তারপর সেখানেই হজ্জের তালবিয়া পাঠ করেন। সেখানে তার আশে পাশে যারা ছিলেন, তারা তার এই তালবিয়া পাঠ শুনেন এবং মনে রাখেন। অতঃপর তিনি উটে আরোহণ করেন, ইট তাকে নিয়ে যাত্রা শুরু করলে তিনি পুনরায় তালবিয়া পাঠ করেন। এ সময় আবার অপর কিছু লোক তা শুনতে পায়, ব্যাপার হলো সফর ব্যপদেশে সাহাবীগণের পৃথক পৃথক দল একের পর এক রাসূলুল্লাহর (সা) এর খিদমতে আত্মনিয়োগ করে তার পাশে থাকতেন। সে কারণে উট তাকে নিয়ে যাত্রা শুরু করার সময় তার পাশে যারা ছিলেন, তারা তখনকার তালবিয়া শুনতে পান এবং তারা মনে করে বসেন যে, রাসূলুল্লাহ (সা) কেবল তখনই তালবিয়া পাঠ করেছেন যখন যুলহুলাইফার মসজিদ থেকে উটে করে যাত্রা শুরু করেন। অতঃপর তিনি সম্মুখে অগ্রসর হয়ে বায়দাউপত্যকা অতিক্রমকালে এর উপরে উঠলে পুনরায় তালবিয়া পাঠ করেন। এ সময় আরেকদল লোজ তার তালবিয়া শুনতে পায়। এরা মনে কর বসে রাসূলুল্লাহ (সা) শুধু বায়দা উপত্যকা অতিক্রমকালে তালবিয়া পাঠ করেছেন অথচ, খোদার কসম, জায়নামাজে বসে ও তিনি হজ্জের নিয়ত করেছিলেন। অতঃপর উট তাকে বিয়ে যাত্রা শুরু করার পর ও তালবিয়া পাঠ করেছেন এবং বায়দা অতিক্রমকালেও তালবিয়া পাঠ করেছেন।”\nচতুর্থ কারণঃ ভুলে যাবার কারণে মতপার্থক্য\nসাহাবায়ে কিরামের (রা) এর মধ্যে মতপার্থক্যের কারন হচ্ছে ভুলচুক (যা মানুষের জন্যে অস্বাভাবিক কিছু নয়।)\nএর উদাহরণ হচ্ছে, হযরত আবদুল্লাহ ইবনে উমার (রা) সম্পর্কিত একটি বর্ণনা। তিনি (ইবনে উমার) বলতেনঃ “রাসূলুল্লাহ (সা) একটি উমরা করেছেন রজব মাসে।” তার এ বক্তব্য অবগত হলে আয়িশা বললেনঃ “ইবনে উমার ব্যাপারটা ভূলে গেছেন।১১”\n[১১. জামউল ফাউয়ায়িদ ১ম খন্ড পৃঃ ৩৪৫-৩৪৬; বর্ণনাঃ উমার রবং ইবনে উমার (রা) –অনুবাদক]\nপঞ্চম কারণঃ রাসূলুল্লাহ্র (সা) বক্তব্যের সঠিক উদ্দেশ্য আয়ত্ত করা না করার পার্থক্য\nসাহাবায়ে কিরামের (রা) মধ্যে মতপার্থক্য সৃষ্টি হওয়ায় পঞ্চম কারণ হচ্ছে এই যে, কখনো কখনো রাসূলুল্লাহর (সা) বক্তব্যের যথার্থ ও পূর্ণ উদ্দেশ্যে সকলে সমানভাবে আয়ত্ত করে রাখতেন না। এর উদাহরণ হচ্ছে, রাসূলুল্লাহর (সা) সুত্রে হযরত ইবনে উমার (রা) বর্ণিত একটি হাদীস। তিনি বলেনঃ\n“রাসূলুল্লাহ (সা) বলেছেনঃ মৃত ব্যাক্তির পরিবার পরিজন কান্নাকাটি করলে মৃত ব্যাক্তিটিকে আযাব দেয়া হয়।” এ বক্তব্য শুনে হযরত আয়িশা (রা) বললেনঃ এটা ইবনে উমারের ধারণা প্রসূত কথা। রাসূলুল্লাহর বক্তব্যের উদ্দেশ্যে এবং স্থানকাল পাত্র তিই আয়ত্ত রাখেননি। প্রকৃত ঘটনা হছে এই যে, রাসূলুল্লাহ (সা) এক ইয়াহুদী মহিলার কবরের পাশ দিয়ে যাবার কালে দেখলেন, তার আপনজনেরা তার জন্য মাতম করছে। তিনি বললেনঃ “এরা এখানে তার জন্যে কান্নাকাটি করছে অথচ তার কবরের আযাব হচ্ছে।”১২\n[১২. এ ঘটনা মুসনাদে আহমদে বর্ণিত হয়েছে। –অনুবাদক]\nএখানে হযরত উমার (রা) রাসূলুল্লাহর (সা) বক্তব্যের যথার্থ উদ্দেশ্য আয়ত্ত করতে পারেননি। তিনি মনে করেছেন, কান্নাকাটির কারণে মাইয়্যেতের আযাব হয়েছে এবং ব্যাপারটা সাধারণভাবে সকল মাইয়্যেতের জন্যই প্রযোজ্য। অথচ রাসূলুল্লাহ (সা) বক্তব্য ছিলো কেবল উক্ত মাইয়্যেতের জন্যে নির্দিষ্ট (খাস) এবং বক্তব্যে তিনি কান্নাকাটিকে আযাবের কারোন হিসেবে উল্লেখ করেননি।\n৬ষ্ট কারণঃ বিধানের কারণ নির্ণয়গত কারণ\nসাহাবায়ে কিরামের (রা) মধ্যে যেসব কারণে মতপার্থক্য সৃষ্টি হয়েক্সহে তন্মধ্যে আরেকটি হচ্ছে এই যে, কোনো বিধান স্থির করার পিছনে কি কারন ছিলো তা নির্ণয়ের ক্ষেত্রে তাঁদের মতামত এর ভিন্নতা। যেমন, কফিন অতিক্রমকালে দাঁড়ানো। এ ব্যাপারে কোনো কোনো সাহাবী বলেছেনঃ ফেরেশতাদের সম্মানার্থে দাঁড়ানো হয়, কেননা প্রত্যেক কফিনের সাথেই ফেরেশতারা শামিল হয়। এ মতানুযায়ী মৃতব্যাক্তি মুমিন হোক কিংবা কাফির সর্বাবস্থায় ই দাড়াতে হবে। আবার কেউ কেউ বলেছেনঃ মৃত্যু ভীতির কারণে দাঁড়ানো হয়। এ মতানুযায়ীও যে কোনো ধরণের লোকের কফিনের জন্য দাড়াতে হবে। আবার কেউ কেউ বলেছেন, একবার রাসূল (সা) এর নিকট দিয়ে এক ইয়াহুদীর কফিন নিয়ে যাওয়া হচ্ছিল। তার মাথা উপর দিয়ে ইয়াহুদীর লাশ অতিক্রম করা তিনি পছন্দ করলেন না। তার তিনি দাড়ালেন। এটা যদি সঠিক কারণ হয়ে থাকে, হবে দাড়ানোটা শুধু কাফিরের কফিনের জন্যে নির্দিষ্ট।\n৭ম কারণঃ সামঞ্জস্যবিধানগত পার্থক্য\nকোনো বিধানের বৈপরিত্য নিরসনকল্পে সামনহস্য বিধান করতে গিয়ে সাহাবায়ে কিরামের মধ্যে মতপার্থক্য সৃষ্টি হয়েছে। যেমন, রাসূলুল্লাহ (সা) খাইবার যুদ্ধের সময় ‘মুতআ’ বিয়ের অনুমতি দিয়েছিলেন। যদ্ধের পর আবার তা নিষেধ করে দেন। অতঃপর ‘আওতাস’ যুদ্ধের সময় পুনরায় মুতআর অনুমতু প্রদান করেন। এবারও যুদ্ধের পর অনুমতি প্রত্যাহার করে নেন।\nএখন এ বিষয়ে হযরত আব্বাসের (রা) মত হলো, প্রয়োজনের প্রেক্ষিতে ‘মুতআর’ অনুমতি দেওয়া হয়েছে। প্রয়োজন শেষ হবার সাথে সাথে অনুমতি প্রত্যাহার করা হয়েছে। সুতরাং অনুমতি প্রয়োজনের সাথে সম্পর্কিত। এ জন্যে এ অনুমতি স্থায়ী। (অর্থাৎ প্রয়োজন দেখা দিলে মুতআ বিয়ে করা যাবে। আর প্রয়োজন দূরীভুত হলে তা নিষিদ্ধ।) কিতু সাধারণ সাহাবীগণের মত এর বিপরীত। তাদের মত হলো, মুতআ বিয়ের ইনুমিতিটা ছিলো মুবাহ পর্যায়ের। নিষেধাজ্ঞা সে অনুমতিকে স্থায়ীভাবে রদ (মানসুখ) করে দিয়েছে।\nএ ব্যাপারে দ্বিতীয় উদাহরণ হচ্ছে এই যে, রাসূলুল্লাহ (সা) কিবলামুখী হয়ে ইস্তেঞ্জা করতে নিষেধ করেছেন। এ ব্যাপারে কিছু সাহাবীদের মত হলো, এ নিষেধাজ্ঞা সাধারণ এবং রদযোগ্য নয়। কিন্তু ওফাতের এক বছর হযরত জাবির (রা) রাসূলুল্লাহ (সা) কে কিবলামুখী হয়ে পেশাব করতে দেখেছেন। তাই তার ধারণা জন্মেছে যে, রাসুলুল্লাহ (সা) এর এই কাজ সংক্রান্ত তাঁর পূর্ববর্তী নিষেধাজ্ঞাকে রদ করে দিয়েছে। এমিনিভাবে হযরত ইবনে উমার (রা) রাসূলুল্লাহকে (সা) কিবলার দিকে পিছু দিয়ে এবং সিরিয়ার দিকে মুখ করে ইস্তেঞ্জা করতে দেখেছেন। এর ভিত্তিতে তিনি তাদের মতকে রদ করে দিয়েছেন যারা বলেন, কিবলার দিকে পিছু দিয়ে ইস্তেঞ্জা করে নিষেধ। অতঃপর কিছু লোক এই উভয় মতের মধ্যে সামঞ্জস্য বিধানের চেষ্টা করেছেন। ইমাম শা’বী (রা) প্রমুখ মত দিয়েছেন যে, রাসূলুল্লাহ (সা) এর নিষেদাজ্ঞা ছিলো খোলা উন্মুক্ত জায়গার বেলায়। কেউ যদি পায়খানা বা টয়লেটে বসে ইস্তেঞ্জা করে, তখন কিবলার দিকে মুখ কিরে বা পিছু দিয়ে বসলে কোনো অসুবিধা নাই। কিন্তু কেউ কেউ আবার ভিন্ন মত ব্যাক্ত করেছেন। তারা বলেন, রাসূলুল্লাহ (সা) নিষেধাজ্ঞা স্থায়ী এবং সাধারণ। তবে হযরত জাবির (রা) এবং ইবনে উমার (রা) যা দেখেছেন, সেটা করা নবী হিসেবে বিশেষভাবে কেবলমাত্র তার জন্য বৈধ ছিলো। সুতরাং তার সে কাজ এ সংক্রান্ত তার নিষেধাজ্ঞাকে রদ করে না। তাক্সহাড়া কোনো বিশেষ স্থানে কিবলামুখী বা কিবলাকে পিছু দিয়ে ইস্তেঞ্জা করাও বৈধ বলে প্রমাণ করেনা।\n৩. মতবিরোধের ইতিহাসের দ্বিতীয় যুগঃ তাবেয়ীগণের যুগতাবেয়ীগণের মতপার্থক্য\nএভাবেই সাহাবায়ে কিরামের মাঝে মতপার্থক্যের সৃষ্টি হয়েছে। উত্তরাধিকার সুত্রে এ মতপার্থক্য তাবেয়ীদের নিকত পৌছে। প্রত্যেক তাবেয়ীর নিকট যা কিছু পৌছে তিনি সেটাকে আয়ত্ত করে নেন। রাসূলুল্লাহ (সা) এর যে যে হাদীস এবং যে যে সাহাবীগণের যে যে মতামত শুনেছেন, তা তাঁরা তাঁদের স্মৃতিতে অংকিত করে নেন। সাহাবীগণের বক্তব্যে যেসব ইখতিলাফ লক্ষ্য করেছেন, নিজ নিজ জ্ঞানবুদ্ধি অনুযায়ী তাঁরা সেগুলোর মধ্যে সামঞ্জস্য বিধানের চেষ্টা করেছেন। কখনো একটি বক্তব্যকে আরেকটি বক্তব্যের উপর অগ্রাধিকার দিয়েছেন। এ ব্যাপারে কোনো কোনো বক্তব্য তাদের সম্পূর্ণ অগ্রহণযোগ্য হয়েছে। এমনকি তা যদি প্রথম শেণীর কোনো সাহাবীর বক্তব্যও হয়ে থাকে। যেমন, ‘তায়াম্মুম দ্বারা ফরয গোসলের কার্য সমাধান হয় না’- হযরত উমার (রা) এবং ইবনে মাসউদের (রা) এ মতকে তারা গ্রহন করেননি। পক্ষান্তরে এ প্রসংগে তাঁরা হযরত আম্মার (রা) এবং ইমরান ইবনে হুসাইন প্রমুখের মশহুর রেওয়ায়াত গ্রহণ করেছেন। এ পর্যায়ে এসে তাবেয়ীগণের মধ্যে ও স্বাভাবিক মতপার্থক্য সৃষ্টি হয়ে যায়। দেখা দেয় ভিন্ন ভিন্ন মত। আর বিভিন শহরে প্রতিষ্ঠিত হয়ে যায় ভিন্ন ভিন্ন মতের আলিমদের নেতৃত্ব। যেমনঃ\nক) মদীনায় সায়ীদ ইবনে মুসাইয়্যেব (রহ) এবং সালিম ইবনে আবদুল্লাহ ইবনে উমারের (রহ) মতামত গ্রহণযোগ্যতা লাভ করে। তাঁরা মদীনার জনগণের ইমামের মর্যাদা লাভ করেন। এ দু’জনের পর মদীনায় যুহুরী, কাযী ইয়াহিয়া ইবনে সায়ীদ এবং রাবীয়া ইবনে আবদুর রহমান অনুরুপ মর্যাদা লাভ করেন।\nখ) মক্কায় আতা ইবনে আবি রিবাহ গ্রহণযোগ্যতা অর্জন করে তাদের ইমামের মর্যাদা লাভ করেন।\nগ) কুফায় ইব্রাহীম নখয়ী এবং শা’বী এ মর্যাদা লাভ করেন।\nঘ) বসরায় এ মর্যাদা লাভ করেন হাসান বসরী।\nঙ) ইয়েমেনে লাভ করেন তাউস ইবনে কাইসান আর\nচ) সিরিয়ায় মাকহুল।\nঅতঃপর আল্লাহ তা’আলা কিছু লোকের অন্তরে এঁদের থেকে ইলম হাসিল করার আকাঙ্কখা জাগ্রত করে দেন। এভাবে তারা এঁদের নিকট থেকে রাসূলুল্লাহ (সা) এর হাদীস, সাহাবায়ে কিরামের (রা) বক্তব্য ও ফতোয়া ও এই লোকদের মতামত ও বিশ্লেষণ সংগ্রহ করেন। অতঃপর তাঁদের কাছে ফতোয়া চাইতে আসে অসংখ্য লোক। তাদের সম্মুখে আসে হাজারো মাসায়েল। উত্থাপিত হয় শত শত মামলা মুকাদ্দামা। (এ সকল বিষয়ে তাদেরকে ফতোয়া দিতে হয় এবং ব্যাক্ত করতে হয় নিজেদের মতামত।)\nফিকাহ সংকলনের সূচনাঃ\nউপোরক্ত ব্যাক্তিদের মধ্যে সায়ীদ ইবনে মুসাইয়্যেব এবং ইব্রাহীম নখয়ী প্রমুখ যথানিয়মে বিভিন্ন অধ্যায় ভিত্তিক ফিকাহ সংকলন করেন। প্রত্যেক অধ্যায়ে তাঁরা কিছু মূলনীতির অনুসরন করেন। যা তাঁরা তাঁদের পুর্ববর্তীদের থেকে লাভ করেছেন।\nসায়ীদ ইবনে মুসাইয়্যেব এবং তার ছাত্ররা এ মত পোষণ করতেন যে, হারামাইনের বাসিন্দারা ফিকাহর ব্যাপারে সর্বাধিক যোগ্যতার অধিকারি। তাঁদের মতামতের (মাযহাবের) ভিত্তি ছিলো হযরত উমার (রা) ও হযরত উসমানের (রা) ফতোয়া ফায়সালা সমূহ, হযরত আবদুল্লাহ ইবনে উমার (রা), আয়িশা (রা), ও ইবনে আব্বাসের (রা) ফতোয়াসমূহ এবিং মদীনার কাযীগণের ফায়সালা ও রায়সমূহ। আল্লাহতায়ালা প্রদত্ত তাওফীক অনুযায়ী তাঁরা এসকল বিধান ও ফতোয়া সংগ্রহ করেন এবং গবেষণা ও বিশ্লেষণের মাধ্যমে সেগুলো পর্যালোচনা করেন। অতঃপর (ক) যে বিষয়ে মদিনার আলিওগণের ঐক্যমত পোষণ করেছেন, সেটা দৃঢ়ভাবে গ্রহণ করেছেন। (খ) যে বিষয়ে তাঁদের মধ্যে মতপার্থক্য ছিলো সে বিষয়ে ঐ মতকে গ্রহণ করেন, যা কোনো না কোনো কারণে মজবুত এবং অগ্রাধিকার পাওয়ার যোগ্য। এসব কারণ আবার বিভিন্ন প্রকার হয়ে থাকতে পারে। যেমন, আধিকাংশ আলেম কর্তৃক সে মতটি গ্রহণ করা কিংবা কিয়াসের ভিত্তি মজবুত হওয়া, বা সরাসরি কুরআন সুন্নাহ ভিত্তিতে গবেষণা করে নির্ণয় করা কোনো ফায়সালার সাথে সামঞ্জস্যশীল হওয়া অথবা অন্য কোনো কারণে। (গ) আর যে বিষয়ে তাদের কোনো ফতোয়া এরা লাভ করেননি, সে বিষয়ে তাঁদের অনুরূপ অন্যান্য বক্তব্য ও ফতোয়াসমূহের উপর গবেষণা করতেন, সেগুলোর উদ্দেশ্য, ও ইংগিত ও দাবী খুঁজে বের করতেন এবং সে অনুযায়ী কোনো সিদ্ধান্তে পৌছুতেন। এভাবে প্রতিটি অধ্যায়ে তারা অসংখ্য মাসায়েল ও বিধান রচনা করেন। ইব্রাহীম নখয়ী এবং তার ছাত্রের ধারণা ছিলো, হযরত আবদুল্লাহ ইবনে মাসউদ এবং তার শিষ্যগণই ফিকাহশাস্ত্রে সর্বাধিক দক্ষ। যেমন, আলকামা মাসকুককে বলেছিলেঃ “সাহাবীদের মধ্যে আবদুল্লাহ ইবনে মাসউদের চাইতে বড় কোনো ফকীহ ছিলেন কি?” একইভাবে ইমাম আবু হানীফা (রহ) ইমাম আওযায়ীকে বলেছেনঃ “ইব্রাহীম নখয়ী সালিম ইবনে আবদুল্লাহর চাইতে বড় ফকীহ। আবদুল্লাহ ইবনে মাসউদ তো আবদুল্লাহ ইবনে মাসউদ ই। তাঁর সাথে আর কার তুলনা হয়?” মূলতঃ ইব্রাহীম নখয়ী ও তার ছাত্রদের ফিকহী মসলকের ভিত্তিই ছিলো আবদুল্লাহ ইবনে মাসউদের মতামত ও ফতোয়া, হযরত আলী (রা) এর ফতোয়া ও ফায়সালাসমূহ, কাযী শূরাইহর ফায়সালাসমূহ এবং কুফার অন্যান্য কাযীর ফায়সালাসমূহের উপর। ইব্রাহীম নখয়ী তাঁর সাধ্যানুযায়ী এইসব ফতোয়া, ফায়সালা ও বিধান সংগ্রহ করেন এবং এগুলো ঠিক সেইভাবে কাজে লাগান, যেভাবে মদীনায় সায়ীদ ইবনে মুসাইয়্যেব প্রমুখ সেখানকার সাহাবী ও পরবর্তী আলিমদের বক্তব্য (আছার) ও ফতোয়াসমূহ কাজে লাগান। এগুলোর ভিত্তিতে অনুসন্ধান ও গবেষণা ভালিয়ে অসংখ্য মাসায়েল উদ্ঘাটন করেন। ফলশ্রুতিতে এখানেও ফিকাহর প্রতিটি অধ্যায়ে মাসায়েলের স্তুপ জমা হয়ে যায়।\nসায়ীদ ইবনে মুসাইয়্যেব ছিলেন মদীনার ফকীহদের মুখপাত্র। মদীনার ফকীহদের মধ্যে হযরত উমারের (রা) ফায়সালাসমূহ এবং আবু হুরায়রা (রা) বর্ণিত হাদীসসমুহ তাঁর চাইতে অধিক কারো মুখস্ত ছিলো না। আর ইব্রাহীম নখয়ী ছিলেন কুফার ফকীহদের মুখপাত্র। এঁরা দু’জন কারো সুত্র উল্লেখ না করে যখন কোনো মাসয়ালা বর্ণনা করতেন, তখন তার অর্থ এই হতো না যে, কারো সুত্র ছাড়াই স্বীয় ইজতিহাদের ভিত্তিতে মাসয়ালাটি প্রদান করেছেন। বরঞ্চ সাধারণত এসব মাসায়েক তাঁরা প্রত্যক্ষ বা পরোক্ষভাবে অতীতের কোনো ফকীহর সুত্রেই বর্ণনা করতেন। শেষ পর্যন্ত এ দুজনকে ঘিরে উভয় শহরে গড়ে উঠে বিরাট ফকীহ গোষ্ঠী। তাঁরা দুজন দুই স্থানে এই শাস্ত্রের কেন্দ্রীয় ব্যাক্তিত্বে পরিণত হন। অসংখ্য লোক তাদের কাছ থেকে লাভ করেন ফিকাহর ইলম। তাঁদের এসব ছাত্ররা ও আবার গবেষণা বিশ্লেষণের মাধ্যমে মাসয়ালা বের করেন। বের করেন মাসয়ালার শাখা প্রশাখা এবং খুঁটিনাটি অনেক বিষয়।\n৪. মতবিরোধের ইতিহাসের তৃতীয় যুগঃ তা’বে তাবেয়ীনদের যুগউলামায়ে তাবে’তাবেয়ীন\nতাবেয়ীগের যুগ শেষ হওয়ার পর আল্লাহ তায়ালা ইলমে দ্বীনের আরেক দল বাহক সৃষ্টি করেন। এতে করে ইলমে দ্বীন সম্পর্কে রাসূলুল্লাহর (সা) নিম্নোক্ত প্রতিশুতি পূর্ণ হলঃ (আরবীঃ يحمل هذا العلم من كل خلاف عدله) “ইয়াহমিলু হা-যাল ইলম মিন কুল্লি খালাফিন উদুলহু—প্রত্যেকটি ভবিষ্যত বংশধরের ন্যায়পরায়ণ লোকেরা এই ইলমের আমানত বহন করবে।”\nইলমে দ্বীনের এই বাহক দল সেই দায়িত্ব পালন করছেন। এঁরা ছিলেন তাবেয়ীনদের ছাত্র। তারা তাবেয়ীগণের নিকট থেকে তাঁদের সংগৃহীত অযু, গোসল, সালাত, হজ্জ, বিয়ে-শাদী, লেনদেন ব্যাবসা বাণিজ্য প্রভৃতি সাধারণভাবে দৈনন্দিন জীবনে ঘটমান যাবতীয় বিষয়ের শরয়ী পন্থাসমূহ সংগ্রহ করেন; রাসূলুল্লাহ (সা) এর হাদীস সংগ্রহ এবং বর্ণনা করেন; বিভিন্ন শহরের কাযীদের ফায়সালা এবং মুফতীদের ফতোয়া সংগ্রহ করেন। এছাড়াও তাঁরা তাঁদের থেকে মাসায়েল জিজ্ঞাসা করেন এবং সকল বষয়ে নিজেরাও ইজতহাদ করেন। এভাবে তাঁরা জাতিএ শ্রেষ্ট আলিমের মর্যাদা লাভ করেন। জনগণ তাঁদেরকে ইমাম হিসেবে গ্রহণ করেন। এবং শরয়ী ব্যাপারে তাঁদের বক্তব্য শুদ্ধ বলে মেনে নেন। এঁরাও আবার নিজ নিজ শিক্ষকের পন্থা অবলম্বন করেন। অতীত আলেমগণ এর বক্তব্য ও ফতোয়ার উদ্দেশ্য ও দাবী অনুধাবনের ক্ষেত্রে তারা নিষ্ঠার সাথে নিজেদের পূর্ণ প্রতভাকে কাজে লাগান। নিজেদের অগাধ প্রতিভাকে কাজে লাগিয়ে তাঁরাও মানুষকে ফতোয়া দান করেন। বিভিন্ন বিষয়ের ফায়সালা প্রদান করেন। হাদীস বর্ণনা করেন এবং জ্ঞান শিক্ষা দেন।\nতাবে’তাবেয়ী আলিমগণের চিন্তা ও কর্মপদ্ধতি\nএ স্তরের আলিমগণের চিন্তাপদ্ধতি ও কর্মপদ্ধতি ছিলো খুনই সামঞ্জস্যপুর্ণ। তাঁদের চিন্তা ও কর্মের এই সামঞ্জস্যের সারসংক্ষেপ হলোঃ\n১. তাঁদের দৃষ্টিতে ‘মুসনাদ হাদীস’ যেমন গ্রহণযোগ্য ছিলো, অনুরূপভাবে গ্রহণযোগ্য ছিলো ‘হাদীসে মুরসাল’।১৩\n[১৩. যে হাদীসের সাথে ধারাবাহিকভাবে বর্ণনাকারীর নাম উল্লেখ করা হয়, সেটা হলো ‘হাদীসে মুসনাদ (সনদযুক্ত)’ আর সনদ উল্লেখ করা ছাড়াই কোনো তাবেয়ী বা তাবেতাবেয়ী সরাসরি রাসূলুল্লাহ (সা) থেকে যা হাদীস বর্ণনা করেন, তাকে ‘হাদীসে মুরসাল’ বলে।]\n২. তাঁরা সাহাবী এবং তাবেয়ীগণের বক্তব্যকে শরয়ী দলীল হিসেবে গ্রহণ করতেন। এ প্রসংগে তাঁদের দৃষ্টিভংগী এই ছিলো যেঃ\n(ক) শরয়ী বিষয়ে সাহাবী এবং তাবেয়ীগণ যেসব বক্তব্য দিয়েছেন সেগুলো হয়তো রাসূলুল্লাহর (সা) হাদীস হিসেবেই তাঁরা উল্লেখ করেছেন, তবে সংক্ষিপ্ত করে ‘মওকূফ’১৪ করেছেন।\n[১৪. ‘মওকূফ’ হচ্ছে সেই হাদীস যার সুত্র (সনদ) সাহাবী পর্যন্ত পৌছেছে। অর্থাৎ রাসূলুল্লাহর (সা) সুত্র উল্লেখ ছাড়াই সাহাবী যে বক্তব্য প্রদান করেছেন, সেটাই মওকূফ।]\nযেমন, ইব্রাহীম নখয়ী সরাসরি এভাবে হাদীস বর্ণনা করেছেনঃ “রাসূলূল্লাহ (সা) মুহাকালা১৫ এবং মুযাবান১৬ করতে নিষেধ করেছেন।” তাঁর মুখ থেকে এ হাদীসটি শুনার পর তাঁকে জিজ্ঞাসা করা হলো, “এটি ছাড়া রাসূলুল্লাহর (সা) অন্য কোনো হাদীস কি আপনার মুখস্থ নেই?”\n[১৫. খোশা ছাড়ানো গমের স্থলে খোশাযুক্ত গম বিক্রি কে ‘মুহাকালা’ বলে।–অনুবাদক]\n[১৬. মুযাবানা হলো নিজ ক্ষেতের ফসল আনুমানিক পরিমাণ ধরে একথা বলে বিক্রি করা যে, বেশী হলে ফেরত নেব না আর কম হলে আমি গচ্চা দিব।–অনুবাদক]\nতিনি বললেন, “অবশ্যই আছে। তবে, আবদুল্লাহ (ইবনে মাসউদ) বলেছেন, “আলাকামা বলেছেন” এভাবে বলতেই আমি বেশী ভালবাসি।”\nএকই ভাবে ইমাম শা’বির কথা উল্লেখ করা যেতে পারে। তাঁকে একটি হাদীস সম্পর্কে জিজ্ঞাসা করা হয় এবং বলা হয়, হাদীসটির সনদ কি রাসূলুল্লাহ (সা) পর্যন্ত যায় না? তিনি বললেনঃ আমার দৃষ্টিতে সুত্র রাসূলুল্লাহ (সা) পর্যন্ত পৌছানো ঠিক না। কারণ বক্তব্যের মধ্যে যদি কিছু কম বেশী থাকে, এভাবে তা রাসূলুল্লাহর প্রতি আরোপিত হবে না। বরঞ্চ যে সাহাবীর নিকট আমি শুনেছি তাঁর প্রতি ই আরোপিত হবে।\n(খ) কিংবা তাঁদের বক্তব্যগুলো হলো সেইসব শরয়ী বিধান, যা তাঁরা কুরআন সুনাহ থেকে অনুসন্ধান করে বের করা। বা নিজেরা ইজতেহাদ করে বের করেছেন। এই মনীষীদের গবেষণা ও ইজতিহাদ সম্পর্কে একথা মনে রাখা দরকার যে, তাঁরা তাঁদের পরবর্তী লোকদের তুলনায় অনেক উন্নত কর্মপন্থা এবং বিশুদ্ধতম চিন্তা ও মতামতের অধিকারী ছিলেন। তাছাড়া, পরবর্তী লোজদের তুলনায় তাঁরা রাসূলুল্লাহর (সা) অধিকতর কাছাকাছি সময়ের এবং অধিক ইলমের অধিকারী ছিলেন। সুতরাং তাঁদের বক্তব্য অনুসরনীয় এবং অনুবর্তনীয়। তবে, সে অবস্থাতে তাঁদের বক্তব্য এর উপর আমল করার ক্ষেত্রে জটিলতা ও বাধা রয়েছে, যখন কোনো বিষয়ে তাঁদের বক্তব্য রাসূলুল্লাহর হাদীসে সাথে সাংঘর্ষিক বলে প্রমাণিত হয়েছে।\n(৩) তাবে’তাবেয়ী ইমামগণের কর্মনীতিতে তৃতীয় যে সামঞ্জস্যটি পাওয়া যায়, তাহলো এই যে, কোনো বিষয় যদি তাঁরা পরস্পরবিরোধী হাদীসে সন্ধান পেতেন, তবে সে বিষয়ে শরয়ী বিধান অবগত হবার জন্যে সাহাবায়ে কিরামের (রা) বক্তব্যের প্রতি প্রত্যাবর্তন করতেন, সাহাবীগণ যদি পরস্পরবিরোধী হাদীসগুলোর কোনটি মানসূখ বা তা’বীলযোগ্য বলে উল্লেখ করে থাকেন কিংবা বিলুপ্তি বা তাব্দীলের কোনো ব্যাখ্যাদান ছাড়াই তা পরিত্যাগ করার ব্যাপারে একমত হয়ে থাকেন, যার অর্থ মূলত হাদীসটিকে জয়ীফ, মানসূখ কিংবা তাবীলযোগ্য বলে ঘোষণা করা —এই সকল অবস্থাতেই তাঁরা সাহাবীগণের অনুসরণ করতেন। অর্থাৎ ঐ হাদীসটিকে তাঁরা ততটুকুও মর্যাদা ও গুরুত্ব দান করতেন। যতটুকু মর্যাদা দান করেছেন স্বয়ং সাহাবা কিরামগণ। এর উদাহরণ হচ্ছে কুকুরের ঝুটা বরতনের বিধান প্রসংগের হাদীস১৭ সম্পর্কে ইমাম মালিক (রহ) এর বক্তব্য। হাদীসটি সম্পর্কে তিনি বলেন, “এটিতো হাদীস হিসেবে বর্ণিত আছে। তবে এর হাকীকত বা তাৎপর্য আমি বুঝতে অক্ষম।”১৮\n[১৭. হাদীসটি হলোঃ কোনো পাত্রে কুকুর মুখ ঢুকালে তা সাতবার ধুইয়ে নাও অতঃপর একবার মাটি দিয়ে ঘষে মেজে পরিস্কার করে নাও।–অনুবাদক]\n[১৮. ইবনে হাজিব এ ঘটনা তাঁর ‘মুখতাসারুল উসূল’ গ্রন্থে বর্ণনা করেছেন।–অনুবাদক]\nঅর্থাৎ অতীত ফকীহগণকে (সাহাবীগণকে) আমি এর উপর আমল করতে দেখিনি।\n(৪) তাঁরা যখন কোনো বিষয়ে সাহাবী এবং তাবেয়ীদের মধ্যে মতপার্থক্য আছে বলে দেখতে পেতেন, তখন তাঁদের প্রত্যেক আলিমই নিজ নিজ শহরের সাহাবী ও তাবেয়ী এবং নিজ নিজ উস্তাদের মত অনুসরন করতেন। কেননা তিনি তাঁদের বক্তব্যের মজবুতি ও দুর্বলতা সম্পর্কে অধিকতর ওয়াকিফহাল ছিলেন এবং তাঁদের বক্তব্য অ রায় যেসব মূলনীতির উপর প্রতিষ্ঠিত ছিলো, সেগুলোর তাৎপর্য সম্পর্কেও তিনি অধিক জ্ঞাত ছিলেন। তাছাড়া তাঁদের মর্যাদা, কামালিয়াত ও সমুদ্রসম জ্ঞানের প্রতিও ছিলেন তিনি আকৃষ্ট।(সুতরাং এমনটি করা তাঁদের প্রত্যেকের জন্যেই ছিলো এক স্বাভাবিক ব্যাপার।) এর ফলে মদীনাবাসীদের নিকট উমার, উসমান, ইবনে উমার, আয়িশা, ইবনে আব্বাস, যায়িদ ইবনে সাবিত (রা) প্রমুখ শ্রেষ্ট সাহাবী এবং তাঁদের সেরা ছাত্র সায়ীদ (রহ) ইবনে মুসাইয়্যেব (রহ) (যিনি হযরত উমারের (রা) ফায়সালা এবং আবু হুরাইরা (রা) বর্ণিত হাদীস সমূহের সর্বাধিক হাফিয ছিলেন), উরওয়া, সালিম, আতা, কাসিম, ইকরামা১৯\n[১৯. ইকরামার নাম এখানে উল্লেখ হলে ও তাঁকে এই উদাহরণের অন্তর্ভুক্ত করা হবে না। কারণ তিনি ছিলেন মক্কার অধীবাসী।–অনুবাদক]\nউবাইদুল্লাহ ইবনে আবদুল্লাহ যুহরী, ইয়াহইয়া ইবনে সায়ীদ, যায়িদ ইবনে আসলাম, ও রবীয়া (রহ) প্রমুখের মতামত ও চিন্তাধারা অন্য সকলের তুলনায় অধিকতর গ্রহণযোগ্য ছিলো। তাছাড়া রাসূলুল্লাহ (সা) মদীনার বিরাট মর্যাদা ও গুরুত্বের কথা বলে গেছেন২০ এবং মদীনা সবসময়ই ফকীহ ও আলিমদের কেন্দ্র ছিলো বলেও তারা এমনটি করে থাকতে পারেন। এ কারণেই দেখা গেছে, ইমাম মালিজ (রহ) মদিনার আলিমগণের মতামতকে আবশ্যিকভাবে গ্রহণ করতেন। ইমাম বুখারীও তাঁর গ্রন্থে একটি অধ্যায় এর নাম দিয়েছেন “মক্কা ও মদীনাবাসীদের সর্বসম্মত বিষয়কে গ্রহণ করা”।\n[২০. হাদীসটি হলোঃ বিদ্বান্বেষণের জন্য লোকেরা অচিরেই মদীনার দিকে যান বাহন দৌড়াবে। আর মদীনার আলমরা হবে শ্রেষ্ঠ আলিম। —অনুবাদক]\nপক্ষান্তরে কুফাবাসীদের নিকট আবদুল্লাহ ইবনে মাসউদ (রা) এবং তাঁর শাগরেদদের বক্তব্য হযরত আলীর (রা) রায় ও ফায়সালা, কাযী শুরাইহ ও শা’বীর ফায়সালা এবং ইব্রাহীম নখয়ীর ফতোয়াসমূহ অন্যদের তুলনায় অগ্রাধিকারযোগ্য ও অধিকতর অনুসরনযোগ্য বলে বিবেচিত হয়েছে। এ কারণেই তাশরীক২১ প্রসংগে আলকামা মাসরুককে যায়িদ ইবনে সাবিতের (রা) বক্তব্যের প্রতি ঝুকতে দেখে বলেছিলেন “কোনো সাহাবী আবদুল্লাহ ইবনে মাসউদের (রা) চাইতেও অধিকতর শরীয়াহ সংক্রান্ত বুঝ-সমঝ রাখতেন কি?”\n[২১. ‘তাশরীক’ মানে বর্গা চাষ বা জমির মালিক কর্তৃক ফসল ভাগাভাগি ভিত্তিতে নিজের জমি অপরকে চাষ করতে দেয়া। –অনুবাদক]\nজবাবে মাসরুক বলেছিলেন, ‘রাখতেন না বটে, তবে আমি যায়িদ ইবনে সাবিতের (রা) এবং অপরাপর মদীনাবাসীকে তাশরীক করতে দেখেছি।”\nমোটকথা, এভাবে এ যুগের প্রত্যেক আলিমের নিকট তাঁর উস্তাদ এবং নিজ শহরের শাসক, কাযী ও আলিমগণের ফায়সালা ও মতামত অগ্রাধিকারযোগ্য এবং অধিকতর অনুসরনযোগ্য ছিলো। নিজ শহরের ওলানাকে কোনো বিষয়ে একমত দেখতে পেলে সে বিষয়টিকে তো তাঁরা দাঁত দিয়ে কামড়ে ধরতেন। এ ধরণের বিষয়গুলো সম্পর্কেই ইমাম মালিক বলেন, “যেসব সুন্নাতের বিষয়ে (আহলে মদীনার) কোনো মতপার্থক্য নেই, সেগুলো তো আমাদের নিকট এরূপ এরূপ।” (অর্থাৎ অবশ্য করনীয়)। কোনো বিষয়ে নিজ শহরের ফকীহগণের মধ্যে মতপার্থক্য দেখতে পেলে সে অবস্থায় তাঁরা ঐ মতটিকে গ্রহণ করতেন। আর ‘মজবুত ও অগ্রাধিকারযোগ্য’ মনে করতেন। আর ‘মজবুত ও অগ্রাধিকারযোগ্যে’ নির্ণয়ে ক্ষেত্রে তাঁরা ‘অধিকাংশের মত’ কিংবা ‘মজবুত কিয়াসের’ উপর প্রতিষ্ঠিত অথবা ‘কিতাব ও সুন্নাহর নীতিমালার সাথে অধিকতর সামঞ্জস্যশীল’ প্রভৃতি বিষয়ের প্রতি লক্ষ্য রাখতেন। এ প্রসংগে ইমাম মালিকের একটি কথা উল্লেখযোগ্য। তিনি মদীনার আলিমগণের সম্পর্কে বলতেন, “তাঁদের থেকে আমি যা শুনতে পেয়েছি তা কতোইনা উত্তম।”\nনিজ শহরের সাহাবী, তাবেয়ী এবং আলিমগণের বক্তব্য ও মতামত থেকে সরাসরি যদি টাঁরা কোনো মাসআলার জবাব না পেতেন, তখন তাঁরা তাঁদের বক্তব্য ও মতামতের আলোকে গবেষনা করে তাঁদের বক্তব্য ও মতামতের উদ্দেশ্য অনুশন্ধান করে সিদ্ধান্তে পৌছুতেন।\nএই যুগের আলিমগণের অন্তরে ফিকাহর গ্রন্থাবলী সংকলনের অনুভূতি ইলহাম করে দেয়া হয়েছিলো। তাইতো দেখা যায়, মদীনায় ইমাম মালিক এবং মুহাম্মদ ইবনে আবদুর রহমান ইবনে আবিযিব মক্কায় ইবনে জুরাইজ এবং ইবনে উয়াইনা, কুফায় সওরী এবং বসরায় রুবাই ইবনে সুবাইহ পৃথক পৃথকভাবে ফিকাহ গ্রন্থ সংকলন করেন। সংকলনকালে এরা সকলেই সেই নীতি পদ্ধতি অনুসরন করেন যার প্রতি আমি এতক্ষণ আলোকপাত করলাম।\n৫. প্রসিদ্ধ ফিকহী মাযহাবসমূহ(১) ইমাম মালিক ও মালিকী মাযহাব\nখলীফা মনসুর হজ্জ উপলক্ষে মক্কায় এলে ইমাম মালিককে বললেন, “আমি আপনার গ্রন্থের কপি করিয়ে সেগুলো মুসলমানদের সকল শহরে পাঠিয়ে দিয়ে তাদেরকে এ নির্দেশ দেয়ার সিদ্ধান্ত নিয়েছি যে, এখন থেকে এ কিতাবগুলোরই অনুসরন করতে হবে এবং এগুলো ত্যাগ করে অন্য কোনো মতের অনুসরণ করা যাবে না।” জবাবে ইমাম মালিক বললেন, “আমীরুল মুমিনীন, এমনটি করবে না। কারণ, বিভিন্ন লোকের নিকট বিভিন্ন মত পৌছেছে, বিভিন্ন ধরনের হাদয়স তারা শুনেছে এবং বিভিন্ন রকম বর্ণনা তাদের নিকট বর্ণিত হয়েছে। সুতরাং যে লোকেরা যে ধরণের হাদীস ও মতামত শুনেছে, তারা সবাই তারই উপর আমল করে আসছে। এভাবে লোকদের মধ্যে ভিন্ন মতের অনুসারী রয়েছে লোক রয়েছে। তাই লোকদের তাদের ইচ্ছার উপর ছেড়ে দিন। যে শহরের লোকেরা যে মত (মসলক)-এর অনুসরণ করেছে, তাদেরই তাই অনুসরণ করতে দিন।”\nকেউ কেউ এ ঘটনাটি খলিফা হারুনুর রশীদের সাথে সম্পৃক্ত বলে উল্লেখ করেছেন এবং এভাবে বর্ণনা করেছেন যে, হারূনুর রশিদ ইমাম মালিকের নিকট পরামর্শ চেয়ে জিজ্ঞাসা করলেন, ‘আপনারা মুয়াত্তা খানায়ে কা’বায় উৎকীর্ণ করে দিয়ে লোকদের সকল মতপার্থক্য ত্যাগ করে এর অনুসরন করতে বাধ্য করলে কেমন হয়?” জবাবে ইমাম মালিক বললেন, “এমনটি করবেন না। রাসূলুল্লাহর (সা) এর সাহাবীদের মধ্যেই বিভিন্ন বিষয়ে মতপার্থক্য ছিলো। অতপর তারা বিভিন্ন শহরে ছড়িয়ে পড়ার ফলে বিভিন্ন মতপার্থক্যের সৃষ্টি হয়েছে। সুতরাং বর্তমানে লোকদের মধ্যে যে মতপার্থক্যের সৃষ্টি হয়েছে, তা সাহাবায়ে কিরামের (রা) থেকেই চলে আসছে।” তার বক্তব্য শুনে হারুনুর রশীদ বললেন, “আবু আবদুল্লাহ! আল্লাহতায়ালা আপনাকে দ্বীন সম্পর্কে আরো অধিকতর বিজ্ঞতা দান করুক।” এ ঘটনাটি বর্ণনা করেছেন ইমাম সুয়ুতী।\nমদীনাবাসীরা রাসূলুল্লাহ (সা) থেকে যেসব হাদীস বর্ণনা করেছেন, ইমাম মালিক ছিলেন সেসব হাদীসের শ্রেষ্ঠতম আলিম। তাঁর বর্ণিত হাদিসমূহ সনদ্গত দিক থেকে সর্বাধিক নির্ভরযোগ্য। তাছারা হযরত উমারের (রা) ফায়সালাসমূহ এবং হযরত আবদুল্লাহ ইবনে উমার, আয়িশা সিদ্দিকা (রা) ও তাদের ছাত্র সপ্ত ফকীহর২২ বক্তব্য ও মতামত সম্পর্কে তাঁর চাইতে বড় আলিম আর কেউ ছিলো না।\n[২২. এই সাতজন ফকীহ হলেনঃ (১) সায়ীদ ইবনে মুসাইয়্যেব (২) উরোয়া ইবনে যুবায়ের (৩) কাসিম ইবনে মিহাম্মদ ইবনে আবু বকর (৪)আবু বকর ইবনে আবদুর রাহমান মাখযুমী (৫) খারিজা ইবনে যায়িদ ইবনে সাবিত (৬) উবাইদুল্লাহ ইবনে আবদুল্লাহ মাসউদী (৭) সুলাইমান ইবনে ইয়াসার হিলালী।–অনুবাদক]\nএই মহান আলিম এবং তাঁর মতো অন্যান্য শ্রেষ্ঠ আলিমদের হাতেই ইলমে রাওয়ায়াত ও ইলমে ইফতা’র ভিত্তি স্থাপিত হয়। ইলম ও ইরশাদের সনদরূপে প্রতিষ্ঠিত হবার পর হাদিস বর্ণনা, ফতোয়া দান, ইজতিহাদ, ও জ্ঞান বিতরণের ক্ষেত্রে ইমাম মালিক যে বিরাট অবদান রেখেছে তা দ্বারা নবী করীমের (সা) সেই ভবিষ্যতবাণিই সত্যে পরিণত হয়েছে, যাতে তিনি বলেছিলেন, “অচিরেই লোকেরা উটে আরোহণ করে ইলম হাসিলের জন্য ছুটোছুটি করবে। কিন্তু মদীনার আলিমদের চাইতে বড় কোনো আলিম তারা পাবেনা।” ইবনে ইয়াইনা ও আবদুর রাজ্জাকের মতো সেরা চিন্তা বিদের মতে রাসূলুল্লাহ (সা) এর এই ভবিষ্যতবাণী ইমাম মালিকের মাধ্যমে সত্যে পরীণত হয়েছে, তাঁর মৃত্যুর পর তাঁর ছাত্ররা তাঁর বর্ণিত সকল হাদীস ও মতামত সংগ্রহ করেন। তাঁরা এগুলোর সম্পাদনা করেন এবং ব্যাখ্যা প্রদান করেন। এগুলোর মূলনীতি ও দলিল-আদিল্লা নিয়ে গবেষনা করেন এবং এর ই ভিত্তিতে তাঁরা আরো অধিক মাসালা-মাসায়েল উদ্ভাবন করেন। এসব পাথেয় সাথে নিয়ে তাঁরা মরক্কো ও পৃথিবীর অন্যান্য দিকে ছড়িয়ে পড়েন। এদের মাধ্যমে আল্লাহ তা’ইয়ালা উপকৃত করেন তাঁর অসংখ্য সৃষ্টিকে। ইমাম মালিকের মাযহাবের এই হচ্ছে মূলকথা। তুমি যদি আমার বক্তব্যের সত্যতা জানতে চাও, তবে মুআত্তায়ে মালিক পড়ে দেখো। এখানে আমরা যা কিছু বলেছি গ্রন্থটিতে তার সত্যতা খুঁজে পাবে।\n(২) ইমাম আবু হানীফা ও হানাফী মাযহাব\nইমাম আবু হানীফা কঠোরভাবে ইব্রাহীম নখয়ী ও ইব্রাহীম নখয়ীর স্বখেয়ালের উলামায়ে তাবেয়ীনের মসলক অনুসরণ করেন। কদাচিতই তিঁনি তাঁদের অনুসরণ থেকে বিচ্যুত হয়েছেন। এই মসলকের ভিত্তিতে পূর্ণ দক্ষতার সাথে মাসায়েল বের করার ক্ষেত্রে তিনি ছিলেন বিরাট মর্যাদার অধিকারী। মাসায়েল তাখ্রীজের ক্ষেত্রে তিনি ছিলেন অত্যন্ত বাস্তবধর্মী ও যুক্তিবাদী। তাঁর পুরো দৃষ্টি নিবদ্ধ ছিলো ক্ষুদ্র ও খুঁটিনাটি বিষয়গুলোর প্রতি, তুমি যদি তাঁর সম্পর্কে আমার মন্তব্যের সত্যতা যাচাই করতে চাও তবে ইমাম মুহাম্মদের ‘কিতাবুল আছার’ আবদুর রাজ্জাকের ‘জামে’ এবং আবু বকর ইবনে শাইবার ‘মুসান্নেফ’ গ্রন্থ থেকে ইব্রাহীম নখয়ীর বক্তব্যগুলো বেছে বেছে বের করে নাও। অতঃপর আবু হানীফার মাযহাবের সাথে সেগুলো মিলিয়ে দেখো। তুমি দেখতে পাবে, দুয়েকটি জায়গায় ছাড়া লোথাও তাঁর কদম ইব্রাহীম নখয়ীর ব্যাখ্যা-বিশ্লেশণ ও মসলক থেকে বিচ্যুত হয়নি। আর সেই ব্যাতিক্রম দুয়েকটি জায়গায়ও আবু হানীফা নিজের পক্ষ থেকে অভিনব কোনো পন্থা অবলম্বন করেননি। বরঞ্চ কুফারই অন্য কোন না কোনো ফকীহর অনুসরণ করেছেন।\nআবু হানীফার ছাত্রদের মধ্যে সর্বাধিক মশহুর ছিকেন আবু ইউসুফ, হারুনুর রশীদের শাসনকালে ইনি প্রধান বিচারপতি নিযুক্ত হন। তাঁর এই পদে নিয়োগ লাভের ফলে হানাফী মাযহাব রাষ্ট্রীয় ভাবে চতুর্দিকে ছড়িয়ে পড়ে। ইরাক, খোরাসান এবং তুরান সর্বত্রই এ মাযহাব রাষ্ট্রীয়ভাবে কার্যকর হয়।\nতাঁর অপর ছাত্র মুহাম্মাদ ইবনুল হাসান গ্রন্থ রচনা, সম্পাদনা ও সংকলনের দিক থেকে অন্য সকলের তুলনায় অগ্রগণ্য ছিলেন। দারস ও তাদরীসের ক্ষেত্রেও তিনি ছিলেন অনন্য। প্রথমত তিনি আবু হানীফা এবং আবু ইউসুফের নিকট থেকে ‘মুআত্তা’ শিক্ষা লাভ করেন। অতঃপর নিহেই চিন্তা গবেষণার কাজ শুরু করেন। স্বীয় উস্তাদ আবু হানীফা ও আবু ইউসুফের প্রত্যেকটি মাসআলা মুআত্তার আলোকে পর্যালোচনা করেন। আর যেগুলোতে উভয়ের মিল খুঁজে পেয়েছেন, সেগুলো তো আনন্দচিত্তেই গ্রহন করেছেন। আর যেগুলোর ব্যাপারে উভয়ের মধ্যে মতপার্থক্য খুঁজে পেয়েছেন, সেগুলোর ব্যাপারে পুনরায় পর্যালোচনা করেছেন। তন্মধ্যে যেটিকে কোনো সাহাবী বা তাবেয়ীর মতের অনুরূপ পেয়েছেন, সেটির ব্যাপারে ও হানাফী মাযহাব কেই গ্রহন করেছেন। আর যেটিকে দুর্বল কিয়াস ও দুর্বল ইস্তেম্বাতের উপরে প্রতিষ্ঠিত পেয়েছেন এবং ফকীহদের অনুসৃত শীহ হাদীস ও অধিকাংশ আলেমের মতের বিপরীত পেয়েছেন সেটির ব্যাপারে নিজের মাযহাব ত্যাগ করে অর্থাৎ আবু হানীফার ও আবু ইউসুফের সাথে একমত না হয়ে সাহাবী কিংবা তাবেয়ীদের মধ্যে থেকে এম;ন কারো মত গ্রহন করেছেন, যার মতটি তার কাছে সর্বাধিক যুক্তিযুক্ত মনে হয়েছে।\nআবু হানীফার এ দু’জন ছাত্র তাঁরই মতো যথাসম্ভব ইব্রাহীম নখয়ীর মাযহাবের অনুসরণ করেছেন। তবে দু’টি অবস্থায় কখনো কখনো উস্তাদের (আবু হানীফা) সাথে তাদের মতপার্থক্য হয়েছেঃ\n১. কখনো এমন হতো যে, আবু হানীফা ইব্রাহীম নখয়ীর মাযহাবের ভিত্তিতে কোনো মাসয়ালা বের করেছেন, কিন্তু আবু ইউসুফ এবং মুহাম্মাদ এই তাখরীজকে গ্রহণ করেননি।\n২. কখনো এমন হতো যে, কোনো একটি মাসয়ালার ব্যাপারে ইব্রাহীম নখয়ীসহ কুফার অন্যান্য ফকীহদের মধ্যে মতপার্থক্য পাওয়া যেতো। যেখানে কোনো একটি মতকে অগ্রাধিকার দেবার প্রশ্ন দেখা দিতো। এমতাবস্থায় অনেক সময় তাঁদের মত আবু হানীফার মতের অনুরূপ হতো না।\nআগেই বলেছি ইমাম মুহাম্মাদ গ্রন্থ রচনা ও সংকলনের প্রতি দৃষ্টিবান ছিলেন। তিনি এই তিন জনের২৩\n[২৩. অর্থাৎ ইব্রাহীম নখয়ী, আবু হানীফা ও আবু ইউসুফ (রাহিমাহুমুল্লাহ)]\nরায়সমূহ সংকলন করে ফেলেন, যার ফলে উপকৃত হতে থাকে অসংখ্য মানুষ। পরবর্তী সময়ে হানাফী আলিমগণ অত্যন্ত গুরুত্ব সহকারে তাঁর গ্রন্থাবলীর প্রতি দৃষ্টি প্রদান করে থাকেন। তাঁরা এগুলোর সার নির্যাস বের করেন, সম্পাদিত করেন, তাৎপর্য ব্যাখ্যা করেন এবং সহজে বুঝাবার উপযোগী করে তুলেন। সেগুলোর ভিত্তিতে আরো অনেক মাসায়েল ইস্তেম্বাত করেন এবং দলিল-আদিল্লা যুক্ত করে সেগুলোকে মজবুত করেন। অতঃপর তারা এসব গ্রন্থাবলী সাথে নিয়ে সমুদ্র পেরিয়ে প্রাচ্যের দিকে ছড়িয়ে পড়েন আর সেসব গ্রন্থের সকল মাসায়েল আবু হানীফার মাযহাব বলে গণ্য হতে থাকে।\nএভাবে আবু ইউসুফ এবং মুহাম্মাদের মাযহাবও আবু হানিফার (রহ) মাযহাব বলেই গণ্য হতে থাকে। তিনজনকে একই মাযহাবের সাথে একাকার করে ফেলা হয়। অথচ এঁরা দুইজনে ছিলেন স্বাধীন মুজতাহিদ। আবু হানীফার সাথে মূলনীতি ও খুঁটিনাটি বিষয় তাদের মতপার্থক্য মোটেও কম ছিলো না। তাদেরকে একই মাযহাবের বলে গণ্য করার কারণ এই ছিলো যে,\n১. একটি ব্যাপারে তাদের তিনজনের মাধ্যেই মিল অর্থাৎ তারা তিজনই একজনের (ইব্রাহীম নখয়ী) মাযহাবের অনুসারী।\n২. দ্বিতীয়ত ‘মাসবুত’ এবং ‘জামেউল কবীর’ গ্রন্থে তাঁদের তিনজনের মাযহাবই একত্রে সংকলিত হয়েছে।\n(৩) ইমাম শাফেয়ী এবং শাফেয়ী মাযহাব\nউপরোক্ত দু’টি মাযহাবের (মালিকী ও হানাফী) প্রসিধি এবং মূলনীট ও খুঁটিনাটি বিষয়সমূহ সংকলনের সূচনাকালেই শাফেয়ীর আবির্ভাব ঘটে। তিনি গভীরভাবে পূর্ববর্তীদের চিন্তা ও গবেষণা সমূহ পর্যালোচনা করতেন। তাঁদের ইস্তেম্বাত ও ইস্তেখরাজের পদ্ধতি তিনি বিশ্লেষণ করেন। এতে কিছু বিষয়ে তাঁর মনে খটকার সৃষ্টি হয়। তাঁর রচিত আমর গ্রন্থ ‘কিতাবুল উম্মে’র প্রথমদিকের এ বিষয়গুলো উল্লেখ করেছেন। এখানে সংক্ষেপে সেগুলো উল্লেখ করছিঃ\nক. তিনি দেখলেন, তাঁরা (মদীনা ও কুফার ফকীহগণ অর্থাৎ মালিকী ও হানাফীহণ) ‘মুরসাল ও মুনকাতি’ হাদীসও গ্রহণ করেছেন।২৪\n[২৪. মুরসাল হচ্ছে ঐ হাদিস যা কোনো তাবেয়ী মধ্যবর্তী বর্ণনাকারী সাহাবীর নাম উল্লেখ করা ছাড়াই সরাসরি রাসুলুল্লাহর সুত্রে বর্ণনা করেছেন। আর মুনকাতি হলো সে হাদীস, যার বর্ণনাকারী দের (সনদের) ধারাবাহিকতা ভিচ্ছিন্ন হয়ে গেছে।–অনুবাদক] এর ফলে তাদের মধ্যে ক্রুটি প্রবেশ করেছে। হাদীস বত্তণনার সবগুলো পন্থা কমা করলে দেখা যায় বহু মুরসাল হাদীসে কোনোভিত্তি এই। বহু মুরসাল হাদীস মুসনাদ হাদীসে সাথে সাংঘর্ষিক। এ কারণে ইমাম শাফেয়ী কতগুলো শর্ত পূর্ণ হবার পূর্ব পর্যন্ত মুরসাল হাদীস গ্রহণ না করার সিদ্ধান্ত নেন। শর্তগুলো উসূলের গ্রন্থাবলীতে উল্লেখ রয়েছে।\nখ. তিনি দেখলেন, তাঁরা ইখতিলাফপূর্ণ প্রমাণসমূহের মধ্যে সামঞ্জস্য বিধানের জন্যে কোনো নির্দিষ্ট বিধি অনুসরণ করেননি। যা অনুসরণ করলে তাঁদের ইজতিহাদসমূহ ভ্রান্তি থেকে সুরক্ষিত (মাহফুয) হতো। সুতরাং শাফেয়ী এ বিষয়ে মূলনীতি ও বিধি বির্ধারণ করে গ্রন্থ রচনা করেন। তাঁর এ গ্রন্থই উসূলে ফিকাহর পয়লা গ্রন্থ।\nপূর্ববর্তীদের সম্পর্কে তাঁর এই দ্বিতীয় উদাহরণ হিসেবে একটি ঘটনা উল্লেখ করে গেলোঃ একদিন ইমাম শাফেয়ী ইমাম মুহাম্মাদের কাছে এলেন। দেখলেন, তিনি বক্তব্য রাখছেন এবং বক্তব্যে এই বলে মদীনার ফকীহদের অভিযুক্ত করছেন “তারা মকদ্দমার ফায়সালার জন্যে দু’জন সাক্ষীর সাক্ষ্য জরুরী মনে করেনা, বরঞ্চ একজনের সাক্ষ্য এবং সেইসাথে বাদীর শপথের ভিত্তিতে ফায়সালা (রায়) দিয়ে দেয়। অথচ এটা আল্লাহর কিতাবের সাথে মানুষের মতের সংযোজন।” তাঁর বক্তব্য শুনে শাফেয়ী বললেন, “খবরে ওয়াহিদ২৫ দ্বারা কিতাবুল্লাহর উপর কিছু সংযোজন করা বৈধ নয়, এটা কি আপনার চূড়ান্ত সিদ্ধান্ত?” তিনি বললেনঃ “হ্যাঁ।”\n[২৫. খবরে ওয়াহিদ হলো সে হাদীস যার বর্ণনাকারীর সংখ্যা সকল যুগেই তিনজন, দুইজন কিংবা একজন ছিলো। —অনুবাদক]\nএবার শাফেয়ী বললেন, “তবে আলা লা অসীয়্যাতা লোয়ারিছিন”—সাবধান, ওয়ারিশের জন্যে অসীয়াত করা যাবে না২৬\n[২৬. বুখারী, নাসায়ী, মুসনাদে আহমদ প্রভৃতি গ্রন্থে হাদীসটি উল্লেখ হয়েছে। ইমাম শাফেয়ীর বক্তব্য হলো হাদীসটি খবরে ওয়াহিদ শ্রেণীভূক্ত।—অনুবাদক]\n—হাদীসটির ভিত্তিতে ওয়ারিশের জন্যে অসীয়ত করা যাবে না বলে আপনি কমন করে মত দিয়েছেন? অথচ আল্লাহ তায়ালা বলেছেনঃ (\nকুতিবা আলাইকুম ইযা হাদারা আহাদাকুমুল মাউতু ইন তারাকা খাইরানিল অসিয়্যাতু লিল ওয়ালিদাইনি ওয়াল আকরাবীনা বিল মা’রুফ )—তোমাদের কারো মৃত্যুর সময় উপস্থিত হলে সে যদি ধন-সম্পদ রেখে যেতে থাকে তাহলে প্রচলিত নিয়ম অনুযায়ী তার পিতামাতা এবং নিকটাত্নীয়দের জন্যে অসীয়াত করাকে তোমাদের উপর ফরয করে দেয়া হলো।২৭\n[২৭. দেখুন, সূরা আল বাকারা-১৮০। –অনুবাদক]\nএটা কি খবরে ওয়াহিদ দ্বারা কুরআনের উপর সংযোজন নয়? এভাবে শাফেয়ী মুহাম্মাদের আরো কয়েকটি অভিযোগ উত্থাপন করলেন। এর ফলে মুহাম্মাদ চুপ হয়ে যান।\nগ. তিনি দেখলেন, উলামায়ে তাবেয়ীন, যাদের উপর ফতোয়া দানের দায়িত্ব ছিলো-কোনো কোনো সহীহ হাদীস তাদের নিকট পৌছেইনি। তাই, হাদীসে রাসূলে স্পষ্ট বিধান রয়েছে, এরূপ মাসায়েলও কখনো কখনো তাদের কাছে এলে হাদীস জানা না থাকার ফলে তারা সে বিষয়ে ইজতিহাদ করেছেন, কিংবা সাধারণ ধারণামতে ফতোয়া দিয়েছেন অথবা কোনো সাহাবীর কর্মনীতিকে অবলম্বন করে সে অনুযায়ী ফতীয়া প্রদান করেছেন। অতঃপর কখনো এমন হয়েছে যে, পরবর্তীতে তৃতীয় স্তরে এসে সে সংক্রান্ত হাদীস নজরে এলো। কিন্তু তারপরও ফকীহগণ তা গ্রহণ করেননি এবং সে অনুযায়ী আমল করেননি। তাদের ধারণা ছিলোঃ এ হাদীস তো আমাদের শহরের পুর্ববর্তী আলিমগণের আমল এবং মাযহাবের বিপরীত। সুতরাং এতে কোনো না কোনো দুর্বলতা বা ক্রুটি রয়েছে, যার ফলে তা তাঁদের নিকট তা গ্রহণযোগ্য হয়নি।\nআবার কখনো এমন হয়েছে যে, সে হাদীসগুলো তৃতীয় স্তরে এসে ও সকলের নজরে আসেনি। এসেছে আরো পরে যখন মুহাদ্দিসগণ পৃথিবীর দিক দিগন্তে হাদীস সংগ্রহের জন্যে ছড়িয়ে পড়েন এবং হাদীসে বিভিন্ন তরীকা ও সনদ সংগ্রহের কাজে পূর্ণ আত্মনিয়োগ করেছেন। ফলে বহু হাদীসের অবস্থা এমন হয়েছে, যেগুলোর বর্ণনাকারী সাহাবীর সংখ্যা এক বা দুইয়ের অধিক ছিলো না। তাঁদের থেকে শুনে পরবর্তীদের যারা শুনিয়েছেন তাদের সংখ্যাও এক বা দুইয়ের অধিক ছিলো না। তাঁদের থেকে শুনে পরবর্তীদের যারা শুনিয়েছেন তাদের সনহখ্যা ও এক বা দুইয়ের অধিক ছিলো না। এমনি করে পরবর্তীতেও বর্ণনাকারীদের সংখ্যা কমই থেকে যায়, এর ফলে এই দীর্ঘ সমকাল হাদীসগুলো সাধারণ ফকীহদের দৃষ্টির অগোচরেই থেকে যায়। অতঃপর হাদীসে সেইসব মহান হাফিযদের যুগে এসে সেগুলো সকলের নজরে আসে, যারা বিভিন্ন তরীকায় বিভিন্ন সূত্র ও উৎস থেকে হাদীস সংগ্রহ ও সংকলন করেন।\nএই বাস্তব বিষয়গুলোর প্রেক্ষিতে ইমাম শাফেয়ীর বক্তব্য হলো, আমাদেরকে সাহাবী এবং তাবেয়ী আলিমগণের নীতি অনুসরণ করা উচিত। তাঁদের সামনে যখন কোনো মাসয়ালা আসতো, তখন প্রথমেই তাঁরা সে বিষয়র রাসূলুল্লাহর (সা) হাদীস অনুসন্ধান করতেন। সে সংক্রান্ত কোনো হাদীস পাওয়া না গেলে কেবল তখনই তা অন্য প্রকার দলিল ও যুক্তি গ্রহণ করেতেন। কিন্তু তারপরও তাঁরা নিজেরদের জন্যে হাদীস গ্রহণের দরজা নন্ধ করে দিতেন না। বরঞ্চ যখনই সেই সংক্রান্ত কোনো হাদীস তাঁদের অবগতিতে আসতো সাথে সাথে নিজেদের ইজতিহাদ পরিত্যাগ করে সেই হাদীসকে গ্রহণ করতেন। বাস্তব ঘটনাই যখন এই, তখন তাঁরা কোনো হাদীসকে গ্রহণ করেননি বলেই তা দুর্বল বা ক্রুটিপূর্ণ হবার কথা স্পষ্টভাবে বলে গিয়ে থাকলে তা আলাদা কথা। এর উদাহরন হচ্ছে হাদীসে কিল্লাতাইন।২৮\n[২৮. কিল্লাতাইন ‘কিল্লাতুন’ এর দ্বিবচনঃ কিল্লাতুন মানে বড় মটকা যাতে পাঁচশ রতল পানি ধরে। হাদীসটি হলোঃ “ইযা কানা বালাগাল মাউ কিল্লাতাইন লাম ইয়াহমিলিল হুবূস—দুই কিল্লা পরিমাণ পানিতে নাজাসাত পড়লে তা নাপাক হয় না।“ (মুসনাদে আহমদ, আবু দাউদ, দারেমী)–অনুবাদক]\nবিভিন্ন সুত্রে বর্ণিত এই হাদীসটি একটি সহীহ হাদীস। অধিকাংশ সুত্রে প্রথিম দিকের রাবীগণ হলেন। “হাদীসটি বর্ণনা করেছেন ওলীদ ইবনে কাসীর, তাঁর কাছে বর্ণনা করেছেন মুহাম্মাদ ইবনে জাফর ইবনে যুবায়ের কিংবা মুহাম্মাদ ইবনে ইবাদ ইবনে জাফর, তাঁর কাছে বর্ণনা করেছেন উবাইদুল্লাহ ইবনে আবদুল্লাহ এবং তার কাছে বর্ণনা করেছেন আবদুল্লাহ ইবনে উমার (রা)।” পরবর্তীকালে সনদটির বিভিন্ন শাখা প্রশাখা সৃষ্টি হয়। এই দুইজন রাবীই (মুহাম্মাদ ইবনে জাফর এবং মুহাম্মাদ ইবনে ইবাদ) যদিও পুর্ণ বিশ্বস্ত কিন্তু যেহেতু তাঁরা ঐসব লোকদের অন্তর্ভুক্ত ছিলেন না যারা ফতোয়া দানের মর্যাদায় অধিষ্ঠিত ছিলেন। সে কারণে হাদীসটি সায়িদ অবনে মুসাইয়্যেব এবং যুহুরীর যামানায় খ্যাতি লাভ করেনি আর তা মালিকী এবং হানাফিদের দৃষ্টিতেও আসেনি। ফলে তাঁরা এর ভিত্তিতে আমল করেননি। কিন্তু শাফেয়ীর যামানায় হাদীসটি খ্যাতি লাভ করে এবং তিনি তার ভিত্তিতে আমল করেন।\nএর দ্বিতীয় উদাহরণ হচ্ছে, খিয়ারে মজলিসের হাদীস।২৯\n[২৯. হাদীসটি হলোঃ “ক্রয়-বিক্রয়ের অনুষ্ঠান থেকে বিচ্ছিন্ন হবার পূর্ব পর্যন্ত ক্রেতা-বিক্রেতা উভয়েরই ক্রয় বা বিক্রয় বাতিল করবার ইখতিয়ার থাকে।“ ইমাম মালিক মুআত্তায় হাদীসটি বর্ণনা করেছেন বটে, কিন্তু এর ভিত্তিতে আমল করেননি।—অনুবাদক]\nঘ. শাফেয়ীর যামানায় সাহাবায়ে কিরামের (রা) কওল সর্বাধিক সংগ্রথিত হয়। এসব বক্তব্য ছিলো ব্যাপক বিস্তৃত ও ইখতিলাফ পূর্ণ। তিনি এসব কওলের পর্যালোচনা বিশ্লেষণ করতেন। ফলে এর একটা বিরাট অংশ তিনি সহীহ হাদীসের বিপরীতে দেখতে পান। কারণ এ হাদীসগুলো সকল সাহাবীর নিকট পৌছেনি। তিনি আরো দেখলেন, এরূপ অবস্থা সৃষ্টি হলে অতীতের আলিমগণ সাহাবীদের কওল ত্যাগ করে হাদীসে রুজু করতেন। সুতরাং এরূপ অবস্থায় তিনিও সাহাবীদের কওল অনুসরণ করেননি। তিনি বলতেন, সাহাবীগণও মানুষ আমরাও মানুষ।৩০\n[৩০. অর্থাৎ আমাদেরই মতো তারাও বুঝের ও চিন্তার ক্ষেত্রে ক্রুটি-বিচ্যুতির উর্ধে ছিলেন না। সুতরাং নবীর বক্তব্যের মতো তাঁদের বক্তব্যও চোখ বন্ধ করে গ্রহণ করা যায় না। কুরআন সুনাহ থেকে মাসায়েল ইস্তেম্বাত করা তাঁদের জন্যে যেমন বৈধ ছিলো, আমাদের জন্যেও তেমনি বৈধ। সর্বাবস্থায় তাঁদের ইস্তেম্বাতের অনুসরণ করতে আমরা বাধ্য নই।—অনুবাদক]\nঙ. তিনি আরো দেখলেন, একদল ফকীহ ‘রায়’ এবং ‘কিয়াস’কে একাকার করে ফেলেছে। উভয়টির মধ্যে কোনো পার্থক্যই বাকী রাখছে না। অথচ শ্রীয়ত ‘রায়’কে নাজায়েজ এনং ‘কিয়াস’কে জায়েজ ও মুস্তাহসান বলে আখ্যায়িত করে। এই লোকগুলো কখনো কখনো ‘রায়কে’ ইস্তেহসান বলে থাকে। তিনি বলেন, আমি ‘রায়’ বলতে কোনো ক্রুটি কিংবা যুক্তির ধারণা বা সম্ভাবনাকে কোনো বিধানের ভিত্তি বা কারণ ধরে নেয়াকে বুঝাচ্ছি আর ‘কিয়াস’ বলতে বুঝাচ্ছি, কোনো মানসূস বিধানের কারণ খুঁজে বের করা এবং সেই কারণের ভিত্তিতে অনুরূপ অন্যান্য বিষয়েও একই বিধান স্থির করা।\nশাফেয়ী ফকীহদের এই কর্মপন্থাকে সম্পূর্ণ বাতিল ঘোষণা করেন, তিনি বলেন, “যে ব্যাক্তি ইস্তেহসান বা রায়ের ভিত্তিতে কাজ করে, সে মূলত নিজেই শরীয়ত প্রণেতা হতে চায়।” তাঁর এ বক্তব্যটি ইবনে হাজিব ‘মুখতাসারুল উসূল’ গ্রন্থে উল্লেখ করেছেন।\nএর উদাহরণ হচ্ছে ইয়াতীমের বুঝ-জ্ঞান হবার মাসয়ালা। আসলে ইয়াতীমদের বুঝ-জ্ঞান হওয়াটা এমন একটা গোপন বিষয় যার সময়-রেখা সকলের জন্যে সমানভাবে প্রযোজ্য নয়। কিন্তু কোনো কোনো ফকীহ ভাবলেন, মানুষের তো পঁচিশ বছরের মধ্যে অবশ্যি বুঝ-জ্ঞান হয়ে যায়। সুতরাং তাঁরা পঁচিশ বছরের এ ধারণা বা সম্ভাবনাকে “বুঝ-জ্ঞান’ হওয়ার বিকল্প হিসেবে ধরে নেন। এই ধারনা তাদের কাছে বিধানে পরিণত হয়েচ যায় যে, ইয়াতীমের বয়স পঁচিশ হলে তার মাল অবশ্যি তার কাছে ফেরত দিতে হবে। তাদের মতে এটা হচ্ছে ‘ইস্তেহসান’। অথচ এ মাসয়ালায় কিয়াস হচ্ছে ইয়াতীমের মাল অতোক্ষণ পর্যন্ত তার হাতে ফেরত দেয়া যাবে না যতোক্ষণ না সে পুরোপুরি বুঝ-জ্ঞান প্রাপ্ত হয়।\nমোট কথা, সাফেয়ী তাঁর পুর্ববর্তীদের মদ্যে যখন এই বিষয় গুলো দেখতে পেলেন, তখন তিনি ইলমে ফিকাহর প্রতি সম্পূর্ণ নতুনভাবে দৃষ্টি আরোপ করলেন। এবং উসূলে ফিকাহর ভিত্তি স্থাপন করেন। অতঃপর সেই উসূলের ভিত্তিতে ফিকাহর বিভিন্ন শাখা-প্রশাখায় ইস্তেম্বাত করেন, গ্রন্থাবলী রচনা করেন এবং মুসলিম উম্মাহকে উপকৃত করেন। সমকালীন ফকীহরা তার চারপাশে একত্রিত হয়ে যান। তাঁরা তাঁর চিন্তাধারা ও গ্রন্থাবলী অধ্যায়নে মনোনিবেশ করেন, সেগুলোর সার নির্যাস বের করেন, ব্যাখ্যা বিশ্লেষণ করেন, সেগুলো থেকে দলিল আদিল্লা গ্রহণ করেন এবং সেগুলোকে সামনে রেখে নতুন নতুন মাসায়েল ইস্তেম্বাত করেন। অতঃপর এসব জিনিস সাথে নিয়ে তাঁরা বিভিন্ন দেশে ছড়িয়ে পড়েন। এভাবেই ফিকাহর আরেকটি স্কুল আরেকটি মাযহাব প্রতিষ্ঠা ও খ্যাতি লাভ করে, যা শাফেয়ীর মাযহাব নামে পরিচিত।৩১\n[৩১. গ্রন্থকার এখানে হাম্বলী মাযহাবকে পৃথক মাযহাব হিসেবে উল্লেখ করেননি। সম্মুখে একস্থানে তিনি এর কারণ ব্যাখ্যা করেছেন। —অনুবাদক]\t১২৩>>\tপিডিএফ লোড হতে একটু সময় লাগতে পারে। নতুন উইন্ডোতে খুলতে এখানে ক্লিক করুন।\nমতবিরোধপূর্ণ বিষয়ে সঠিক পন্থা অবলম্বন


গুপ্তধনের খোঁজে তালিবানরা; কী এই ব্যাক্ট্রিয়ান গোল্ড? - Prohor\nআফগানিস্তানের (Afghanistan) উত্তরে শেরবারগান জেলায় রয়েছে উঁচু এক পাহাড়। বহু প্রাচীনকাল থেকেই স্থানীয় মানুষরা তাকে ডাকেন টেলা টাপা, অর্থাৎ সোনার পাহাড় নামে। কিন্তু সেই পাহাড়ের মধ্যে যে সত্যিই থরে থরে সোনা লুকানো রয়েছে, তা কি তাঁরা জানতেন? গত শতাব্দীর সত্তরের দশকের একেবারে শেষে সেই সোনার সন্ধান পান প্রত্নতাত্ত্বিকরা। আর সেই গুপ্তধনের বয়স কম করে ২ হাজার বছর। ব্যাক্ট্রিয়ান সাম্রাজ্যের এই গুপ্তধন (Bactrian Treasure) আফগানিস্তানের এক বিরাট ঐতিহাসিক সম্পদ। ইতিমধ্যে তার সন্ধান শুরু করে দিয়েছে তালিবান (Taliban) সরকার।\nগত সপ্তাহেই তালিবান সরকারের সংস্কৃতি বিভাগের ডেপুটি হেড আহমাদুল্লা ওয়াসিক জানিয়েছেন ব্যাক্ট্রিয়ান গোল্ড কোথায় রয়েছে তা তদন্ত করে দেখছেন তাঁরা। শেষ যখন তাঁরা ক্ষমতা ছেড়েছিলেন, তখন যেখানে রাখা ছিল সেখানে নেই। আদৌ আফগানিস্তানের কোথাও আছে কিনা, তাই নিয়েও সন্দিগ্ধ তিনি। আর যদি সেই গুপ্তধন আফগানস্তানের বাইরে গিয়ে থাকে, তাহলে সরাসরি জালিয়াতের বিরুদ্ধে অভিযানের কথাও জানিয়ে রেখেছেন তিনি। আসলে সম্পদের পরিমাণও নেহাৎ কম নয়। খননকার্যের রিপোর্ট অনুযায়ী অন্তত ২ হাজার প্রত্নসামগ্রী উদ্ধার হয়েছে টেলা টাপা থেকে। আর তার প্রতিটাই সোনার তৈরি। এর মধ্যে বেশ কিছু অলঙ্কার যেমন রয়েছে, তেমনই রয়েছে একাধিক মূর্তিও।\n১৯৭৮-৭৯ সালে প্রত্নতাত্ত্বিক ভিক্টর সারিয়ানিদির নেতৃত্বে আফগানিস্তান ও রাশিয়ার বিশেষজ্ঞদের একটি দল খননকার্য চালায় টেপা টালা পাহাড়ে। তখনই উদ্ধার হয় ৬ জন যাযাবরের সমাধি। এমনিতে সাধারণ সমাধির মতোই। প্রতিটি মৃতদেহ একটি করে কফিনে রাখা। তবে কোনো কফিনেই ঢাকনা নেই। এমনটা মধ্যপ্রাচ্যের যাযাবর সম্প্রদায়ের সমাধিতে দেখা যায়। কিন্তু অবাক করা বিষয় হল প্রতিটা কফিনকে ঘিরে বিপুল পরিমাণ সোনার সম্ভার। এর মধ্যে রয়েছে ঘোড়া, ডলফিন, ড্রাগন এবং বেশ কিছু দেবদেবীর মূর্তিও। মূর্তিগুলিতে খাঁটি সোনার উপর খোদাই করা লাপিস-লাজুলি জাতীয় উজ্জ্বল পাথর। বড়ো বড়ো মূর্তির সঙ্গেই প্রতিটা মৃতদেহের শরীরে রয়েছে অসংখ্য সোনার অলঙ্কার। গলার হার, হাতের আঙটি, রিস্টলেট – সবই সোনার। আর সবচেয়ে বড়ো কথা, এগুলির নির্মাণশৈলী কোনো একটি নির্দিষ্ট দেশের নয়। প্রাচীন রোমান এবং গ্রিক শিল্পের প্রভাব যেমন রয়েছে, তেমনই খাঁটি চৈনিক রীতিতে তৈরি জুতো এবং ভারতীয় রীতিতে তৈরি লকেটও পাওয়া গিয়েছে।\nপরীক্ষা করে দেখা গেছে, প্রত্নসামগ্রীগুলি তৈরি হয়েছে আনুমানিক খ্রিস্টপূর্ব প্রথম শতক থেকে খ্রিস্টীয় প্রথম শতকের মধ্যে। ডঃ সারিয়ানিদির মতে কুষাণরা চিন ছেড়ে আসার পর ভারতে সাম্রাজ্য তৈরির আগে কিছুদিন এই অঞ্চলে কাটিয়েছিল। তারাই এই সোনার সম্পদগুলি রেখে গিয়েছিল। অবশ্য চৈনিক শিল্পের সঙ্গে রোম, গ্রিস বা পার্সিয়ার তখনও খুব একটা যোগাযোগ গড়ে ওঠেনি। অথচ অলঙ্কারগুলির মধ্যে নানা দেশের শিল্পের প্রভাব রয়েছে। গ্রিসের এথিনা বা ডাইওনিসাসের মতো দেবদেবীর ছবি স্পষ্ট। ফলে পরবর্তীকালে উঠে আসে দ্বিতীয় একটি মত। ইরানের যাযাবর সিথিয়ান উপজাতির মানুষরাই এই অলঙ্কার ও মূর্তিগুলিকে নানা জায়গা থেকে সংগ্রহ করেছিল বলে মনে করেন আধুনিক গবেষকরা। আর তাঁদের মতে, সমাধিগুলি খোঁড়া হয়েছিল দ্বিতীয় বা তৃতীয় শতকে।\nকোথায় হারিয়ে গেল রামপুর নবাবদের কোটি কোটি টাকার গুপ্তধন? আজও জাল কাটেনি রহস্যের\nপ্রত্নতাত্ত্বিকদের মতে তুতেনখামানের সমাধির পর পৃথিবীর ইতিহাসে সবচেয়ে উল্লেখযোগ্য গুপ্তধনের আবিষ্কার এই ব্যাক্ট্রিয়ান গোল্ড। এর বাণিজ্যিক মূল্য যেমন আকাশ ছোঁয়া, তেমনই ঐতিহাসিক মূল্যও নেহাৎ কম নয়। বিশেষ করে মধ্যপ্রাচ্যের এই যাযাবর সম্প্রদায়ের হাতে এত বিপুল সম্পদ কীভাবে এল, তাই এক রহস্য। নাকি আদৌ যাযাবর সম্প্রদায়ের হাতে তৈরি নয় এই সমাধিক্ষেত্র? আফগানিস্তানের মাটিতে কি তাহলে নাম না জানা কোনো রাজপরিবারের বাস ছিল? এমনই নানা প্রশ্নের উত্তর দিতে পারে একমাত্র সেই গুপ্তধনই। তা যে আফগানিস্তানের এক অমূল্য সম্পদ, তাতে সত্যিই সন্দেহ নেই।\nProhorBactrian GoldTreasure Afghanistan Gold StatueOrnaments History Archaeology\nPrevious News প্রতি বছর ১০০০ কিলোমিটার ট্রেক! অশীতিপর স্কটিশ মহিলার কীর্তি Next News সুন্দরবনে গাইডের ভূমিকায় মহিলারা, এই প্রথম\nকবিতার মধ্যেই লুকিয়ে ছিল সংকেত, অবশেষে উদ্ধার ফরেস্ট ফেনের গুপ্তধন\nদু’হাজার বছরের পুরনো তাম্রপত্র, তাতেই রয়েছে গুপ্তধনের সন্ধান!\nএই রেস্তোরাঁর নিচে লুকিয়ে আছে প্রাচীন গুপ্তধন


আল্লাহতায়ালা মানব জাতিকে সৃষ্টি করেছেন। দিয়েছেন তার মাঝে কিছু জৈবিক চাহিদা। সঙ্গে সঙ্গে সেসব চাহিদা পূরণ কিংবা নিয়ন্ত্রণের প্রয়োজনীয় দিকনির্দেশনাও দিয়েছেন। আল্লাহতে বিশ্বাসী একজন মুসলিম মহান আল্লাহ ও তাঁর রসুল সাল্লাল্লাহু আলাইহি ওয়া সাল্লাম-প্রদত্ত এসব নিয়ম-নীতি মেনেই তার প্রয়োজনীয় চাহিদা মেটায়।\nএতে তার চাহিদাও পূর্ণ হয়, পুণ্যের অধিকারীও হয়। তবে যারা আল্লাহ ও তাঁর রসুল (সা.)-প্রদত্ত বিধানাবলির তোয়াক্কা না করে নিজেদের চাহিদা পূরণ করে, কোরআনের ভাষায় তাদের চতুষ্পদ জন্তুর চেয়ে নিকৃষ্ট বলা হয়েছে।\nমানুষের এসব জৈবিক চাহিদার মধ্যে যৌন চাহিদা অন্যতম। মানুষ এখানেই হোঁচট খায় প্রায়শই। দুনিয়াব্যাপী যৌন চাহিদা পূরণের অবারিত সুযোগ, উৎসাহ প্রদান, কামোদ্দীপক উপায় ও উপকরণ সহজলব্ধ হওয়ায় মানুষ ইচ্ছায় বা অনিচ্ছায় এ নিকৃষ্টতম অপকর্মের প্রতি ঝুঁকে পড়ে। মানব অন্তরের প্রতি লালায়িত হয়ে পড়ে। মানবীয় এ দুর্বলতার কারণে আল্লাহ সতর্ক করে দিয়ে বলেছেন, তোমরা ব্যভিচারের নিকটবর্তীও হয়ো না। নিশ্চয়ই এটি অশ্লীল ও নিকৃষ্টতম কাজ।\nসুরা বনি ইসরাইল, আয়াত ৩২।\nরাষ্ট্রের পক্ষ থেকে ব্যভিচারী ও ব্যভিচারিণীর ইহকালীন শাস্তি সম্পর্কে আল্লাহতায়ালা বলেন, ‘ব্যভিচারিণী ও ব্যভিচারী ওদের প্রত্যেককে ১০০ বেত্রাঘাত করবে। তোমরা যদি আল্লাহ ও পরকালের ওপর বিশ্বাস করে থাক তবে আল্লাহর বিধান কার্যকরে দয়াপরবশ হবে না। আর তাদের এ শাস্তি যেন একদল মুমিন প্রত্যক্ষ করে। ’ সুরা নুর, আয়াত ২।\nঅন্যদিকে পরকালে যে এত ভয়ংকর শাস্তি হবে তার যৎসামান্য বর্ণনা পাওয়া যায় এ হাদিস থেকে। বুখারিতে সামুরা ইবনে জুনদুব (রা.) সূত্রে নবী কারিম (সা.)-এর মিরাজ সম্পর্কে যে হাদিস বর্ণিত হয়েছে, তাতে উল্লেখ আছে, জিবরাইল ও মিকাইল (আ.) তাঁর কাছে এলেন। নবী কারিম (সা.) বললেন, আমরা পথ চলতে শুরু করলাম। একপর্যায়ে আমরা তন্দুরের মতো একটি বস্তু দেখতে পেলাম। যার ওপরের অংশ ছিল সংকীর্ণ এবং নিচের অংশ প্রশস্ত। ভিতর থেকে শোরগোল ও চিৎকারের শব্দ বের হচ্ছিল। আমরা এর ভিতরের দিকে তাকিয়ে দেখতে পেলাম অনেক উলঙ্গ নারী-পুরুষ। হঠাৎ দেখলাম আগুনের একটি শিখা তাদের নিম্নভাগ থেকে এসে তাদের গ্রাস করল। আর তারা তখন প্রচন্ড উত্তাপের কারণে চিৎকার শুরু করল। আমি বললাম, ভাই জিবরাইল! এরা কারা? জিবাইল বললেন, এরা ব্যভিচারী পুরুষ ও নারী। তাদের এ শাস্তি বিচার দিবস তথা অনন্তকাল চলতে থাকবে।\nঅন্য এক হাদিসে রসুল (সা.) বলেন, কিয়ামতের দিন আল্লাহতায়ালা তিন ধরনের ব্যক্তির সঙ্গে কথা বলবেন না। তাদের প্রতি দৃষ্টিপাতও করবেন না। তাদের পবিত্র করে জান্নাতে প্রবেশ করাবেন না। তাদের জন্য কঠোর শাস্তি দেওয়া হবে। তারা হলো- ১. বৃদ্ধ ব্যভিচারী ২. মিথ্যুক শাসক ৩. অহংকারী গরিব। মুসলিম ও নাসায়ি।\nহাদিসে বর্ণিত হয়েছে, যে ব্যক্তি এমন মহিলার দেহে কামনাবেগের সঙ্গে হাত দেবে যে তার জন্য হালাল নয়, দিন তার হাত তার কাঁধের সঙ্গে বাঁধা অবস্থায় উঠবে। যদি সে ওই মহিলাকে চুমু দেয়, তবে জাহান্নামে তার ঠোঁট আগুনের কাঁচি দিয়ে কাটা হবে। সেদিন পাপীর অনিচ্ছা সত্ত্বেও সব অঙ্গপ্রত্যঙ্গ তাদের দ্বারা কৃত পাপের সাক্ষ্য দিয়ে দেবে। আল কোরআনে ইরশাদ হয়েছে, সেদিন তাদের বিরুদ্ধে তাদের জিব, হাত ও পা তাদের কৃতকর্ম সম্পর্কে সাক্ষ্য দেবে। সুরা নুর, আয়াত ২৪। এটা যে কত ভয়ানক হবে তা বলার ভাষা কারও নেই। অতএব, পরকালে আমাদের অঙ্গপ্রত্যঙ্গ যেন আমাদের বিরুদ্ধে সাক্ষ্য দিতে না পারে সেভাবে চলতে হবে। প্রকাশ্যে কিংবা গোপনে সব ধরনের পাপ থেকে সর্বদা নিজেকে বিরত রাখতে হবে। আল্লাহ তৌফিক দান করুন।


October 22, 2018 – DBN24.COM\nনোবেলের সঙ্গে গাইতে চান মোনালি ঠাকুর “আশার চেয়ে বেশি প্রাপ্তি”\nOctober 22, 2018 DBN2471LeaveaComment on নোবেলের সঙ্গে গাইতে চান মোনালি ঠাকুর “আশার চেয়ে বেশি প্রাপ্তি”\nওপার বাংলায় সংগীত প্রতিভা অন্বেষণের রিয়্যালিটি শো ‘সারেগামাপা’তে রীতিমত বাজিমাত করছেন বাংলাদেশের মাঈনুল হাসান নোবেল। দেশীয় রক সংগীতের কালজয়ী কিছু গান গেয়ে নোবেল একের পর এক ‘সা রে গা মা পা’র মঞ্চ কাঁপাচ্ছেন । এমন পারফর্মেন্সে বিস্মিত হচ্ছেন বিচারকেরা এবং সেই সাথে সেখানে উল্লাসে মেতে উঠছেন উপস্থিত দর্শকেরা। নোবেল এখন সোশ্যাল মিডিয়ারও সেনসেশন। শুধু ‘সা […]\nOctober 22, 2018 DBN2442LeaveaComment on আবারও আশরাফুলের চমক\nশুরু হয়েছে এনসিলের চতুর্থ রাউন্ডের খেলা। আজ সিলেটের শহীদ কামারুজ্জান স্টেডিয়ামে টায়ার টুয়ের ম্যাচে মুখোমুখি হয় ঢাকা মেট্রো ও সিলেট বিভাগ। আগে ব্যাট করতে নেমে ঢাকা মেট্রোর বিপক্ষে শুরুটা ভালোই করেছিলেন সিলেটের দুই ব্যাটসম্যান ইমতিয়াজ হোসেন তান্না ও শাহনাজ আহমেদ। কিন্তু তাদের ৮৯ রানের জুটিটি ভাঙ্গেন কাজী অনিক। তার বলে আউট হয়ে সাঝঘরে ফেরেন ইমতিয়াজ […]\nOctober 22, 2018 DBN2477LeaveaComment on যুক্তরাষ্ট্র ও যুক্তরাজ্যের আগেই ঢাকায় আসছেন মিস্টার বিন, জেনেনিন কখন ?\nOctober 22, 2018 DBN2471LeaveaComment on যেভাবে অভিনয়ে এলেন বলিউড অভিনেত্রী কাজল, জানলে অবাক হবেন\nবলিউডের জনপ্রিয় অভিনেত্রী কাজল। ইন্ডাস্ট্রিতে কাজ করছেন দুই দশকের অধিক সময়। ‘দিলওয়ালে দুলহানিয়া লে জায়েঙ্গে’, ‘কুচ কুচ হোতা হ্যায়’, ‘মাই নেম ইজ খান’, ‘কাভি খুশি কাভি গাম’র মতো অসংখ্য জনপ্রিয় ছবি উপহার দিয়েছেন দর্শকদের। পর্দায় বলিউড কিং শাহরুখের যোগ্য সঙ্গী ভাবা হয় তাকে। এখনো কাজলকে এক মুহূর্ত দেখার অপেক্ষায় থাকেন দর্শক। অভিনয়ে তার সাফল্যগাথা বলে […]\nOctober 22, 2018 DBN2451LeaveaComment on আজও দুর্দান্ত এক ইনিংস খেললেন সৌম্য\nবাংলাদেশ জাতীয় ক্রিকেট লীগের সর্বশেষ ম্যাচে দুই ইনিংসেই দুর্দান্ত হাফ সেঞ্চুরি করেছিলেন সৌম্য সরকার। তাছাড়া এর আগে জিম্বাবুয়ের বিপক্ষে প্রস্তুতি ম্যাচেও করেন অসাধারন এক সেঞ্চুরি। তাছাড়া জাতীয় দলের স্কোয়াডে না থাকায় আজ এনসিএলে ব্যাট হাতে নেমে আবারো দুর্দান্ত হাফ সেঞ্চুরি হাঁকিয়েছেন তিনি। আজ খুলনা বিভাগের হয়ে টায়ার ওয়ানের ম্যাচে রাজশাহী বিভাগের বিপক্ষে মাঠে নামে সৌম্যর […]\nOctober 22, 2018 DBN2458LeaveaComment on সালমানের সঙ্গে সম্পর্ক নিয়ে যা বলিলেন শিল্পা শেঠি!\nঅনলাইন কেনাকাটায় ভুয়া রিভিউ রেটিং বোঝার উপায় দেখে নিন !\nOctober 22, 2018 DBN2479LeaveaComment on অনলাইন কেনাকাটায় ভুয়া রিভিউ রেটিং বোঝার উপায় দেখে নিন !\nসম্প্রতি বিশ্বব্যাপী অনলাইন কেনাকাটা বেড়ে গেছে। ইন্টারনেট ব্যবহারকারীরা এখন ঘরে বসেই নিজের প্রয়োজনীয় সব পণ্য অনলাইন থেকে কিনে থাকেন। আর এই অনলাইন কেনাকাটা যতটাই সহজ হোক, তাতে আছে প্রতারণার সম্ভাবনাও। সম্প্রতি বিবিসির প্রতিবেদনে বলা হয়, কিছু অনলাইন বিক্রেতারা তাদের পণ্যের ভালো রিভিউ দেওয়ার জন্য ক্রেতাকে বিনামূল্যে পণ্য দিয়ে থাকেন। বিবিসির তদন্তকারি দলের প্রতিবেদনে উঠে এসেছে, […]\nOctober 22, 2018 DBN2444LeaveaComment on সব গুঞ্জন এক কথায় পরিস্কার করে দিলেন পাপন\nতুষার ইমরান ঘরোয়া লিগে দুর্দান্ত পারফর্ম করে যাচ্ছেন দীর্ঘদিন ধরেই। তবে কোনো এক অজানা কারণে জাতীয় দলে মিলছে না তাঁর কোন সুযোগ। দেশের ক্রিকেট মহলেও তুষারের জাতীয় দলে অন্তর্ভুক্তি নিয়ে চলছে নানা গুঞ্জন। তবে সব গুঞ্জন এক কোথায় পরিস্কার করে দিলেন বাংলাদেশ ক্রিকেট বোর্ড (বিসিবি)সভাপতি নাজমুল হাসান পাপন। গতকাল জিম্বাবুয়ের সঙ্গে ম্যাচ শেষে তুষারকে নিয়ে […]\nদেখে নিন কেন জুকারবার্গকে চেয়ারম্যানের পদ থেকে সরিয়ে দেয়া হচ্ছে\nOctober 22, 2018 October 22, 2018 DBN2431LeaveaComment on দেখে নিন কেন জুকারবার্গকে চেয়ারম্যানের পদ থেকে সরিয়ে দেয়া হচ্ছে\nসময়টা মোটেও ভালো যাচ্ছে না ফেসবুক এবং এর প্রতিষ্ঠাতা ও সিইও মার্ক জাকারবার্গের। একের পর এক বিতর্কের মধ্যে জড়িয়ে পড়েছে সামাজিক যোগাযোগের জনপ্রিয় এই মাধ্যমটি। মার্কিন নির্বাচনে ভোটারদের তথ্য বেহাত হওয়ার অভিযোগ, কয়েকদিন আগে ‘ভিউ এজ’ ফিচারের দুর্বলতার সুযোগ নিয়ে দুই কোটি ৯০ লাখ অ্যাকাউন্ট হ্যাক হওয়া, এমনকি এই প্লাটফর্ম ব্যবহার করে সহিংসতা ছড়ানোর মতো […]\nস্পট ফিক্সিংয়ের সঙ্গে জড়িত ২৬ ক্রিকেটার, যে কঠিন সিদ্ধান্ত নিতে যাচ্ছে আই সি সি !\nOctober 22, 2018 DBN2458LeaveaComment on স্পট ফিক্সিংয়ের সঙ্গে জড়িত ২৬ ক্রিকেটার, যে কঠিন সিদ্ধান্ত নিতে যাচ্ছে আই সি সি !\nআরও একটি বিশাল বোমার বিস্ফোরণ ঘটিয়ে দিলো কাতারভিত্তিক সংবাদ মাধ্যম আল জাজিরা। দ্বিতীয়বারের মত ক্রিকেটে ফিক্সিংয়ের একটি ডকুমেন্টারি প্রকাশ করলো তারা। যেখানে দাবি করা হয়েছে নামি-দামি অনেক তারকা ক্রিকেটার স্পট ফিক্সিংয়ের সঙ্গে জড়িত। যাদের মধ্যে রয়েছে ইংল্যান্ড, অস্ট্রেলিয়া, পাকিস্তানের ক্রিকেটাররা। আল জাজিরার নতুন এই অভিযোগে তোলপাড় শুরু হয়ে গেছে ক্রিকেট বিশ্বে। আইসিসি আল জাজিরার কাছে […]


আলিয়া ভাটের বিকিনির উপযোগী হয় নি ফিগার! – Sheersha Media\nআলিয়া ভাটের বিকিনির উপযোগী হয় নি ফিগার!\nবর্তমানে বলিউডের সবচেয়ে আবেদনময়ী অভিনেত্রীদের একজন আলিয়া ভাট। কিন্তু নিজের শরীরকে বিকিনির উপযোগী বলে মনে করেন না এই লাস্যময়ী তরুণী। সম্প্রতি হিন্দুস্থান টাইমসকে দেয়া এক স্বাক্ষাতকারে এমনটি জানিয়েছেন তিনি।\nআলিয়ার বিকিনি পরা ছবি দর্শকদের মধ্যে আলোড়ন তৈরি করার পাশাপাশি প্রশংসা পেয়েছে বলিউডের তার সহকর্মীদের থেকেও। বিশেষ করে বলিউডে বর্তমানে সেরা আবেদনময়ী অভিনেত্রী ক্যাটরিনা কাইফের প্রশংসা পেয়ে অভিভূত আলিয়া বলেন, যদি ক্যাটরিনার কাছে আমার বিকিনি শট ভালো লেগে থাকে তাহলে আর আমার কোনো দুশ্চিন্তার কারণ নেই। এই স্বীকৃতিতে আমি অনেক খুশি।\nপূর্বের সংবাদ Previous post: “প্রতিবন্ধীদের মূল স্রোতধারায় নিয়ে আসতে হবে”\nপরবর্তী সংবাদ Next post: “আইন লঙ্ঘন করায় একাধিক ব্রোকারেজ হাউসকে জরিমানা”


সূচির আচমকা বদলে ক্ষুব্ধ মাশরাফি | bangla.bdnews24.com\nPublished: 19 Sep 2018 06:23 PM BdST Updated: 19 Sep 2018 08:55 PM BdST\nম্যাচের তারিখ তাতে বদলাচ্ছে না। বাংলাদেশকে দুটি ম্যাচ পরপর খেলতে হচ্ছেই। বৃহস্পতিবার আফগানিস্তানের সঙ্গে কার্যত মূল্যহীন ম্যাচের পর দিনই সুপার ফোরের প্রথম ম্যাচ ভারতের বিপক্ষে। একদিক থেকে খানিকটা সুবিধাও হয়েছে। ‘বি’ গ্রুপ থেকে বাংলাদেশ যদি চ্যাম্পিয়ন হতো, পরপর দুই দিন দুবাই থেকে আবু ধাবিতে গিয়ে খেলতে হতো। এখন নিশ্চিত হয়ে গেছে, সুপার ফোরের প্রথম ম্যাচটি খেলতে শুক্রবার বাংলাদেশকে আবু ধাবিতে যেতে হবে না। দুবাইয়ে সেদিন বাংলাদেশের প্রতিপক্ষ ভারত।\nকিন্তু মাশরাফি মূলত ক্ষুব্ধ টুর্নামেন্টের মাঝপথে আচমকা এমন বদল আনায়। জোর গুঞ্জন, ভারতকে বাড়তি সুবিধা দিতেই এই পরিবর্তন আনা হয়েছে। গত কয়েকদিন ধরেই বাতাসে ভাসছিল, এমন কিছু করা হতে পারে যেন ভারত সবকটি ম্যাচ দুবাইয়ে খেলতে পারে। সেটি নিশ্চিত করতেই নাকি দলগুলোকে এভাবে ট্যাগ দিয়ে দেওয়া হয়েছে। টুর্নামেন্টের বাকি সব দল একই হোটেলে থাকলেও ভারত থাকছে আলাদা হোটেলে, এটি নিয়ে এমনিতেই কথা হয়েছে বেশ। তার ওপর হুট করে এই বদল। এই পরিবর্তন যে আনা হচ্ছেই, মঙ্গলবার সেটি অনেকটা নিশ্চিত হওয়ার পরই পাকিস্তান অধিনায়ক সরফরাজ আহমেদ তীব্র সমালোচনা করেছেন ভারতকে বাড়তি সুবিধা দেওয়ার।\nবুধবার অনুশীলনের পর মাশরাফির সংবাদ সম্মেলনের বেশিরভাগ জুড়েই থাকল সূচি নিয়ে কথা। বাংলাদেশ অধিনায়ক জানালেন ক্ষুব্ধ প্রতিক্রিয়া।\nটুর্নামেন্টের মাঝপথে এভাবে সূচিতে পরিবর্তন আনা নিয়ে বাংলাদেশ দলের অবস্থান কি?\nমাশরাফি: সূচি বদল নিয়ে চিন্তা করার সুযোগই পাইনি। তবে অবশ্যই এটা হতাশার। প্রথম থেকেই আমাদের পরিকল্পনায় ছিল যে শ্রীলঙ্কাকে প্রথম ম্যাচে হারাতে পারলে আমরা হয়ত গ্রুপ চ্যাম্পিয়ন হওয়ার পথে এগিয়ে যাব। এরপর গ্রুপ চ্যাম্পিয়ন হলে ‘এ’ গ্রুপের রানার্সআপ দলের সঙ্গে প্রথম ম্যাচ খেলব সুপার ফোরে। কিন্তু আজকে সকালে জানতে পেরেছি, আমরা আফগানিস্তানের বিপক্ষে জিতি আর হারি, আমরা ‘বি ২’ হয়ে গেছি। এটা অবশ্যই হতাশার।\nআফগানিস্তানের সঙ্গে ম্যাচটি এখন…অবশ্যই আন্তর্জাতিক ম্যাচের মূল্য আছে। কিন্তু গ্রুপ ম্যাচ বলেন বা যা বলেন, একটা নিয়ম থাকে টুর্নামেন্টের। সেই নিয়মের বাইরে চলে যাচ্ছি আমরা। এটাই হতাশার।\nআফগানিস্তান ম্যাচের যেহেতু মূল্য নেই, একটু নির্ভার হয়ে মাঠে নামার সুযোগ থাকছে?\nমাশরাফি: রিল্যাক্সড হওয়ার সুযোগ নেই। কিন্তু আমার কথা হলো, এই ম্যাচে যারা জিতবে, তারা চ্যাম্পিয়ন হওয়ার কথা ছিল। মানে ‘বি ১’। কিন্তু সেটা আর হচ্ছে না। আমরা আগে থেকেই জানছি যে আমরা কার্যত এই গ্রুপের দ্বিতীয় দল, জিতি বা হারি। এটা নিয়মের বাইরে চলে গেছে। এটাই মূল কথা।\nযারা খেলবে, দুই দলের কেউ রিল্যাক্সড হয়ত থাকবে না। কিন্তু পরিস্থিতিটা এমন করে তোলা হলো যে ব্যাখ্যা করা কঠিন।\nসূচি বদলে যে বিরূপ অভিজ্ঞতার মুখোমুখি হচ্ছে বাংলাদেশ, এতে কি ভালো করার জেদ বাড়ছে?\nমাশরাফি: জেদ নয়, কিন্তু কাজটা কঠিন। দেখুন ব্যাক টু ব্যাক ম্যাচ খেলছি আমরা কখন? একটা গ্রুপ পর্যায়ের ম্যাচ খেলে মূল ম্যাচে যখন ঢুকছি, তখন এই গরমে আমরা ব্যাক টু ব্যাক খেলছি। আমাদের তো ২৪ জন ক্রিকেটার নেই যে কালকে মূল ১১ জনকে বিশ্রাম যদি অন্য ১১ জন খেলাব।\nআমাদের জন্য কাজটা আগে থেকেই কঠিন ছিল, ২০ তারিখ ম্যাচ খেলেই ২১ তারিখ সুপার ফোরের প্রথম ম্যাচ খেলা। রিকভারির সময়ই তো নেই। ধরুন যে কাল পরে ফিল্ডিং করলাম, তার পর ২১ তারিখের ম্যাচে আগে ফিল্ডিং করলাম, তাহলে মাঝে ১০ ঘণ্টাও রিকভারির সময় নেই। এটা তো সত্যি, শরীরের সঙ্গে জোর করা চলে না। এই কন্ডিশনে যতটা ঘাম ঝরে, সেটা পুষিয়ে নিতেই ২৪ থেকে ৪৮ ঘণ্টা লাগে অনেক সময়।\nআমি অজুহাত দিতে চাই না। কিন্তু ব্যাপারটা হলো, আগে তবু একটা ব্যাপার ছিল, গ্রুপ পর্যায়ে চ্যাম্পিয়ন হলে পরের ম্যাচে আমরা দেখতে পেতাম কোন প্রতিপক্ষ পাই বা কেমন হয়। কিন্তু এই সমীকরণের কোনো সুযোগই নেই এখন। আমরা ‘বি ২’ হয়ে গেছি। খারাপ জিনিসটিই আমাদের দিকে এসেছে। এটা কতটা প্রভাব ফেলছে আমাদের মানসিকতায়, সেটি নিয়ে কাজ করতে হবে।\nআজকে হুট করে শোনার পর দল এটিকে কিভাবে নিয়েছে?\nমাশরাফি: একজন পাগলও এটায় ভালোভাবে রিঅ্যাক্ট করবে না। এটা অবশ্যই ঠিক না আন্তর্জাতিক পর্যায়ের টুর্নামেন্টে ম্যাচের আগের দিন আপনি শুনছেন যে গ্রুপ পর্যায়ের শেষ ম্যাচের আগেই আমরা ‘বি ২’। সবাই হতাশা প্রকাশ না করলেও প্রতিক্রিয়া হওয়া স্বাভাবিক।\nআবু ধাবিতে কাল ম্যাচ খেলে দুবাই ফিরে পরদিনই আবার আবু ধাবিতে যেতে হচ্ছে না খেলতে, এই স্বস্তি তো অন্তত আছে?\nমাশরাফি: এখান থেকে দেড়-দুই ঘণ্টা লাগে যেতে। সেটা সমস্যা নয়। সব দলের জন্যই সমান। মেনে নেওয়া যায়। আমরা কখনও ওই মাঠে খেলিনি, সেটাকেও মেনে নেওয়া যায়। অজুহাত দিচ্ছি না। সব দলের জন্যই এটা সমান। পাকিস্তান-আফগানিস্তান এখানে অনেক খেলেছে, তার মানে নয় আমরা এখানে লড়াই করতে পারব না। এখন যেটা হচ্ছে, কালকে আমাদের সম্ভব সেরা চেষ্টা যেটা করতে হবে, যেভাবেই খেলি, ২১ তারিখের ম্যাচের জন্য যতটা ধরে রাখা যায়, যতটা ফিট থাকা যায়, এটা নিয়েও ভাবা জরুরি।\nএখন সত্যি বলতে আফগানিস্তান ম্যাচ নিয়ে ভাবনা যতটুকু ছিল, সেটি তো আর নেই। ২১ তারিখের ম্যাচের পরিকল্পনাই বেশি করতে হচ্ছে। আবার একটা আন্তর্জাতিক ম্যাচ নিয়ে চিন্তা করব না, সেটাও হয় না। সব মিলিয়ে অস্থির অবস্থায় আছি আমরা। এখন ৫০-৫০ অবস্থায় আছি। ২১ তারিখের ম্যাচই বেশি গুরুত্বপূর্ণ। কিন্তু কালকেও খেলতে হবে। যতটুকু পারা যায়, চেষ্টা করব ম্যানেজ করতে।\nদলের আপত্তি কি টুর্নামেন্ট কমিটিকে জানানো হয়েছে?\nমাশরাফি: জানি না। আমি তো মাঠে এসেই জানলাম। একটু আগেই ম্যানেজারের কাছে শুনেছি। এটা নিয়ে আর দ্বিতীয় প্রশ্ন করিনি।\nআফগানিস্তান ম্যাচটা এখন তাহলে বাড়তি একটা ঝামেলা হয়ে গেল?\nমাশরাফি: ঝামেলা বলব না। তবে সবকিছু মিলিয়ে কঠিন পরিস্থিতি। এটা যদি বাংলাদেশে হতো, ওখানেও অনেক গরম, তবু ম্যানেজ করা যেত। কিন্তু এখানে শরীর থেকে যে পরিমাণ ঘাম বের হয়, যতটা শক্তি ক্ষয় হয়, সেটা রিকভারির জন্য নির্দিষ্ট একটা সময় দরকার। যেটা হবে না, ২১ তারিখের ম্যাচে অনেক প্রভাব পড়তে পারে। আমি নিশ্চিত যে এখন মেন্টাল ফিটনেসের ওপর অনেক কিছু নির্ভর করবে।\nএমন ঠাসা সূচি করা হয়েছে, টুর্নামেন্ট কি একটু তাড়াহুড়ো করে আয়োজন করা হচ্ছে বলে মনে হয়?\nমাশরাফি: অন্তত দ্বিতীয় পর্ব যেভাবে হচ্ছে, বলতেই হবে তাড়াহুড়ো। ২১ তারিখে এমন গুরুত্বপূর্ণ ম্যাচ, তার আগের রাতে গ্রুপ পর্যায়ের ম্যাচ খেলতে হবে। সুপার ফোরে প্রথম ম্যাচটিই সবচেয়ে গুরুত্বপূর্ণ। সেই ম্যাচে আমরা সবাই শারীরিকভাবে শতভাগ থাকতে না পারলে কাজটা কঠিন হয়ে যায়।\n২১ সেপ্টেম্বর: বাংলাদেশ-ভারত, দুবাই; পাকিস্তান-আফগানিস্তান, আবু ধাবি\n২৩ সেপ্টেম্বর: বাংলাদেশ-আফগানিস্তান, আবু ধাবি; ভারত-পাকিস্তান, দুবাই\n২৫ সেপ্টেম্বর: ভারত-আফগানিস্তান, দুবাই\n২৬ সেপ্টেম্বর: বাংলাদেশ-পাকিস্তান, আবু ধাবি


Published : Sunday, 8 November, 2020 at 1:25 AM\nসংবাদ পত্রের পাতায় চোখ রাখি অথবা টেলিভিশনের সংবাদ শুনি খবর একটাই, একের পর এক চলছে মানবাধিকার লঙ্ঘন, খুন, ধর্ষণ, দুর্নীতি। এত আন্দোলন, প্রতিবাদ, মিছিল, মিটিং, সমাবেশ। এমনকি সরকারের কঠোর ভূমিকাকেও বুড়ো আঙুল দেখিয়ে জনসাধারণের নাকের ডগায় বসে কিছু বেপরোয়া মানুষ এই বিশৃঙ্খলা গুলো চালিয়ে যাচ্ছে। কথা গুলো যে আমি বলছি এমন না, সংবাদ পত্রে চোখ বুলালেই আমরা তা দেখতে পাই। শিউরে উঠি, অথচ কতটা আশঙ্কায় থাকি সেটা প্রকাশ করতে পারি না। প্রকাশ করা যায়ও না। সংবাদ দেখতে ভয় পাই। কাকের চোখ বুজে ডিম লুকিয়ে রাখার মত চোখ বন্ধ করে থাকি ভয়াবহতা থেকে নিস্তার পাওয়ার জন্য।\nনারীর প্রতি অবমাননা, ধর্ষণ বা যৌন হয়রানি এগুলো ছাড়া অন্য যে কোন অপরাধের বেলায় তবু জনসাধারণ অনেকটা সোচ্চার। পাড়ার মোড়ের দোকানে পাউরুটি চোর ধরা পড়লে সোল্লাসে চোর মারার প্রতিযোগিতা চলে। রেনুর মতো মেয়েকে ছেলে ধরার অপবাদে গণপিটুনির শিকার হয়ে প্রাণ দিতে হলো। পান থেকে চুন খসলে একশ্রেণীর মানুষ হৈহৈ রৈরৈ বাধিয়ে বসে। মসজিদে একজন মানুষ নামাজ পড়লো, তারপর অনিচ্ছাকৃত কোন ভুলের কারণে শিক্ষিত একজন ধর্মপ্রাণ মানুষকে একশ্রেণির ইজারাদারের গণপিটুনির শিকার হয়ে মৃত্যুবরণ করতে হলো। লাশটাও তার পরিবার পেলো না, পুড়িয়ে ফেলা হলো। এতই প্রতিবাদের তীব্রতা। অথচ এই সমাজেই ঘরে ঘরে নারী নির্যাতিত, পথে ঘাটে নারী হয়রানির শিকার। সারাদেশে প্রতিদিন তিন-চার জন করে ধর্ষিত, বয়সের কোন বাছবিচার নেই। শিশু থেকে বৃদ্ধা কেউ নিরাপদ নয়। নারী ছাড়া ছেলে শিশুরাও একধরণের যৌন নির্যাতনের শিকার হচ্ছে বলে প্রায়ই শোনা যায়, সে বিষয়ে তো সকলের মুখে কুলুপ আঁটা। যুগ যুগ ধরে এই ভয়াবহ অনাচার হয়ে আসছে। অথচ সংখ্যা গরিষ্ঠ মানুষের কোন হেলদোল নেই। দেশের সামাজিক, সাংস্কৃতিক সংগঠন ও নারী সংগঠনগুলো রাস্তায় দাঁড়িয়ে গলা ফাটায়, প্রতিবাদ করে। কিন্তু অধিকাংশ মানুষের চোখেই অদ্ভুত এক নির্লিপ্ততা। এ যেন হতেই পারে, হওয়াটাই স্বাভাবিক এমন একটা ভাবে সবাই এড়িয়ে চলে।\nনারী তো! ওদের আবার সম্মান কি! অধস্তন নাগরিক, মানুষের সমকক্ষ তো নয়, তাই ওদের অপমানে, অসম্মানে সামাজের ভিতর প্রতিবাদ ওঠে না। প্রতিবাদ করবেই বা কারা! নারী তো সর্বত্র প্রতিবাদের জায়গায় নেই। বাড়ির বউকে পিটিয়ে মেরে ফেললে বা পুড়িয়ে মারলেও প্রতিবেশী বা গ্রামের মানুষ প্রতিবাদ করে না। যেন বউ মারা জায়েজ। স্কুলগামী মেয়েটিকে বাজে কথা বা টিটকারি করাই যায়। আসেপাশের মানুষ তখন টু শব্দটি করে না। এরাই যখন গরু চোরকে গণপিটুনি দেয় তখন অবাক লাগে। মেয়ে মানুষ গরুর থেকেও অধম এক শ্রেণির নাম। বেশ কিছু দিন ধরে সংসারের প্রয়োজনেই নারী জীবনের ঝুঁকি নিয়ে বিদেশে কাজ করতে যাচ্ছে। সরকারই যাবার ব্যবস্থা উন্মুক্ত করে দিয়েছে। আর যাচ্ছেও এমন সব দেশে-- যারা বড়ো বড়ো ঈমানের ধ্বজাধারী আশরাফুল মখলুকাত। পরিণতি আমরা সবাই দেখতে পাচ্ছি। হাজার হাজার নারী অমানবিক, অমানুষিক নির্যাতনের শিকার হয়ে হয় মস্তিষ্ক বিকৃত অথবা লাশ হয়ে দেশে ফিরে আসছে। নির্যাতনের ধরণ দেখলে বা শুনলে গা শিউরে ওঠে। এত বড় অমানবিক ঘটনার প্রতিবাদে আমাদের প্রতিবাদী জনতার কাওকে নড়াচড়া করতে, এমনকি মুখে কিছু বলতেও শুনলাম না। সেই ছাই ফেলতে ভাঙা কুলো সাংস্কৃতিক ও নারী সংগঠনগুলো যা চিল্লাচিল্লি করে।\nআমি বিশ্বাস করি মানুষ যদি নীতিগতভাবে নিজের জায়গায় সচেতন হতো, দেশে সঠিক, সুষ্ঠু এবং দ্রুত বিচারের ব্যবস্থা থাকতো, সামাজিকভাবে প্রতিটি অন্যায়ের প্রতিবাদ হতো, তাহলে অনেক অপরাধই অঙ্কুরেই বিনষ্ট করা সম্ভব হতো। সচেতন হতে কোন প্লাটফর্ম লাগে না। কবি সুফিয়া কামাল বলতেন ‘তোমার সচেতনতায় তুমি একাই একটা সংগঠন।’ আদর্শকে ধারণ করলে যে কোন জায়গা থেকেই অন্যায়ের প্রতিবাদ করা যায়। সেই প্রতিবাদ যে সবসময় মারামারি করতে হবে এমন তো নয়, ঠান্ডা মাথায়ও অনেককিছু করা যায়। পাশের বাড়ির বউকে পেটাচ্ছে, এটা যে অপরাধ, এটুকু আমি বলতেই পারি। কিন্তু কেউ আমরা তা বলি না। ঘরে, পথে, রাস্তায় সর্বত্রই এমনটা ঘটে। অথচ আমরা শিক্ষিত, আদর্শবাদী মানুষ কিছুই দেখি না। কোন আদর্শে যে নারীকে ছোট করা যায় আমার ক্ষুদ্র মাথায় তা কিছুতেই ঢোকে না। এত প্রতিবাদী যে সমাজ সেই সমাজে মা, বোনেরা নিপিড়ীত হয়, নারী নির্যাতন চলমান থাকে কিভাবে? আমরা প্রতিবাদ করতে পারি না তেমন তো নয়! পুরুষতান্ত্রিক ব্যবস্থায় ঘা লাগলে, ব্যক্তিস্বার্থে টান পড়লে, ইহকাল তো বটেই পরকালের শান্তি বিঘ্নিত হওয়ার সম্ভাবনা দেখা দিলেও আমরা প্রতিবাদে ফেটে পড়ি। শুধুমাত্র নারীর বেলায় এত প্রতিবাদী কণ্ঠস্বর নিশ্চুপ কেন? নারীর থেকে সবটুকু সুবিধা নিতে হবে, সংসারে তাকে উদয়াস্ত পরিশ্রম করতে হবে, তার জীবনের সবটুকু কষ্টার্জিত সাফল্য পুরুষের কল্যাণে নিয়োজিত থাকবে, আর সেই নারীকেই অপদস্ত হতে হবে রাস্তাঘাটে, সংসারে। তার চরমতম দুঃসময়ে কেউ সাহায্যের হাত বাড়াবে না, অন্যায়ের প্রতিবাদ করবে না। যদি ধর্ষিত হয়ে মৃত্যুবরণও করে তখনও মুখ টিপে হাসবে আর তার শরীরে কাপড় ঠিকমত ছিল কি ছিল না, থাকলে কতটুকু ছিল তাই নিয়ে গবেষণা করবে। নারীকে নিয়ে সমালোচনা করা, কটুক্তি করা একশ্রেণীর মানুষের কাছে উপাদেয় বিষয়। তারাই আবার বড় বড় জবানে আদর্শবাদের ঝড় তোলে। সভ্য সমাজে এই মিশ্র আদর্শবাদীতা কোন ভাবেই আমাদের বোধগম্য হয় না।


এসএসসি কর্মপ্রার্থীদের আন্দোলন কেন সমর্থন করি – ৪ নম্বর প্ল্যাটফর্ম\nএসএসসি কর্মপ্রার্থীদের আন্দোলন কেন সমর্থন করি\nMarch 25, 2019 চার নম্বর প্ল্যাটফর্ম যে যেখানে লড়ে যায় 0\nঅনশনের ২৬ দিন পেরিয়ে গেল। এসএসসি-র কর্মপ্রার্থীদের সমর্থনে আজ প্রথম শহরের মানুষকে দেখলাম এপিডিআর-এর ডাকে রাজপথে মিছিল করতে। এতদিন যে তাদের প্রতি কেউ সহানুভূতি দেখিয়ে পাশে দাঁড়াননি তা নয়। রাজনীতির মানুষ এসেছেন, ব্যক্তিগতভাবে কোনও লেখক কবি এসেছেন, সাধারণ মানুষ এসেছেন তাঁদের প্রতি সহানুভূতি দেখিয়েছেন, তাঁদের আন্দোলনের প্রতি সমর্থনও জানিয়েছেন। আজ রাস্তায় নেমে যে সব মানুষ কর্মপ্রার্থীদের দাবির প্রতি স্পষ্ট সমর্থন জানালেন, তাঁরা নিশ্চিতভাবে আন্দোলনকারীদের মনোবল অনেকখানি বাড়িয়ে দিলেন। কিন্তু আরও আগেই কি কলকাতা শহরের মানুষের কাছে এই সচেতনতা প্রত্যাশিত ছিল না? বিশ্বাস করি না আমাদের গণমাধ্যমের সবাই সরকারের কাছে নিজেদের বিবেককে গচ্ছিত রেখেছেন। অথচ তাঁরাও কর্মপ্রার্থীদের আন্দোলনকে গুরুত্ব দিতে দেরি করে ফেললেন। আমরা কি ভাবছিলাম দেখি পরিস্থিতি কতদূর যায়, কতদূর যেতে পারেন কর্মপ্রার্থীরা?\nহ্যাঁ, ওঁরা কিন্তু দেখিয়ে দিয়েছেন ওঁরা কতদূর যেতে পারেন। অসুস্থ হয়ে পড়ছেন, শারীরিক ক্ষতি মেনে নিয়েছেন, এক মা তাঁর গর্ভস্থ শিশুকে হারিয়েছেন, কিন্তু তাঁদের মনোবলে একটুকুও চিড় ধরতে দেননি। গতকাল যে সামান্য প্লাস্টিকের আচ্ছাদন ওঁদের মাথার ওপর ছিল, আজ তাও পুলিস খুলে দিয়েছে, সুযোগ পেলে ওঁদের বিতাড়িত করার পরিকল্পনাও আছে। এঁদের একটাই অপরাধ, এঁরা পড়াশুনা করে ডিগ্রি অর্জন করে রীতিমত এসএসসি-র পরীক্ষায় সফল হয়ে শিক্ষক হতে চেয়েছিল। অপরাধ ? আসলে তাঁদের অপরাধ ছিল এই স্বপ্ন দেখা, তাঁদের জানা উচিত ছিল পরিবর্তনের রাজ্যে তাদের স্বপ্নকে নির্মমভাবে পদদলিত করার ব্যবস্থা স্থায়ী হয়েছে। কিন্তু ওঁরা তো নতুন প্রজন্ম, ওঁরা কেন মেনে নেবেন শিক্ষকনিয়োগের বিভ্রান্তি, তাই এই প্রতিবাদ, আর এই প্রতিবাদের ভাষা অনশন। তাঁরা মিছিল করেননি, হিংসাত্মক পথে হাঁটেননি। নীরব ফেস্টুন তুলে ধরেছেন সমাজের দিকে, দাবি করেছেন এসএসসির কাজে স্বচ্ছতা। প্রশ্ন করেছেন, কেন একজন প্রার্থী জানতে পারবেন না ঘোষিত ভ্যাকান্সির কতটা পূর্ণ হয়েছে, তাঁর র‍্যাঙ্ক কী, কতজন প্যানেলভুক্ত থাকলেন। তাঁরা প্রশ্ন করেছেন, কেন ঘনঘন বদলে যায় মেরিট লিস্ট? এসএসসির এত গোপনতা কেন? অথচ বাতাসে ভাসে দুর্নীতির কাহিনি, কোর্টে মামলা জমে যায়, তার মধ্যে দিয়ে শুনি নাকি নেতার কোটা ভর্তি হয়ে যায়, নেতার মেয়ে সবাইকে টপকে চাকরি পেয়ে যায়।\nএতসব অভিযোগের মধ্যেও নির্বিকার এসএসসি। নির্বিকার শিক্ষাদপ্তর ও রাজ্য সরকার। যেন সব ঠিকঠাক চলছে। শুধুমাত্র আদালতই সব সমস্যার সমাধান করবে? রাজ্য সরকারের কোনও দায়িত্ব নেই? এসএসসি ও সরকার অভিযোগের জবাব না দিয়ে কর্মপ্রার্থীদের অভিযোগকে বাস্তব করে তুলছেন।\n৩৪ বছরের বামফ্রন্ট সরকারের শতেক দোষ। রাজ্যবাসী সেই কারণে তাঁদের ক্ষমতাচ্যুত করেছেন। কিন্তু তাঁদের কঠোর সমালোচকও স্বীকার করেন যে স্কুল সার্ভিস কমিশন তৈরি করে বিদ্যালয়ে নিয়োগে দুর্নীতির মূলে আঘাত করেছিলেন তাঁরা। নিয়োগের এই ব্যবস্থা ক্রমশ কর্মপ্রার্থীদের আস্থা অর্জন করতে সমর্থ হয়। ১৯৯৭ সাল থেকে ২০১১ সাল পর্যন্ত এগারো বার শিক্ষক নিয়োগের পরীক্ষা হয়েছে আর স্বচ্ছতার অভাবের প্রশ্ন কখনও কেউ তুলেছেন বলে শুনিনি। সেই সময়ের মধ্যে প্রায় দেড়লক্ষেরও বেশি শিক্ষক, কয়েক হাজার করে প্রধান শিক্ষক, শিক্ষাকর্মী নিযুক্ত হয়েছেন। এই বিপুল সংখ্যক নিয়োগের জন্য বিদ্যালয় শিক্ষাব্যবস্থা এতদিন ভেঙে পড়েনি, যা এখন হচ্ছে। কারণ নতুন সরকার মাত্র দুবার নিয়োগের জন্য এসএসসির পরীক্ষা নিয়েছে। আর তাতেই এত অস্বচ্ছতা, এত দুর্নীতির অভিযোগ।\nএ কারণে এসএসসির ৪০০ কর্মপ্রার্থীর অনশন আন্দোলনকে আমি শুধু ৪০০ জনের চাকরির আন্দোলন বলে মনে করি না। এই আন্দোলন বিদ্যালয়শিক্ষক নিয়োগের ক্ষেত্রে স্বচ্ছতা দাবির আন্দোলন, আগামী দিনের লক্ষ লক্ষ এসএসসি পরীক্ষার্থীর হিতের জন্য আন্দোলন, আমাদের বিদ্যালয় শিক্ষাব্যবস্থাকে সচল রাখার জন্য আন্দোলন। এই আন্দোলনকে সমর্থন করা তাই প্রতিটি শিক্ষাসচেতন নাগরিকের কর্তব্য বলে মনে করি।\nপ্রতিপক্ষ কি শুধুই রাষ্ট্র?\nলুপ চলছে বেদনাময় এক অপেক্ষার


ঈদের আগেই উপবৃত্তির টাকা পাচ্ছে শিক্ষার্থীরাঃ শিক্ষামন্ত্রী\nশিক্ষা সমাচার বুধবার,২০ মে, ২০২০ ইং\nমাধ্যমিকের সাড়ে ১২ লাখ শিক্ষার্থী ঈদের আগেই উপবৃত্তির টাকা পাচ্ছে বলে জানিয়েছেন শিক্ষামন্ত্রী ডা. দীপু মনি এমপি।বুধবার (২০মে) রাজধানীর আন্তর্জাতিক মাতৃভাষা ইনস্টিটিউটে ১২ লাখ ৫৯ হাজার ১০০ শিক্ষার্থীর কাছে জুলাই থেকে ডিসেম্বর ২০১৯ এর উপবৃত্তির টাকা প্রদানের কার্যক্রম শুভ উদ্বোধন করেন শিক্ষামন্ত্রী।\nএসময় আরো উপস্থিত ছিলেন মাধ্যমিক ও উচ্চ শিক্ষা বিভাগের সচিব মো: মাহবুব হোসেন, মাধ্যমিক ও উচ্চশিক্ষা অধিদপ্তরের মহাপরিচালক ড. সৈয়দ মোহাম্মদ গোলাম ফারুক, অর্থ মন্ত্রণালয়, বাংলাদেশ ব্যাংক ও বিকাশের প্রতিনিধিসহ অন্যরা।\nএ সময় শিক্ষামন্ত্রী বলেন, করোনাভাইরাসের প্রাদুর্ভাবের কারণে আমরা এক মহাদুর্যোগ মোকাবেলা করছি। এই দুর্যোগের সময় সরকার জনগণকে সহযোগিতা করতে সর্বোচ্চ চেষ্টা করছে। উপবৃত্তির টাকাও এই ক্ষেত্রে গুরুত্বপূর্ণ ভূমিকা পালন করবে।\nতিনি বলেন, আগামী এক মাসের মধ্যে আরো ১২ লাখ শিক্ষার্থীর মাঝে উপবৃত্তির টাকা পাঠানো হবে। আগামী একমাসের মধ্যে আরও ৬০৬ কোটি টাকা এ খাতে বিতরণ করা হবে।\nজানা গেছে, অগ্রণী ব্যাংক ও বিকাশের সহযোগিতায় বাংলাদেশ ব্যাংকের মাধ্যমে সমন্বিত উপবৃত্তির আওতায় জিটুপি এর মাধ্যমে এই উপবৃত্তি দেওয়া হচ্ছে। জিটুপি (গভর্নমেন্ট টু পারসন) পদ্ধতিতে টাকা প্রেরনে তৃতীয় কোন পক্ষ জড়িত থাকে না বলে কোন রকমের ভোগান্তি থাকে না।


অবসান হচ্ছে ৬৩ বছরের প্রতীক্ষার\nমাসুদ করিম | প্রকাশ : ০৬ মে ২০১৫\nআসামকে অন্তর্ভুক্ত রেখেই ভারতের কেন্দ্রীয় মন্ত্রিসভা মঙ্গলবার সীমান্ত চুক্তির বিল অনুমোদন দিয়েছে। ফলে কোনো পরিবর্তন ছাড়াই সীমান্ত চুক্তি বাস্তবায়নের উদ্যোগ নিল মোদির সরকার। চুক্তি বাস্তবায়নের ফলে বাংলাদেশ ও ভারতের মধ্যে ১৬২টি ছিটমহল বিনিময়ের আনুষ্ঠানিকতা সম্পন্ন হবে। এরমধ্যে বাংলাদেশের ভেতরে ভারতের ১১১টি ছিটমহল এবং ভারতের অভ্যন্তরে বাংলাদেশের ৫১টি ছিটমহল বিনিময় সম্ভব হবে। ফলে দুই দেশের ৫২ হাজার ছিটমহলবাসীর ৬৩ বছরের প্রতীক্ষার অবসান হতে যাচ্ছে। এছাড়া দুই দেশের মধ্যে সাড়ে ছয় কিলোমিটার অচিহ্নিত সীমান্তের রেখাও টানা হবে। এই চুক্তি বাস্তবায়নের ফলে দু’দেশের মানচিত্রেও কিছুটা পরিবর্তন আসবে।\nবিল অনুমোদন কেন্দ্র করে বিজেপি সরকার ও কংগ্রেসের মধ্যে টানাপোড়েন চলছিল। বিজিপে সরকার আসামকে বাদ রেখে বিল পাসের উদ্যোগ নিলে তীব্র আপত্তি জানায় কংগ্রেস। তারা এই চুক্তি পাসের বিরোধিতা করবে বলেও জানিয়ে দেয়। এর পরিপ্রেক্ষিতে সোমবার রাতে বিজেপি সভাপতি অমিত শাহর বাসভবনে এক সমঝোতা বৈঠকে কংগ্রেসের দাবি মেনে নেয় বিজেপি। এখন কংগ্রেস এবং তৃণমূল কংগ্রেস উভয়েই বিল পাসে সমর্থন দেবে। সীমান্ত চুক্তি পাসের উদ্যোগের খবরে বাংলাদেশ ও ভারতে ছিটমহলবাসীর মধ্যে আনন্দের বন্যা বইছে বলে জানা গেছে।\nসীমান্ত চুক্তির আওতায় বাংলাদেশের ভেতরে ভারতের ১১১টি ছিটমহল এবং ভারতের অভ্যন্তরে বাংলাদেশের ৫১টি ছিটমহল বিনিময় সম্ভব হবে। বাংলাদেশের ছিটমহলগুলোতে জনসংখ্যা রয়েছে প্রায় ১৪ হাজার এবং ভারতীয় ছিটমহলগুলোতে জনসংখ্যা প্রায় ৩৮ হাজার। চুক্তির বাস্তবায়ন হলে ১৭ হাজার একরের কিছু বেশি জমি বাংলাদেশ পাবে। ভারত পাবে সাত হাজার একরের সামান্য বেশি জমি। তবে বাস্তবে এই জমির কোনো বিনিময় হবে না। এটা হবে কাগজপত্রে এবং ধারণাগত বিনিময়। বর্তমানে এই জমি উভয় দেশের দখলে রয়েছে। এছাড়াও, চুক্তির আওতায় অপদখলীয় ভূমি হস্তান্তর হবে।\n২০১১ সালের সেপ্টেম্বরে ভারতের তদানীন্তন প্রধানমন্ত্রী ড. মনমোহন সিং বাংলাদেশ সফরকালে ১৯৭৪ সালের সীমান্ত চুক্তির একটি অতিরিক্ত প্রটোকল স্বাক্ষর হয়। সেখানে ছিটমহল বিনিময়, অপদখলীয় ভূমির হস্তান্তর এবং অচিহ্নিত স্থলসীমানা চিহ্নিত করার মাধ্যমে একটি প্যাকেজ সমাধান করা হয়। এই সমাধানের লক্ষ্যে দুই দেশের জরিপ কর্মকর্তারা বিরোধপূর্ণ এলাকায় গিয়ে গুচ্ছ মানচিত্র প্রস্তুত করেন। এই গুচ্ছ মানচিত্র দুই দেশের মধ্যে স্বাক্ষর ও হস্তান্তর হয়েছে। ফলে ১৯৭৪ সালের মুজিব-ইন্দিরা চুক্তির বলে পরিচিত সীমান্ত চুক্তিতে ২০১১ সালের নতুন প্রটোকল এমন ভাবে যুক্ত করা হয়েছে যে, সীমান্তেও কোনো বাসিন্দাকেই সরানো হবে না। বর্তমানে যারা যেভাবে সীমানা দখলে রেখেছেন তা স্থিও রেখে নতুন সীমান্ত রেখা টানা হয়েছে। ফলে দুই দেশের মানচিত্রে কাগজপত্রে খানিকটা বদল হয়েছে বটে।\nবিগত কংগ্রেস সরকারের আমলেই সীমান্ত চুক্তি পাস করতে রাজ্যসভায় বিল উত্থাপন করেছিল। কিন্তু তখন বিজেপি এই চুক্তির বিরোধিতা করে। ফলে বিল পাস হয়নি বটে তবে রাজ্যসভায় কোনো বিল উত্থাপন হলে তা থেকে যায়। ফলে বিলটি রাজ্যসভায় এখনও আছে। এখন তা পাসের জন্য আজকের কার্যসূচিতে নেয়া হচ্ছে। এক সময় চুক্তির বিরোধিতাকারী বিজেপি এখন যুক্তি দেখাচ্ছে, এই চুক্তি বাস্তবায়ন হলে বাংলাদেশ থেকে ‘অবৈধ অনুপ্রবেশ’ বন্ধ হবে। ফলে সন্ত্রাস ও জঙ্গি দমন সম্ভব হবে। তবে সীমান্ত চুক্তি বাস্তবায়নের অন্যতম উদ্দেশ্য হল নরেন্দ্র মোদির বাংলাদেশ সফরের আগে ভারত তার প্রতিশ্র“তির একটি বাস্তবায়ন। এতে করে মোদির সরকার বাংলাদেশের ওপর দিয়ে ট্রানজিট সুবিধাসহ ব্যবসা-বাণিজ্য বৃদ্ধির যে পরিকল্পনা নিয়েছে সেক্ষেত্রেও অগ্রগতির আশা করছে দিল্লি। এমন হলে মোদির সফরে আরও অনেক ক্ষেত্রে অগ্রগতি হতে পারে। যদিও মোদির সফরের আগে আরেক প্রতিশ্রুতি তিস্তার পানিবণ্টন চুক্তি বাস্তবায়ন হবে না বলেই মনে করছেন সংশ্লিষ্টরা।\n৮ মে লোকসভার চলতি অধিবেশন শেষে চীন, মঙ্গোলিয়া ও দক্ষিণ কোরিয়া সফরে যাচ্ছেন ভারতের প্রধানমন্ত্রী মোদি। এরপর জুন বা জুলাইয়ে বাংলাদেশে আসতে চান তিনি। তবে ভারতীয় কূটনীতিকরা ইঙ্গিত দিয়েছেন, ‘খালি হাতে’ ঢাকা সফরে যাওয়া মোদির ‘ঠিক হবে না’। এ কারণে লোকসভার চলতি অধিবেশনেই বিলটি পাস করিয়ে আনতে মোদির এই তাড়াহুড়ো। ইন্দিরা-মুজিব চুক্তি নামে পরিচিত ১৯৭৪ সালের স্থল সীমান্ত চুক্তি বাস্তবায়নের জন্য ২০১১ সালের সেপ্টেম্বরে ঢাকা সফরে এসে প্রটোকলে স্বাক্ষর করেন ভারতীয় প্রধানমন্ত্রী মনমোহন সিং। ঢাকায় পররাষ্ট্র প্রতিমন্ত্রী মো. শাহরিয়ার আলম এক প্রতিক্রিয়ায় বলেছেন, ‘ভারত সীমান্ত চুক্তি বাস্তবায়নের উদ্যোগ নেয়ায় আমরা খুবই আনন্দিত। ১৯৭৪ সালে মুজিব-ইন্দিরা চুক্তি এবং ২০১১ সালে ভারতের তদানীন্তন প্রধানমন্ত্রী ড. মনমোহন সিং বাংলাদেশ সফরকালে এ সংক্রান্ত যে প্রটোকল সই করেছেন, তা এখনও বৈধ। চুক্তির আলোকে সেটা বাস্তবায়নকে স্বাগত জানাই’। প্রতিমন্ত্রী আরও বলেন, ‘ভারতের প্রধানমন্ত্রী নরেন্দ্র মোদি খুব শিগগিরই বাংলাদেশ সফরে আসবেন বলে আশা করছি। তবে তার সফরের দিনক্ষণ এখনও চূড়ান্ত হয়নি’।\nসীমান্ত চুক্তি বাস্তবায়ন করতে হলে ভারতে সংবিধান সংশোধন করতে হবে। আর সংবিধান সংশোধন করতে ভারতের পার্লামেন্টের উভয় কক্ষে তা দুই-তৃতীয়াংশ সংখ্যাগরিষ্ঠতা নিয়ে পাস হতে হবে। আজ বুধবার ভারতের পার্লামেন্টের উচ্চ কক্ষ রাজ্যসভায় এই বিল পাসের লক্ষ্যে তা উত্থাপন করা হবে। রাজ্যসভায় পাস হলে বৃহস্পতিবার বিলটি উত্থাপন করা হতে পারে পার্লামেন্টের নিুকক্ষ লোকসভায়। এদিকে, সীমান্ত চুক্তি বাস্তবায়নের উদ্যোগ নেয়াকে স্বাগত জানিয়েছে বাংলাদেশ। কূটনৈতিক বিশ্লেষকরা বলছেন, সীমান্ত চুক্তি বাস্তবায়ন হলে ছিটমহলের বাসিন্দাদের অবর্ণনীয় দুর্ভোগের অবসান হবে। এতে করে মানবিক সমস্যার সমাধান হবে। সীমান্ত ব্যবস্থাপনা অনেক সহজ হবে। ফলে সন্ত্রাস দমনসহ যে কোনো ধরনের জঙ্গিদের চলাচল রোধে কার্যকর পদক্ষেপ নেয়াও সহজ হবে।\nআসাম বিজেপির পক্ষ থেকে স্থল সীমান্ত চুক্তির তীব্র বিরোধিতা করা হয়। ফলে চুক্তি থেকে আসামের ছিটমহলগুলো বাদ দেয়ার বিষয়টি প্রধানমন্ত্রী নরেন্দ্র মোদি বিবেচনা করেছিলেন। এরপর স্থল সীমান্ত চুক্তি থেকে আসামকে বাদ না দিতে মোদিকে চিঠি দিয়ে অনুরোধ করেন রাজ্যের মুখ্যমন্ত্রী তরুণ গগৈ। আসামকে বাদ দিলে রাজ্যসভায় এ বিল পাসে সমর্থন দেয়া হবে না বলে ইঙ্গিত দেয় প্রধান বিরোধী দল কংগ্রেস। শেষ পর্যন্ত সোমবার রাতে বিজেপির সর্বভারতীয় সভাপতি অমিত শাহর বাসভবনে এক বৈঠকে আসামকে রেখেই প্রস্তাবটি পাসের জন্য তোলার সিদ্ধান্ত হয়। আসাম বিজেপির সভাপতি সিদ্ধার্থ ভট্টাচার্যসহ দলের সংসদ সদস্যরাও ওই বৈঠকে উপস্থিত ছিলেন।\nছিটমহল বিনিময়ের পর ভারতের ছিটমহলে বসবাসকারীদের পুনর্বাসনের সব দায়-দায়িত্ব ভারত সরকার বহন করবে। পুনর্বাসনের দায়িত্ব কেন্দ্রীয় সরকারের, রাজ্যের নয়। বাংলাদেশের ভেতরে ভারতীয় ছিটমহল বসবাসকারীদের কেউ যদি ভারতে গিয়ে স্থায়ীভাবে থাকার আগ্রহ প্রকাশ করেন তবে তার পুনর্বাসনের সব দায় কেন্দ্রীয় সরকার বহন করবে। এক্ষেত্রে সংশ্লিষ্ট ব্যক্তি নাগরিকত্ব দেয়াসহ সব দায়িত্ব পালন করবে ভারতের সরকার। ছিটমহলবাসীর নাগরিকত্ব দেয়াসহ পুনর্বাসনে রাজ্য সরকারের কোনো সুপারিশ থাকলে কেন্দ্র তাও বিবেচনা করবে। এসব বিষয়ে প্রশাসনিক পদক্ষেপ নেয়া হবে।\nফিরে দেখা : ছিটমহল হচ্ছে কোনো দেশের মূল ভৌগোলিক সীমানা থেকে বিচ্ছিন্ন এবং অন্য একটি দেশের মূল ভৌগোলিক সীমানার অভ্যন্তরে বিরাজমান ভূখণ্ড বা জনপদ। ছিটমহল থেকে বিচ্ছিন্ন এবং ওখানে যেতে হলে অন্য দেশটির জমির ওপর দিয়ে যেতে হয়। এসব ছিটমহল বাংলাদেশের উত্তরাঞ্চল অর্থাৎ পঞ্চগড়, নীলফামারী, লালমনিরহাট ও কুড়িগ্রাম জেলায় এবং সীমানার ওপারে ভারতের কুচবিহার ও জলপাইগুড়ি জেলায় অবস্থিত। কোচরাজারা এবং রংপুরের মহারাজারা মূলত ছিল সীমান্ত। তাদের মধ্যে প্রতিদ্বন্দ্বিতা এমনকি ঋণ পরিশোধের ক্ষেত্রেও মহলের বিনিময় হতো। মোগল আমলে প্রতিদ্বন্দ্ব^ী এই দুই ক্ষুদ্র রাজ্যের রাজা ও মহারাজারা মিলিত হতো তিস্তা পাড়ে দাবা ও তাস খেলার উদ্দেশে। খেলায় বাজি ধরা হতো বিভিন্ন মহল নিয়ে, যা কাগজের টুকরা দিয়ে চিহ্নিত করা হতো। খেলায় হার-জিতের মধ্য দিয়ে এই কাগজের টুকরা বা ছিট বিনিময় হতো। সঙ্গে সঙ্গে বদলাত সংশ্লিষ্ট মহলের মালিকানা। এভাবে সেই আমলে তৈরি হয়েছিল এক রাজ্যের ভেতরে অন্যের ছিটমহল। অপরদিকে ভারতের পশ্চিমবঙ্গ, মেঘালয়, আসাম এবং ত্রিপুরার সঙ্গে বাংলাদেশের সীমান্ত এলাকায় অনেক স্থানে দুই দেশের বাসিন্দারা সীমান্তরেখা ছাড়িয়ে গিয়ে ভূমি দখল করে রেখেছে বছরের পর বছর। যাদের দখলে আছে তারা এসব বিরোধপূর্ণ স্থানে কৃষি কাজও করছে। এখন এসব ভূমি বহু বছর ধরে যে দেশ দখল করে রাখছে তাদের কাছে ছেড়ে দিয়ে অপদখলীয় ভূমির হস্তান্তর হবে চুক্তি বাস্তবায়ন হলে। এক্ষেত্রে রেডক্লিফের সীমান্ত রেখারও পরিবর্তন হচ্ছে- যার ফলে নতুন গুচ্ছ মানচিত্র তৈরি করেছেন দুই দেশের জরিপ কর্মকর্তারা। অপদখলীয় ভূমিগুলোও বিনিময় করা হবে, যার ফলে ভারত প্রায় দুই হাজার আটশ’ একর জমি পাবে। আর বাংলাদেশকে দিতে হবে দুই হাজার দুইশ’ ষাট একরের মতো জমি। বাংলাদেশ ও ভারতের মধ্যে চার হাজার কিলোমিটারের বেশি স্থল সীমান্ত রয়েছে। এই দীর্ঘ সীমান্তের মধ্যে তিনটি স্থানে সাড়ে ছয় কিলোমিটার সীমানা এখনও অচিহ্নিত রয়েছে। এই স্থানগুলোতে বিরোধপূর্ণ এলাকা দিয়ে প্রায়ই সীমান্ত সংঘর্ষের ঘটনা ঘটেছে। এখন সীমানায় যে স্থান যার দখলে রয়েছে সেখানেই সীমান্ত রেখা টেনে গুচ্ছ মানচিত্র করা হয়েছে।\nএগিয়ে যাচ্ছে স্বপ্নের পদ্মা সেতু\nথাইল্যান্ডে আরও ৫ গণকবর\nআত্মপ্রত্যয়ী বাংলাদেশের একমাত্র লক্ষ্য জয়\nকার্যালয় নেই ৫০ কাউন্সিলরের\nভূমিকম্পসহ দুর্যোগ মোকাবেলায় বরাদ্দ সাড়ে ৭ হাজার কোটি টাকা\nমহানবী (সা.)-এর কার্টুন প্রদর্শনীতে হামলার দায় স্বীকার\nকারাবন্দি নেতাকর্মীদের সঙ্গে মানবিক আচরণ করুন\nপ্রতিশ্রুতি বাস্তবায়নের উদ্যোগ


মুভিং গড় লিফলেট উপসংহার - তাৎক্ষণিক ফরেক্স ট্রেডিং\nজানুয়ারী 29, 2019 বাইনারি বিকল্প তালিকা লেখক মেহমেদ কাজী 42241 দর্শকরা\nআমরা আপনাকে প্ররোচনা দিতে চাই একজন ট্রাস্টি হিসেবে প্রয়োজনীয় কাজ করার জন্য যাতে আমরা রশিদ বই সহ প্রেরিত হই যাতে আমরা বাংলাদেশ ফান্ডের জন্য সংগ্রহ চালিয়ে যেতে পারি। অধীনে উল্লেখিত সদস্যরা সিদ্ধান্তের লক্ষ্যটি গুরুত্বপূর্ণ এবং মুভিং গড় লিফলেট উপসংহার এটি সিদ্ধান্ত নেওয়া যে সিদ্ধান্ত শৃঙ্খলে সঠিক বিন্দুতে সিদ্ধান্ত নেওয়া হয়েছে, আপনি সিদ্ধান্ত নেওয়ার প্রক্রিয়াতে এগিয়ে যেতে পারেন।\nপরিশিষ্টের পরিশিষ্ট : ওদিকে তানজিয়ার স্বামী আরেফীনের মাথাও ঝিমঝিম করছে। তানজিয়া যদি এইমাত্র শিপ্রাকে নিয়ে বাসায় ফেরে তাহলে এতক্ষণ রান্নাঘরে তানজিয়া রান্না করছিল কিভাবে? ডিজিটাল শ্রমিকদের তৃতীয় বিভাগ - খনিজীবী । কিন্তু এখন প্রায় কিনা এই কার্যকলাপ উপকারী সক্রিয় আলোচনা নেই। বটম লাইন যে আপনি একটি কম্পিউটার শক্তি (বিশেষ করে গ্রাফিক্স কার্ড) কিনতে এবং তাদের বুঝতে মাইনিং ব্যবহার করেন (- খনির -। ইংরেজি এড ।)।\nমুভিং গড় লিফলেট উপসংহার - বাইনারি বিকল্প\nএটা একটা লজ্জা এটি শুধু একটি সামান্য বিট nicer হয় না মনে, প্রদত্ত এই প্রযুক্তির একটি ব্যয়বহুল মুভিং গড় লিফলেট উপসংহার টুকরা. মাই ট্রেডার অ্যান্ড মাই ফলোওয়ার পেইজ থেকে আপনি নতুন ফরেক্স কপি অপশনটির সুবিধা গ্রহণ করতে পারেন। নতুন এই সংস্করণটি ব্যবহার করে খুজে নিন আপনার সুবিধাজনক কপির তালিকা।\nযদি আমরা আর্টিলারি বিবেচনা করি, ব্যাটেলিয়নের সাথে সংশ্লিষ্ট যুদ্ধ ইউনিটটিকে বিভাগ বলা হয়। তবে, এই গুরুত্বপূর্ণ ত্রুটিগুলি সত্ত্বেও, এই প্রযুক্তির প্রবর্তনের সুবিধাগুলি সকলের কাছে স্পষ্ট। সবশেষে, এটি ভোক্তাদের জন্য একটি সঞ্চয়, ডেভেলপারদের জন্য চোরাচালানের বিরুদ্ধে লড়াই, ব্যবসার জন্য আইটি গোলযোগের খরচ কমানো, সমস্ত ব্যবহারকারীর জন্য নেটওয়ার্ক মানগুলির একীকরণ।\n২০ ট্রিপে ৩৫০০ থেকে ৪০০০ টাকা উত্সর্জন এবং কোম্পানী, গ্রাহকদের, পাবলিক তর্জন, ভালর পাশাপাশি খারাপ সময়ও মুভিং গড় লিফলেট উপসংহার অভিযোগ সত্ত্বেও হতে।\nপ্রকৃতি প্রতিটি এক্সেস লিঙ্ক করা আবশ্যক বিভিন্ন প্রজাতি কার্যকলাপ। প্রচারাভিযান থেকে আনা প্রকৃতির উপহারগুলি শ্রেণীকক্ষে শিশুদের বক্তৃতা, নাটকীয় পারফরম্যান্স, অঙ্কন, অ্যাপ্লিকেশন, ডিডাক্টিক, মোবাইল, ভূমিকা বাজানো গেমসের বিকাশের জন্য ব্যবহার করা যেতে পারে। বন্ধু, আপনি কার দলে ছাত্র-শিক্ষকদের না নাগরিক সমাজের? জানান আপনার মতামত.\nকোর্ট জানিয়েছে, এ দেশে বৃহন্নলাদের ধারাবাহিক ভাবে লাঞ্ছনা এবং বঞ্চনার এক তিক্ত অভিজ্ঞতার শরিক হতে হয়েছে। তা কোনও ভাবেই সমর্থনযোগ্য নয়। তাঁদের মানবাধিকার রক্ষা করা সমাজের কর্তব্য। তাই হিজড়ে সম্প্রদায়ের মানুষকে সমাজের মূলস্রোতে অন্তর্ভুক্ত করার পাশাপাশি শীর্ষ আদালত চায়, সব ধরনের সামাজিক কলঙ্ক থেকে তাঁদের মুক্তি দেওয়া হোক। যাতে তাঁদের আর ভয়, লজ্জা, হতাশা বা অন্য কোনও সামাজিক চাপের শিকার মুভিং গড় লিফলেট উপসংহার না হতে হয়। খুব প্রায়ই, একটি সম্পত্তি অবিলম্বে বস্তুর একটি দম্পতি বর্ণনা করে। আমরা একটি ট্রিপল লাইন সঙ্গে যেমন একটি জোড়ার সম্পত্তি জোর সম্মত হন।


নরসিংদীতে বেড়েই চলছে করোনা রোগী,আক্রান্ত ১৬৭ সুস্থ্য ৫,মারা গেছেন ১ জন নরসিংদীতে বেড়েই চলছে করোনা রোগী,আক্রান্ত ১৬৭ সুস্থ্য ৫,মারা গেছেন ১ জন – নরসিংদী প্রতিদিন\nজাতীয়, ডাক্তার প্রতিদিন ও করোনা, নরসিংদী প্রতিদিন, হাসপাতাল\nনরসিংদীতে বেড়েই চলছে করোনা রোগী,আক্রান্ত ১৬৭ সুস্থ্য ৫,মারা গেছেন ১ জন\nমহামারি করোনার প্রকোপ রোধে লোক সমাগম ও সামাজিক দূরত্ব বজায় রাখতে হিমশিক খাচ্ছে প্রশাসন। করোনা সংকটে ঝুঁকিতে পড়ছে নরসিংদী জেলা,বেড়েই চলছে করোনা ভাইরাসে আক্রান্ত রোগীর সংখ্যা। বুধবার (২২ এপ্রিল) স্বাস্থ্যবিভাগের দেয়া তথ্য অনুযায়ী নরসিংদীতে আরও ৩১ জন কোভিড-১৯ আক্রান্ত। নতুন আক্রান্তদের মাঝে সদরে ১০, রায়পুরায় ৭, পলাশে ২ এবং বেলাবো উপজেলায় ১২ জন। এ জেলায় করোনায় আক্রান্তের সংখ্যা দাঁড়ালো ১৬৭ জনে। এর মাঝে মারা গেছেন একজন, ৫ জন সুস্থ্য বাড়ি ফিরেছেন বলে জানান নরসিংদীর সিভিল সার্জন ডা. মোহাম্মদ ইব্রাহিম টিটন।\nএদিকে বিভিন্ন শ্রেণিপেশার নারী পুরুষের মধ্যে করোনার উপসর্গ দেখা দিলেও নমুনা পরীক্ষার সুযোগ মিলছে না বলে অভিযোগ উঠেছে। ভুক্তভোগীদের পরিবারের লোকজন জেলা ও উপজেলা স্বাস্থ্য বিভাগে বারবার যোগাযোগ করেও কোন প্রতিকার না পাওয়ায় হতাশা ব্যক্ত করেছেন। আশংকাজনক হারে করোনা আক্রান্ত্রের সংখ্যা বেড়ে চলা নরসিংদী জেলায় করোনা পরীক্ষার এই দুর্দশায় আতঙ্ক বেড়ে চলেছে জনমনে। তবে স্বাস্থ্যবিভাগ বলছে নমুনা সংগ্রহে নিয়োজিত স্বাস্থ্যকর্মীরা করোনা আক্রান্তÍ হয়ে পড়ায় সাময়িকভাবে কোথাও কোথাও একটু সমস্যা হচ্ছে। সাধারণ চিকিৎসা সেবা ভেঙ্গে পড়ার উপক্রম অন্যদিকে করোনা পরীক্ষার সুযোগ না পেয়ে হতাশা ও ক্ষোভ প্রকাশ করছেন ভুক্তভোগীরা।\nএ ব্যাপারে যোগাযোগ করা হলে নরসিংদীর সিভিল সার্জন ডা. মোহাম্মদ ইব্রাহিম টিটন বলেন, উপজেলা হাসপাতালে নমুনা সংগ্রহে নিয়োজিত স্বাস্থ্যকর্মীরা করোনা আক্রান্ত হওয়ায় লোকবল কমে গেছে। সেক্ষেত্রে বিকল্প নতুন লোক নেয়া হচ্ছে এবং মন্ত্রণালয়ে চাহিদাপত্র পাঠানো হয়েছে। এছাড়া করোনা নমুনা সংগ্রহের জন্য স্থানীয়ভাবে প্রাইভেট ক্লিনিক বা হাসপাতাল থেকে লোকবল নেয়া হচ্ছে এ সমস্যা থাকবে না ইনশাআল্লাহ্।


এক কাপড়ে আসা রোহিঙ্গার কক্ষে ৫৪ ভরি স্বর্ণ : চার রোহিঙ্গা আটক এক কাপড়ে আসা রোহিঙ্গার কক্ষে ৫৪ ভরি স্বর্ণ : চার রোহিঙ্গা আটক – Cox71\nএক কাপড়ে আসা রোহিঙ্গার কক্ষে ৫৪ ভরি স্বর্ণ : চার রোহিঙ্গা আটক\nসংবাদ প্রকাশের সময় : বুধবার, মে ৫, ২০২১\nএইচএম এরশাদ, কক্সবাজার ॥ ক্যাম্পে আশ্রিত এক রোহিঙ্গার কক্ষে অর্ধ লক্ষাধিক ভরি স্বর্ণালঙ্কার, অর্ধ লাখ নগদ টাকা, কম্পিউটার ও উচ্চ ক্ষমতাসম্পন্ন ক্যামেরা চুরি হওয়ার ঘটনাকে কেন্দ্র করে তোলপাড় চলছে। পুলিশ ২০ ভরি স্বর্ণ উদ্ধার ও জড়িত থাকার দায়ে চার রোহিঙ্গাকে আটক করেছে।\nস্থানীয়রা জানান, একটি মাত্র রোহিঙ্গা পরিবারের কাছে কি করে এত স্বর্ণালঙ্কার থাকতে পারে? ইন্টারনেট সংযোগ ও কম্পিউটার চালানোর সরকারীভাবে নিষেধ থাকা সত্ত্বেও এসব তারা রাখে কোন সাহসে? ওই রোহিঙ্গা কি মিয়ানমারে থাকতে ধনী ছিল? রোহিঙ্গারা শুধু প্রাণে বাঁচতে উদ্বাস্তু হিসেবে আশ্রয় নিয়েছে উখিয়া টেকনাফে। কিন্তু তারা বাংলাদেশে পালিয়ে এসে সাময়িক সময়ের জন্য আশ্রয় নিয়ে ধারণা করছে- মিয়ানমারে তাদের আর ফিরে যেতে হবেনা। তাই দেদারছে চালিয়ে যাচ্ছে ইয়াবা ও স্বর্ণ চোরাচালান কারবার। টেকনাফের নয়াপাড়া রোহিঙ্গা ক্যাম্পে একটি কক্ষে গচ্ছিত ৫৪ ভরি স্বর্ণ, নগদ ৫০ হাজার টাকা, ইন্টারনেট সংযোগসহ একটি কম্পিউটার এবং একটি ক্যামেরা চুরি হয়েছে। অভিযোগ পেয়ে এপিবিএন পুলিশ ২০ ভরি স্বর্ণ উদ্ধার ও চার রোহিঙ্গাকে আটক করেছে। নয়াপাড়া ক্যাম্পে ব্লক-ই, শেড-৯০৮/২, এমআরসি- ৬০১০৮ তে আশ্রিত আবুল কাশেমের পুত্র মোঃ সুলতান (৩৫) এর কক্ষ থেকে এসব স্বর্ণালঙ্কার চুরি হয়।\nসূত্র জানায়, মিয়ানমারের সেনাবাহিনীর সদস্যরা যখন রাখাইন রাজ্যের বাসিন্দা রোহিঙ্গাদের ঘরবাড়ি জ্বালিয়ে পুড়িয়ে ছাই করে দিচ্ছিল, তখন রোহিঙ্গাদের ভাষ্যমতে তারা প্রাণে বাঁচতে এক কাপড়ে পালিয়ে আসে বাংলাদেশ সীমান্তে। এই উত্তপ্ত পরিস্থিতিতে বাংলাদেশ সরকারের কাছে শুধু প্রাণে বাঁচতে আকুতি জানায় রোহিঙ্গা নেতারা। তখন মানবিক দৃষ্টিকোণ থেকে প্রধানমন্ত্রী শেখ হাসিনা রোহিঙ্গাদের আশ্রয় দিতে সীমান্ত খুলে দেয়ার নির্দেশ প্রদান করেন। ২০১৭ সালের ২৭ আগস্ট থেকে পরবর্তী তিনমাসে দলে দলে রোহিঙ্গা এসে আশ্রয় নেয় উখিয়া টেকনাফের বনভূমি পাহাড়গুলোতে। নতুন করে প্রায় সাড়ে সাত লাখের বেশি রোহিঙ্গা পালিয়ে আসে বাংলাদেশে। ওইসময় তারা কোটি কোটি টাকা মূল্যের বনজ সম্পদ (গাছ-পাহাড় ও টিলা) ধ্বংস করে ঝুপড়ি তৈরি করে বসতি গেড়ে বসে। সরকার ও বিভিন্ন দাতা সংস্থা তাদের ভরণপোষণ ও চিকিৎসাসেবা চালিয়ে যাচ্ছে এ পর্যন্ত। তবে রোহিঙ্গারা উদ্বাস্তু হিসেবে শিবিরে বসবাস না করে ছড়িয়ে পড়েছে বিভিন্ন স্থানে। শিবির অভ্যন্তরে মার্কেট দোকান ইত্যাদি গড়ে তোলে ব্যবসা বাণিজ্যে মেতে উঠেছে। ওপারে গিয়ে নিয়ে আসছে লাখ লাখ পিস ইয়াবা। আনছে স্বর্ণের চালানও। আইনশৃঙ্খলা রক্ষাকারী বাহিনীর সদস্যদের নজরে পড়লে কিছু কিছু চালান জব্দ ও রোহিঙ্গাদের আটকও করা হচ্ছে। যদিও উদ্বাস্তুদের ব্যবসা করার নিয়ম না থাকলেও কিছু সংখ্যক এনজিও রোহিঙ্গাদের স্থায়ীভাবে উখিয়া টেকনাফে রাখতে পুঁজি দিয়ে দোকান খোলে দিয়েছে বলে জানা গেছে। রোহিঙ্গারা চলে গেলে ওইসব এনজিও কর্মকর্তাদের পক্ষে আর বিদেশী ফান্ড এনে ফাইভস্টার হোটেলে আরাম-আয়েশ করা যাবেনা ধারণায় রোহিঙ্গারা যা চাইছে, তা দিচ্ছে তারা। ওই এনজিওগুলোর কুপরামর্শে রোহিঙ্গারা সহজে মিয়ানমারে ফিরে যেতে চাইছেনা বলে জানিয়েছেন স্থানীয় জনপ্রতিনিধিরা।\nবিশ্লেষকরা জানান, উদ্ধার হওয়া ২০ ভরি স্বর্ণালঙ্কার সরকারী কোষাগারে জমা করে শিবিরে যৌথ অভিযান চালানো প্রয়োজন হয়ে দাঁড়িয়েছে। ক্যাম্প থেকে অবৈধ অস্ত্র উদ্ধার, ইয়াবা ডনদের গ্রেফতার ও শিবির অভ্যন্তরে রোহিঙ্গাদের মালিকানাধীন কোন ব্যবসা প্রতিষ্ঠান রাখা যাবেনা। তা হলে রোহিঙ্গারা আরও বেশি বেপরোয়া হয়ে ওঠার সম্ভাবনা রয়েছে। লাখ লাখ রোহিঙ্গার ভিড়ে প্রশাসনের লোকজন নগণ্য বললে চলে। সীমান্তরক্ষীদের চোখে ফাঁকি দিয়ে সুবিধামত সময়ে রোহিঙ্গারা মিয়ানমারে গিয়ে ইয়াবার চালান নিয়ে ফের শিবিরে ঢুকে পড়ছে। সেখান থেকে নিয়ে যাওয়া হচ্ছে গন্তব্যস্থানে। এসব বন্ধে আইনশৃঙ্খলা রক্ষা বাহিনীর সদস্যদের আরও কঠোর হতে হবে বলে মত প্রকাশ করেছেন বিশ্লেষকরা।\nসূত্রমতে, উখিয়া টেকনাফে আশ্রিত রোহিঙ্গাদের একটি অংশ মিয়ানমার থেকে ইয়াবা এনে বিক্রি করে ওই টাকায় অস্ত্র কিনছে। ইয়াবাসহ মিয়ানমারের হরেক রকমের পণ্য এনে শিবির অভ্যন্তরে তাদের দোকানে পসরা সাজিয়ে রাখে। ওইসব দোকানের আড়ালে দিব্যি ইয়াবা কারবার করে স্বর্ণালঙ্কার ও নগদ টাকা জোগাড় করছে। রোহিঙ্গা সন্ত্রাসীরা কুতুপালং শিবিরে অস্ত্র বানানোর কারিগর ভাড়ায় এনে অস্ত্র মজুদ করেছে। খবর পেয়ে র‌্যাব সদস্যরা সম্প্রতি কুতুপালং শিবির লাগোয়া পাহাড়ে অভিযান চালায়। অস্ত্রের কারখানা থেকে ৪টি অস্ত্র, অস্ত্র তৈরির উপকরণসহ কারিগরকে গ্রেফতার করেছিল। নাম প্রকাশে অনিচ্ছুক এক রোহিঙ্গা নেতা জানায়, তাদের কাছে বর্তমানে নগদ টাকা ও স্বর্ণালঙ্কারই হচ্ছে প্রাণের চেয়েও দামী পণ্য। কারণ প্রত্যাবাসনে সাড়া না দিয়ে কোন সময় কোন দিকে পালিয়ে যেতে হয় বলা মুশকিল। তবে এটাই সত্য যে বাংলাদেশের যে কোন জায়গায় গেলে নগদ টাকার অবশ্যই দরকার। এই জন্য রোহিঙ্গারা নগদ টাকা ও স্বর্ণ জোগাড় করতে মরিয়া।\nক্যাম্প প্রশাসন সূত্রে জানা যায়, শনিবার (১ মে) দুপুরে মোঃ সুলতানের কক্ষে গচ্ছিত ৫৪ ভরি স্বর্ণসহ অন্য মালামাল চুরি হয়। যদিও রোহিঙ্গা সুলতানের পরিবারের দাবি চুরি যাওয়া ওইসব স্বর্ণ তাদের চার ভাইবোনের। স্বর্ণ, নগদ টাকা, কম্পিউটার ও ক্যামেরা চুরির বিষয়ে ক্যাম্পের এপিবিএন পুলিশকে অভিযোগ করলে প্রথমে চোর সন্দেহে ব্লক-এফ/৮ সৈয়দুর রহমানের পুত্র আব্দুল্লাহকে আটক করে। ব্যাপক জিজ্ঞাসাবাদে সে চুরির কথা স্বীকার ও এক পর্যায়ে নিজ কক্ষ থেকে ২ ভরি স্বর্ণ বের করে দেয়। এই চুরির ঘটনায় ব্লক-ডি, শেড-৭৩৫/৪, এমআরসি-১২০৬৪ নং এর ফজর আহম্মদের পুত্র নুরুল কবির, ব্লক-এফ/৮, আব্দুল্লাহর স্ত্রী রহিমা খাতুন, ব্লক-ই, এমআরসি- ৬৪৩২ রশিদ আহম্মদের পুত্র জাফর, দুদু মিয়ার পুত্র হারুন, কক্সবাজার সদরের ঘোনার পাড়ার হাজী সৈয়দুর রহমানের পুত্র নুর আলম জড়িত বলে পুলিশকে জানায়। পরে টেকনাফ থানা পুলিশ ও নয়াপাড়া এপিবিএন পুলিশের যৌথ জিজ্ঞাসাবাদে আরও ১৮ ভরি স্বর্ণের কথা জানালে পুলিশ তা উদ্ধার করে। কক্সবাজার ১৬ এপিবিএন অধিনায়ক তারিকুল ইসলাম তারিক ঘটনার সত্যতা নিশ্চিত করেছেন।